ബിഹാറിൽ ഇടതുപക്ഷത്തിന്റെ ദൗത്യമെന്തായിരുന്നു?\n(From left) CPI-ML (Liberation) general secretary Dipankar Bhattacharya,\nCPM general secretary Sitaram Yechuri and CPI's AB Bardhan in Patna\nബിഹാര് നിയമസഭാ തെരഞ്ഞെടുപ്പിനെ രാജ്യം മുഴുവന് ഉറ്റുനോക്കിയത് ബിജെപിക്കെതിരെ രൂപവത്കരിച്ച വിശാല മതേതര സഖ്യത്തിന്റെ സാന്നിധ്യം കൊണ്ടാണ്. രാജ്യത്തെയാകമാനം വിഴുങ്ങിക്കൊണ്ടിരിക്കുന്ന വര്‍ഗീയ ഫാഷിസത്തിനെതിരെ കൈകോര്‍ത്ത മതേതര പാര്‍ട്ടികള് പുതിയൊരു രാഷ്ട്രീയ പരീക്ഷണത്തിനാണ് ബിഹാറിനെ വേദിയാക്കിയത്. ഡല്‍ഹിയിലെ അധികാരത്തിന്റെ ബലത്തില് സംഘ്പരിവാരങ്ങള് അഴിച്ചുവിട്ട വര്‍ഗീയാതിക്രമങ്ങളും ജനാധിപത്യത്തെ തന്നെ അവഹേളിക്കുന്ന നരേന്ദ്ര മോദിയുടെ ഏകാധിപത്യ പ്രവണതകളും അസഹിഷ്ണുതയുടെ പേരില് ആവര്‍ത്തിക്കപ്പെട്ട കൊലപാതകങ്ങളും കണ്ട് നിസ്സഹായനായ ഇന്ത്യക്കാരന് ആഗ്രഹിച്ച ജനാധിപത്യപരമായ ഒരു പ്രതിരോധത്തിനാണ് ഇവിടെ തുടക്കമിട്ടത്. ലാലു പ്രസാദ് യാദവും നിതീഷ്‌കുമാറും ചേര്‍ന്ന് മുന്നോട്ടുനയിച്ച മതേതര സഖ്യത്തിനൊപ്പമായിരുന്നു കോണ്‍ഗ്രസും. ബിഹാറിലെ സ്വന്തം ശേഷിയും ദേശീയ രാഷ്ട്രീയ സാഹചര്യവും മുന്‍നിര്‍ത്തി ഈ സഖ്യത്തില് അണി ചേരാന് കോണ്‍ഗ്രസെടുത്ത തീരുമാനം സമീപകാല ഇന്ത്യയിലെ ഏറ്റവും പക്വമായ രാഷ്ട്രീയ ചുവടുവപ്പായിരുന്നു. ഈ മഹാസഖ്യത്തിന്, അര്‍ഹിക്കുന്ന പിന്തുണ ബിഹാര് ജനത നല്‍കുകയും ചെയ്തു.\nലോകം തന്നെ അതി സൂക്ഷ്മം നിരീക്ഷിച്ച ഈ സുപ്രധാന രാഷ്ട്രീയ സന്ദര്‍ഭത്തില് ഇന്ത്യന് ഇടതുപക്ഷം നിര്‍വഹിച്ച സാമൂഹിക ദൗത്യമെന്തായിരുന്നു? ഫാഷിസ്റ്റ് വിരുദ്ധ രാഷ്ട്രീയത്തെക്കുറിച്ച് നടത്തുന്ന പ്രത്യയശാസ്ത്ര വിശകലനങ്ങള്‍ക്കപ്പുറം ഒരു ജനാധിപത്യ കൂട്ടായ്മക്കൊപ്പം നിന്ന് പ്രായോഗികവും ജനകീയവുമായ വഴികളിലൂടെ അതിനെ നേരിടുന്നതിന് തടസ്സമാകുന്ന ആന്തരിക വൈരുധ്യങ്ങളെ മറികടക്കാനുള്ള ശേഷി ഇടതുപക്ഷത്തിനില്ലെന്ന വിമര്‍ശം ശരിവക്കുന്നതായിരുന്നു അവരുടെ ബിഹാര് നയം. ലാലുവും നിതീഷും നയിച്ച മതേതര സഖ്യത്തിനൊപ്പം നില്‍ക്കാന് ഇടതുപക്ഷത്തിന് കഴിഞ്ഞില്ല. പകരം, സി പി ഐ, സി പി എം, സി പി ഐ എം എല്, ആര് എസ് പി, ഫോര്‍വേഡ് ബ്ലോക്ക്, എസ് യു സി ഐ എന്നീ ആറുപാര്‍ട്ടികള് ചേര്‍ന്ന ഇടതുമുന്നണിയുണ്ടാക്കി ഒറ്റക്ക് മത്സരിച്ചു. ആകെ 243 സീറ്റുള്ള ബിഹാറില് 221 എണ്ണത്തിലും ഇടത് സ്ഥാനാര്‍ഥികളുണ്ടായി. ഒറ്റക്ക് മത്സരിക്കുന്നതിന് രണ്ട് കാരണങ്ങളാണ് ഇടതുപക്ഷം പറഞ്ഞത്. മതേതര മുന്നണിക്ക് 'ഫ്യൂഡല് - ജാതി' സ്വഭാവമുണ്ടെന്നും ബിജെപിയില് നിന്ന് വ്യത്യസ്തമായ സാന്പത്തിക നയം ഈ മുന്നണിക്കില്ല എന്നും. ഫാസിസ്റ്റ് തേരോട്ടത്തിന് മുന്നില് ഭയവിഹ്വലമായ ഒരു രാജ്യം രാഷ്ട്രീയ പരിഹാരം അന്വേഷിക്കുന്പോള് അവിടെ ഏറ്റവുമാദ്യം ഉന്നയിക്കേണ്ട രണ്ട് അടിസ്ഥാന പ്രശ്‌നങ്ങള് ഇവയാണ് എന്ന് മനസ്സിലാക്കാനേ ബിഹാറില് ഇടതുപക്ഷത്തിന് കഴിഞ്ഞുള്ളു.\nമതേതര ചേരിയിലെത്തേണ്ട വോട്ടുകള് ഭിന്നിപ്പിച്ച് പ്രത്യക്ഷത്തില് തന്നെ ഫാഷിസ്റ്റ് മുന്നണിയുടെ സഹായിയായി സ്വയം മാറേണ്ട അവസ്ഥയിലേക്കാണ് ഈ പരിമിതി ഇടതുപക്ഷത്തെ എത്തിച്ചത്. ഫാസിസം ഏറ്റവും അക്രമാസക്തമായ കാലത്ത് ഇടതുപക്ഷം കാണിച്ച ഈ ചരിത്രപരമായ വിഢ്ഢിത്തം എത്രമേല് അപകടകരം കൂടി ആയിരുന്നുവെന്ന് തെരഞ്ഞെടുപ്പ് ഫലം പരിശോധിച്ചാല് വ്യക്തമാകും. 221 മണ്ഡലങ്ങളില് മത്സരിച്ച മുന്നണിക്ക് ആകെ കിട്ടിയത്3സീറ്റ് മാത്രം. മൂന്നും സി പി ഐ എം എല്ലിന്. തെരഞ്ഞെടുപ്പ് വിജയമല്ല രാഷ്ട്രീയ പ്രസക്തി നിശ്ചയിക്കുന്നത് എന്നത് ശരിയാണ്. എന്നാല് വലിയ ആശയങ്ങളുടെ പേരില് ഇടതുപക്ഷം സ്വീകരിച്ച നിലപാട് ഫാസിസ്റ്റ് ചേരിക്ക് നിയമസഭയില് കരുത്തുപകര്‍ന്നു. ആകെ 53 സീറ്റാണ് ബിജെപിക്ക് ബിഹാറില് കിട്ടിയത്. ഇതില് 10 സീറ്റെങ്കിലും സംഭാവന ചെയതത് അവിടെ ഒറ്റക്ക് മത്സരിച്ച ഇടതുമുന്നണിയാണ്. ചേന്‍പൂര് മണ്ഡലത്തില് ബിജെപി ജയിച്ചത് വെറും 671 വോട്ടിന്റെ ഭൂരിപക്ഷത്തിനാണ്. ഇടതുമുന്നണിക്ക് വേണ്ടി ഇവിടെ മത്സരിച്ചത് സി പി എം. ആറാം സ്ഥാനത്തെത്തിയ സിപിഎം സ്ഥാനാര്‍ഥി രംഗ്‌ലാല് പസ്വാന് പിടിച്ചത് 2573 വോട്ട്. മതേതര പക്ഷത്തുനിന്ന് ഇടതുമുന്നണി ഒറ്റ തിരിച്ചെടുത്ത വോട്ടുകള് ബിജെപിയെ വിജയിപ്പിക്കുന്നത് എങ്ങനെയെന്ന് ഇതിലേറെ പറയേണ്ടതില്ല.\nഇത് ഒരിടത്തെ മാത്രം അനുഭവമല്ല. പിപ്ര മണ്ഡലത്തില് മൂന്നാം സ്ഥാനത്തെത്തിയ സിപിഎം പിടിച്ചത് 8,366 വോട്ട്. അവിടെ ബിജെപി ജയിച്ചത് 3,930 വോട്ടിന്റെ ഭൂരിപക്ഷത്തില്. ചന്‍പാട്ടിയയില് ഇടതുമുന്നണി സീറ്റ് സി പി ഐക്കായിരുന്നു. മൂന്നാമതെത്തിയ സി പി ഐ സ്ഥാനാര്‍ഥി പിടിച്ചത് 10,136 വോട്ട്. ഇവിടെ ബിജെപി ജയിച്ചത് വെറും 404 വോട്ടിന്. ഗോഹില് സിപിഐക്ക് കിട്ടിയത് 18,951 വോട്ട്. ബിജെപി ജയിച്ചത് 7,672 വോട്ടിന്റെ ഭൂരിപക്ഷത്തിന്. ഇതുപോലെ നിരവധി മണ്ഡലങ്ങള്. ബിജെപിയും മതേതര ചേരിയും തമ്മില് ഇഞ്ചോടിഞ്ച് മത്സരം നടന്ന മണ്ഡലങ്ങളിലെങ്കിലും ബിജെപി വിരുദ്ധ വോട്ടുകള് ഭിന്നിക്കാതിരിക്കണമെന്ന രാഷ്ട്രീയ ബോധവും ഇടതുപാര്‍ട്ടികള് പ്രകടിപ്പിച്ചില്ല. മണ്ഡലങ്ങളുടെ സ്വഭാവവും ബിജെപിയുടെ സാധ്യതകളും തിരിച്ചറിഞ്ഞ് ഫാഷിസ്റ്റ് വിരുദ്ധ ചേരിയെ സഹായിക്കാനുള്ള രാഷ്ട്രീയ ഔചിത്യവും ഇടതുപക്ഷം പ്രകടിപ്പിച്ചില്ല. ബിഹാര് ഷരീഫ്, ലാഖിസറൈ പോലുള്ള മണ്ഡലങ്ങളില് ബിജെപിക്ക് ലഭിച്ച ഭൂരിപക്ഷത്തോടടുത്ത് നില്‍ക്കുന്ന വോട്ട് ഇടതുപാര്‍ട്ടികള് നേടിയിട്ടുണ്ട്. ഇത്തരം മണ്ഡലങ്ങളിലെങ്കിലും വോട്ട് ചിതറിപ്പോകാതിരിക്കാനുള്ള രാഷ്ട്രീയ തന്ത്രജ്ഞതയും ഇടതുപക്ഷത്ത് നിന്നുണ്ടായില്ല.\nജാതി-സാന്പത്തിക നയങ്ങളുടെ പേരില് മതേതര ചേരിക്കെതിരെ രംഗത്തിറങ്ങിയ ഇടതുപക്ഷം പലയിടത്തും പരസ്പരം മത്സരിക്കുക കൂടി ചെയ്തു. സ്വന്തം നിലപാടുകള്‍ക്ക് പരമാവധി സ്വീകാര്യതയുണ്ടാക്കാന് മത്സരിച്ചവര് തെരഞ്ഞെടുപ്പില് പോലും ഒന്നിച്ച് നിന്നില്ലെന്നര്‍ഥം. ബിഹാറിന്റെ പശ്ചാത്തലത്തില് ഈ ഭിന്നത അവരുടെ രാഷ്ട്രീയത്തെ കൂടുതല് ദുരൂഹവും സംശയാസ്പദമാക്കുന്നുണ്ട്. ഒന്നിലധികം ഇടതുപാര്‍ട്ടികള് മത്സരിച്ച സ്ഥലങ്ങളില് പോലും ബിജെപി വിരുദ്ധ രാഷ്ട്രീയ സാധ്യതയെ സഹായിക്കാന് ഒരൊറ്റ ഇടതുപാര്‍ട്ടിയും തയാറായില്ല. പട്‌ന സാഹിബ് മണ്ഡലം ഇതിന് മികച്ച ഉദാഹരണമാണ്. ഇവിടെ മൂന്ന് ഇടത് പാര്‍ട്ടികളാണ് പരസ്പരം മത്സരിച്ചത്. ആര് എസ് പി, സി പി ഐ എം എല്, ഫോര്‍വേഡ് ബ്ലോക്ക് എന്നിവ. യഥാക്രമം നാല്, അഞ്ച്, ഒന്പത് സ്ഥാനങ്ങളിലേക്ക് പിന്തള്ളപ്പെട്ട മൂന്ന് പാര്‍ട്ടികളും ചേര്‍ന്ന് 4,305 വോട്ട് നേടി. ഇവിടെ ആര്‍ജെഡിയെ തോല്‍പിച്ച് ബിജെപി സ്ഥാനാര്‍ഥി വിജയിച്ചത് 2,792 വോട്ടിന്റെ ഭൂരിപക്ഷത്തിന്. സുഗൗലിയില് പരസ്പരം മത്സരിച്ചത് സി പി എമ്മും സി പി ഐയും. അഞ്ചും ആറും സ്ഥാനത്തെത്തിയ രണ്ട് പാര്‍ട്ടികളും ചേര്‍ന്ന് 7000ല് അധികം വോട്ട് പിടിച്ചു. ഇവിടെ ബിജെപിയുടെ ഭൂരിപക്ഷം 7,756. ഇത് ഒറ്റപ്പെട്ട സ്ഥലങ്ങളില് മാത്രമുണ്ടായ സ്ഥിതി വിശേഷമല്ല. ബിജെപി ജയിച്ച മറ്റ് പല മണ്ഡലങ്ങളിലും ഇടതുപാര്‍ട്ടികള് ഇങ്ങിനെ പരസ്പരം മത്സരിച്ചിട്ടുണ്ട്. കുംഹറാറിലും മോട്ടിഹറിലും സിപിഎമ്മും സിപിഐയും തമ്മില്. ബങ്കിപ്പൂരില് സി പി ഐയും ആര് എസ് പിയും തമ്മില്. കുര്‍ഹാനി, ജാലെ, തറൈയ തുടങ്ങി വിവിധ മണ്ഡലങ്ങളിലും ഇതുകാണാം. മണ്ഡലത്തിലെ പ്രാദേശിക രാഷ്ട്രീയ പ്രശ്‌നങ്ങളും മുന്നണി സംവിധാനത്തില് സ്വാഭാവികമായുണ്ടാകുന്ന ശൈഥില്യങ്ങളും പരസ്പരം മത്സരിക്കുന്നതിന് കാരണമായിട്ടുണ്ടാകാം. എന്നാല് ഫാസിസ്റ്റ് വിരുദ്ധ രാഷ്ട്രീയം മുഖ്യ പ്രമേയമായ ഒരു തെരഞ്ഞെടുപ്പിലാണ് ഇടതുപക്ഷ പാര്‍ട്ടികള് ഇങ്ങനെ മൂപ്പിളമത്തര്‍ക്കത്തില് അഭിരമിച്ച് ബിജെപിയെ സഹായിച്ചത് എന്നോര്‍ക്കണം. ബിഹാറില് വോട്ട് പിളര്‍ത്തിയതില് പ്രതിക്കൂട്ടില് നില്‍ക്കുന്നത് ഇടതുപക്ഷം മാത്രമല്ല. ബി എസ് പിയും എസ് പിയും മുതല് മുസ്‌ലിം ലീഗും എം ഐ എമ്മും എസ് ഡി പി ഐയും വരെ ഇക്കൂട്ടത്തിലുണ്ട്. എസ് പിയും ബി എസ് പിയും വ്യാപകമായി തന്നെ ബിജെപി വിരുദ്ധ വോട്ടുകള് പിളര്‍ത്തി. മറ്റുള്ളവര് അവര്‍ക്ക് പറ്റിയ സ്ഥലങ്ങളിലും. ഇവരെല്ലാം അപകടകരമായ സ്വത്വ രാഷ്ട്രീയം മുന്നോട്ടുവക്കുന്നവരാണെന്നും ഇത് ഇന്ത്യയില് വര്‍ഗീയ ഫാസിസത്തിന്റെ വളര്‍ച്ചക്കാണ് സഹായകരമാകുകയെന്നും വാദിക്കുന്നവരാണ് ഇടതുപക്ഷം. എന്നാല് ബിഹാറില് ഈ പാര്‍ട്ടികള് അവരവരുടെ സ്വാധീന മേഖലകളില് സ്വീകരിച്ച സമീപനത്തിലപ്പുറമൊന്നും വിശാലമായ വര്‍ഗ രാഷ്ട്രീയം പറയുന്ന ഇടതുപക്ഷത്തുനിന്ന് ഉണ്ടായില്ല.\nഇടതുപക്ഷം മതേതര സഖ്യത്തില് ചേര്‍ന്നിരുന്നെങ്കില് മഹാ സഖ്യത്തിന് സ്വാഭാവികമായി ലഭിക്കുന്ന ചില വോട്ടുകള് നഷ്ടപ്പെടുമായിരുന്നെന്ന് ബിഹാറില് ഏറെ പ്രവര്‍ത്തന പരിചയമുള്ള മാധ്യമ പ്രവര്‍ത്തകനായ ഷാജി ജോസഫ് നിരീക്ഷിച്ചിട്ടുണ്ട്. നേരത്തെ ഇടതുപക്ഷത്തിനൊപ്പമുണ്ടായിരുന്ന ദലിത് പിന്നാക്ക വിഭാഗങ്ങള് അവിടെ നിന്ന് മാറി പൂര്‍ണമായി നിതീഷിനും ലാലുവിനൊപ്പമായി എന്നത് ഇതിന് കാരണമായി അവര് ചൂണ്ടിക്കാട്ടുന്നു. ഇടതു പാര്‍ട്ടികളോട് കൂടുതല് ആഭിമുഖ്യം കാണിക്കുന്ന ചില ജാതികളും വന് തോതില് പിന്നാക്ക-ദലിത് പിന്തുണ ആര്‍ജിച്ച മതേതര സഖ്യത്തെ പിന്തുണക്കുന്ന വിവിധ വിഭാഗങ്ങളും തമ്മില് നിലനില്‍ക്കുന്ന സംഘര്‍ഷങ്ങള് തിരിച്ചടിയാകുമെന്നും വിലയിരുത്തപ്പെട്ടു. തങ്ങള് മത്സരിച്ചതിനാല്, ഭരണ വിരുദ്ധ വികാരത്തിന്റെ പേരില് ബിജെപിക്ക് ലഭിക്കുമായിരുന്ന വോട്ടുകള് ഭിന്നിപ്പിക്കാന് കഴിഞ്ഞെന്നും അത് മതേതര സഖ്യത്തിന് സഹായകരമായെന്നുമുള്ള (വിചിത്രമായ) ന്യായം ഇടത് നേതാക്കളും മുന്നോട്ടുവക്കുന്നുണ്ടത്രെ (ബിസിനസ് ലൈന്, നവംബര് എട്ട്). ഇവ രണ്ടും പരിഗണിച്ചാല് ഫാസിസ്റ്റ് വിരുദ്ധ ജനാധിപത്യ കൂട്ടായ്മക്ക് ഒപ്പം നില്‍ക്കുന്നതിന് ഇടതുപക്ഷത്തെ തടഞ്ഞ ഘടകങ്ങള് അത്ര ലളിതമോ നിസ്സാരമോ അല്ലെന്ന് വ്യക്തമാകും. ഫാഷിസ്റ്റ് വിരുദ്ധ പോരാട്ടത്തില് സ്വീകരിക്കേണ്ട സൂക്ഷ്മമായ രാഷ്ട്രീയ നിലപാടുകള് പ്രത്യയശാസ്ത്ര ദുശ്ശാഠ്യങ്ങളാല് അട്ടിമറിക്കപ്പെടുന്നത് ബിഹാറിലായാലും കേരളത്തിലായാലും ബിജെപിയെ മാത്രമാണ് സഹായിക്കുകയെന്ന് ഇടതുപക്ഷം തിരിച്ചറിയണം. അതിന് പറ്റിയ പാഠമാണ് ബിഹാര്.\n(Madhyamam November -16-2015)\nസ്വകാര്യ സര്‍വകലാശാല വരുന്നത് ആര്‍ക്കുവേണ്ടി?\nപൊതു വിദ്യാഭ്യാസ സംവിധാനങ്ങളുടെ കാര്യത്തില് ഇന്ത്യയിലെ മറ്റ് സംസ്ഥാനങ്ങളേക്കാള് വലിയ മുന്നേറ്റം നടന്ന സ്ഥലമാണ് കേരളം. പൊതുവിദ്യാഭ്യാസം താരതമ്യേന മെച്ചപ്പെട്ട രീതിയില് ഏറെക്കുറെ എല്ലായിടത്തും എത്തിക്കാനും അത് വിജയകരമായി നിലനിര്‍ത്താനും കേരളത്തിന് കഴിഞ്ഞിട്ടുണ്ട്. കേരളത്തിലെ വിദ്യാഭ്യാസ മേഖലയുടെ വളര്‍ച്ച സര്‍ക്കാര് മേഖലയില് മാത്രം ഒതുങ്ങി നിന്നില്ല. അതില് സംഭവിച്ച ക്രമാനുഗതമായ മാറ്റങ്ങള് ഏറെക്കുറെ സ്വകാര്യവത്കരണത്തിലേക്ക് എത്തുകയും ചെയ്തു. സ്ഥാപനങ്ങളുടെ ഉടമാവകാശം, നിയമനാധികാരം എന്നിവ സ്വകാര്യ വ്യക്തികള്‍ക്കും ശമ്പള ബാധ്യത സര്‍ക്കാറിനുമെന്ന രീതിയില് രൂപപ്പെട്ട എയിഡഡ് വിദ്യാലയങ്ങളാണ് സമ്പൂര്‍ണ പൊതു ഉടമസ്ഥതാ സങ്കല്‍പത്തിന് പുറത്ത് സ്ഥാപിതമായ ആദ്യതലമുറ സ്ഥാപനങ്ങള്. പിന്നീട് സര്‍ക്കാര് അംഗീകാരത്തോടെ മാത്രം പ്രവര്‍ത്തിക്കാന് കഴിയുന്ന അണ് എയിഡഡ് അഥവ സ്വാശ്രയ സ്ഥാപനങ്ങളുണ്ടായി. അടുത്ത ഘട്ടത്തില് അംഗീകാരം എന്നത് സര്‍ക്കാറിന്‌റെ എന് ഒ സി മാത്രമായി പരിമിതപ്പെട്ടു. സര്‍ക്കാറിന്റെ ഒരു അനുമതിയും ആവശ്യമില്ലാതെ തന്നെ ആരംഭിക്കാവുന്ന വിധത്തില് പിന്നീട് ഇത് സര്‍ക്കാര് ഉദാരമാക്കി. ഈ മാറ്റങ്ങളുണ്ടാകുമ്പോഴും ഫീസ്, പ്രവേശം, സിലബസ് തുടങ്ങി വിദ്യാര്‍ഥികളെ ബാധിക്കുന്ന വിഷയങ്ങളിലെല്ലാം തീരുമാനാധികാരം സര്‍ക്കാറില് തന്നെ നിക്ഷിപ്തമായിരുന്നു. സ്വാശ്രയ പ്രൊഫഷണല് സ്ഥാപനങ്ങളുടെ വരവും അവക്ക് ഭരണഘടനാ പരമായി തന്നെ ലഭിച്ച ചില അവകാശങ്ങെളുമെല്ലാം ഈ നിയന്ത്രണങ്ങളെയും ദുര്‍ബലമാക്കി. ഇതെല്ലാം സ്വകാര്യ മേഖലയിലാണ് സംഭവിച്ചതെങ്കില്, ഇതിന് സമാന്തരമായി പൊതു വിദ്യാഭ്യാസ സ്ഥാപനങ്ങള്‍ക്ക് സ്വയംഭരണാവകാശം നല്‍കാന് സര്‍ക്കാര് തീരുമാനിച്ചു. അപ്പോഴും ഇത്തരം സ്ഥാപനങ്ങളില് ഏതെങ്കിലും തരത്തിലുള്ള നിയന്ത്രണം സര്‍ക്കാറില് അവശേഷിച്ചിരുന്നു. സമ്പൂര്‍ണ സ്വതന്ത്രരെന്ന് വാദിക്കുന്ന സ്വാശ്രയ പ്രൊഫഷണല് സ്ഥാപനങ്ങളില്‍പോലും സര്‍ക്കാര് ഇടപെടല് സാധ്യമാക്കുന്ന സംവിധാനങ്ങള് നിയമപരമായി നിലനില്‍ക്കുന്നുണ്ട്. ഇച്ഛാശക്തിയുള്ള സര്‍ക്കാറുകളാണെങ്കില് പുതിയ നിയമ നിര്‍മാണത്തിന് പോലും അവസരമുണ്ട്. ചുരുക്കത്തില്, സമ്പൂര്‍ണമായ പൊതു വിദ്യാഭ്യാസം എന്നതില് നിന്ന് സമ്പൂര്‍ണ സ്വകാര്യവത്കരണത്തിലേക്ക് പടിപടിയായി മാറുമ്പോഴും ജനാധിപത്യ സംവിധാനങ്ങളിലൂടെ അവയെ നിയന്ത്രിക്കാന് കഴിയുന്ന ഒരു സ്ഥിതി വിശേഷം കേരളത്തില് അവശേഷിച്ചിരുന്നുവെന്ന് വ്യക്തം.\nഅങ്ങേയറ്റം പരിമിതമായ ഈ നിയന്ത്രണം പോലും ഇല്ലാതാക്കുന്നതാണ് പുതുതായി സര്‍ക്കാര് മുന്നോട്ടുവക്കുന്ന സ്വകാര്യ സര്‍വകലാശാല സങ്കല്‍പം. വിദ്യാഭ്യാസ മന്ത്രിയുടെ വിയോജിപ്പ് മറികടന്ന്, ഉന്നത വിദ്യാഭ്യാസ കൗണ്‍സില് വഴി മുഖ്യമന്ത്രി നേരിട്ട് നിയമിച്ച വിദഗ്ധ സമിതിയാണ് സ്വകാര്യ സര്‍വകലാശാല എന്ന നിര്‍ദേശം സര്‍ക്കാറിന് സമര്‍പിച്ചിരിക്കുന്നത്. ഒരു സര്‍വകലാശാല സ്ഥാപിക്കാന് വേണ്ട മാനദണ്ഡങ്ങളായി വിദഗ്ധ സമിതി മുന്നോട്ടുവക്കുന്ന നിര്‍ദേശങ്ങള് തന്നെ അതിന്റെ സ്വഭാവം നിര്‍ണയിക്കുന്നതാണ്. നഗരത്തില് 20 ഏക്കര് ഭൂമി, ഗ്രാമത്തിലാണെങ്കില് 30 ഏക്കര്, 5000 ചതുരശ്ര മീറ്റര് വിസ്തീര്‍ണമുള്ള ഒരു കെട്ടിടം, 50 കോടി രൂപ, ഇതില് 20 കോടി സര്‍ക്കാറുമായി സംയുക്ത അക്കൗണ്ടുണ്ടാക്കി ബാങ്കില് സ്ഥിര നിക്ഷേപമാക്കണം, ആണ്‍പെണ് ഹോസ്റ്റല്, ചുരുങ്ങിയത് അഞ്ച് പ്രധാന ഫാക്കല്‍റ്റികള്, വാഹനം മുതല് ടീ ഷോപ് വരെയുള്ള അനുബന്ധ സൗകര്യങ്ങള് തുടങ്ങിയവയാണ് പ്രധാന നിബന്ധനകള്. കമ്മിറ്റി റിപ്പോര്‍ട്ടിനൊപ്പം സമര്‍പിച്ച നിയമ നിര്‍മാണത്തിനുള്ള ബില്ലിന്റെ കരടില്, വിദ്യാഭ്യാസ മേഖലയില് 10 വര്‍ഷം പരിചയമുള്ള ഏജന്‍സിയാകണം സര്‍വകലാശാലയുടെ സ്‌പോണ്‍സര് എന്ന വ്യവസ്ഥയുണ്ട്. ഏത് കോര്‍പറേറ്റ് സ്ഥാപനത്തിനും അനുയോജ്യനായ ഒരു സ്്‌പോണ്‍സറോട് സഹകരിച്ച് സര്‍വകലാശാല സ്ഥാപിക്കാം. ഇവയെല്ലാം സര്‍ക്കാറിന് സമര്‍പിച്ച ശിപാര്‍ശകള് മാത്രമാണ്. തീരുമാനം നടപ്പില് വരുമ്പോള് ഇതില് ഏതൊക്കെ വ്യവസ്ഥകളാണ് ഉണ്ടാകുക എന്നത് കണ്ടറിയണം. ഇതേ രീതിയില് നടപ്പായാല് പോലും വന് സാമ്പത്തിക പിന്‍ബലമുള്ള സ്ഥാപനങ്ങള്‍ക്ക് മാത്രമേ ഇത്തരമൊരു സര്‍വകലാശാല സ്ഥാപിക്കാന് കഴിയൂ എന്ന് വ്യക്തം. ഒരു കാരണവശാലും സര്‍ക്കാറില് നിന്ന് ഒരു തരത്തിലുള്ള സാമ്പത്തിക സഹായവും ലഭിക്കില്ല എന്ന് അര്‍ഥശങ്കക്കിടയില്ലാത്ത വിധം റിപ്പോര്‍ട്ട് പറയുന്നുമുണ്ട്.\nപണം മുടക്കുന്നയാള്‍ക്ക് പൂര്‍ണ അധികാരം നല്‍കുന്നതാണ് ഇതിന്റെ ഘടന. ആ ഏജന്‌സി തന്നെയായിരിക്കും ചാന്‍സിലറെ നിയമിക്കുക. അവിടന്ന് താഴോട്ടുള്ള മുഴുവന് ഉദ്യോഗസ്ഥരെയും നിയമിക്കാനുള്ള അധികാരം ചാന്‍സിലര്‍ക്ക് തന്നെ. വൈസ് ചാന്‍സിലറെ നിയമിക്കാന് സെര്‍ച് കമ്മിറ്റി പോലുള്ള സംവിധാനങ്ങള് ശിപാര്‍ശ ചെയ്തിട്ടുണ്ട്. എല്ലാം പക്ഷെ ആത്യന്തികമായി ഉടമസ്ഥന്റെ നിയന്ത്രണത്തില് തന്നെ നില്‍ക്കുംവിധമാണ് രൂപകല്‍പന ചെയ്തിരിക്കുന്നത്. മറിച്ചൊരു രീതി പ്രതീക്ഷിക്കേണ്ടതുമില്ല.\nഫീസ്്്, സിലബസ്, ബിരുദം തുടങ്ങി മുഴുവന് പാഠ്യ-പാഠ്യേതര മേഖലകളും രൂപകല്‍പന ചെയ്യാനും ഇക്കാര്യങ്ങളില് അന്തിമ തീരുമാനമെടുക്കാനുമുള്ള പൂര്‍ണ അധികാരവും സര്‍വകലാശാലാ ഉടമക്കാണ്. സ്വകാര്യ സര്‍വകലാശാല കേരളത്തില് അനിവാര്യമാക്കുന്ന സാഹചര്യങ്ങളെക്കുറിച്ച് റിപ്പോര്‍ട്ട് പറയുന്നുണ്ട്. അതില് ആവര്‍ത്തിച്ച് പറയുന്നത് സര്‍ക്കാര് പണം നല്‍കുന്നതിനാല് നിലവിലെ സര്‍വകലാശാലകള് നേരിടുന്ന പ്രയാസങ്ങളും പ്രതിസന്ധികളുമാണ്. എന്നല്ല, നിലവിലെ സര്‍വകലാശാലകള് അഭിമുഖീകരിക്കുന്ന എല്ലാ പ്രശ്‌നങ്ങള്‍ക്കും പരിമിതികള്‍ക്കും കാരണം സര്‍ക്കാര് നിയന്ത്രണവും അതുമൂലമുണ്ടാകുന്ന അസ്വാതന്ത്ര്യങ്ങളുമാണെന്നാണ് കണ്ടെത്തല്. അക്കാദമികമായ പോരായ്മകളുടെയും പരീക്ഷാ നടത്തിപ്പ് മുതല് കോളജ് പ്രവേശം വരെയുള്ള സര്‍വ കാര്യങ്ങളിലുമുള്ള പരാധീനതകളുടെയും അടിസ്ഥാനവും സര്‍ക്കാര് നിയന്ത്രണം തന്നെയാണത്രെ. ഇത് പരിഹരിക്കാനാണ് സ്വകാര്യ സര്‍ലകലാശാലകളെ മുന്നോട്ടുവക്കുന്നത് എന്നാണ് വിദഗ്ധമതം. നിയമ നിര്‍മാണം വഴിയാണ് സ്വകാര്യ സര്വകലാശാല സ്ഥാപിക്കുക. അഥവ, സര്‍വ അധികാരങ്ങളും നിയമസഭ പാസാക്കുന്ന ഒരു നിയമം വഴി കോളജ് ഉടമക്ക് വകവച്ചുകൊടുക്കുന്നതിലൂടെ അയാളുടെ അവകാശങ്ങളെ കോടതിപോലുള്ള എല്ലാതരം നിയമ സംവിധാനങ്ങളുടെയും പുറത്ത് പ്രതിഷ്ടിക്കാനാണ് സര്‍ക്കാര് ശ്രമിക്കുന്നത്.\nസ്വാകര്യ വിദ്യാഭ്യാസം വലിയ പാപമല്ല. എന്നാല് കേരളത്തിന്റെ സാമൂഹ്യഘടനയില് അതെത്രമാത്രം അനുയോജ്യവും ഫലപ്രദവും ആകുമെന്നതും എത്രമാത്രം ജനവിരുദ്ധമായിത്തീരുമെന്നതുമാണ് അതിന്റെ സ്വീകാര്യതയെ നിര്‍ണയിക്കേണ്ടത്. കേരളത്തിലെ ഏറ്റവും കുത്തഴിഞ്ഞ അടിസ്ഥാന സൗകര്യ മേഖലയാണ് ഉന്നത വിദ്യാഭ്യാസം. അതിന് പല ഘടകങ്ങള് കാരണമായിട്ടുണ്ട് എന്നതില് തര്‍ക്കമില്ല. എന്നാല് സ്വാശ്രയ മേഖല സജീവമായതോടെ സംഭവിച്ച ഏറ്റവും പ്രതികൂലമായ മാറ്റം, വിദ്യാഭ്യാസ മേഖലയെ ലാഭ നഷ്ടക്കണക്കുകള് നിയന്ത്രിക്കാന് തുടങ്ങി എന്നതാണ്. ഫീസ്, പ്രവേശനം, സീറ്റുകളുടെ വിതരണം തുടങ്ങി കോഴ്‌സും സിലബസും നിശ്ചയിക്കുന്നതില് വരെ സ്ഥാപന ഉടമയുടെ സാമ്പത്തിക ലാഭം നിര്‍ണായക ഘടകമായി മാറി. വ്ിദ്യാഭ്യാസത്തിന്റെ കച്ചവടവത്കരണത്തിലേക്ക് നയിച്ച ഈ മാറ്റം വിദ്യാര്‍ഥികള്‍ക്ക് മുന്നില് വലിയ പ്രതിസന്ധികള് സൃഷ്ടിച്ചു. ആക്‌സസിബിലിറ്റിയാണ് അതില് പ്രധാനം. ഒരു കോഴ്‌സിലേക്ക് അല്ലെങ്കില് ഒരു കോളജിലേക്ക് ഒരു വിദ്യാര്‍ഥിക്ക് കടന്നുചെല്ലാവുന്ന വഴികളിലെല്ലാം സാമ്പത്തിക ബാധ്യത വന് മതിലായി മാറി. ഒരു കോഴ്‌സിന് പ്രവേശനം കിട്ടാനുള്ള പ്രധാന മാനദണ്ഡം പണം മുടക്കാനുള്ള ശേഷിയായിത്തീര്‍ന്നു. മത്സര പരീക്ഷകളില് മുന് നിരയിലെത്തുന്നവര്‍പോലും വന് തുകകള് മുടക്കാനില്ലാത്തതിനാല് മികച്ച കോഴ്‌സുകളില് നിന്നും കോളജുകളില് നിന്നും പുറന്തള്ളപ്പെട്ടു. സ്ഥാപനം നടത്താനുള്ള ചിലവ് കണ്ടെത്താന് കുട്ടികളല്ലാതെ മറ്റൊരു സ്രോതസ്സുമില്ലാത്ത മുതലാളിമാര്, അവരുടെ ബിസിനസിന്റെ ലാഭകരമായ നടത്തിപ്പിന് വേണ്ട ഫീസാണ് നിശ്ചയിച്ചത്. അതോടെ മെറിറ്റുള്ള എല്ലാ കുട്ടികള്‍ക്കും അവസരം ലഭിക്കുക എന്ന സാമൂഹിക നീതി അട്ടിമറിക്കപ്പെട്ടു. സാമ്പത്തികമായി പിന്നാക്കം നില്‍ക്കുന്നവരും സാമൂഹികമായി ദുര്‍ബലരായവരും ഇവിടെ ഒരുപോലെ പുറന്തള്ളപ്പെട്ടു.\nഈ അപ്രഖ്യാപിത പ്രവേശ വിലക്ക് വിദ്യാഭ്യാസ മേഖലയുടെ ഗുണപരമായ ഉള്ളടക്കത്തെ തന്നെ അതീവ ദുര്‍ബലമാക്കി മാറ്റി. പ്രവേശന മാനദണ്ഡം പണമായതോടെ, പഠിക്കാനുള്ള ശേഷി കുട്ടികളുടെ തെരഞ്ഞെടുപ്പില് കര്‍ശനമായി പാലിക്കാന് സ്ഥാപനങ്ങള്‍ക്ക് കഴിയാതായി. എന്നല്ല, അത്തരത്തിലൊരു സ്ൂക്ഷ്മ പരിശോധന വേണമെന്ന് സ്ഥാപന ഉടമകളും ആഗ്രഹിക്കാതായി. കഴിഞ്ഞ 10 വര്‍ഷത്തെ സ്വാശ്രയ മേഖലയില് നിന്നുള്ള പരീക്ഷാഫലം പരിശോധിച്ചാല് നിലവാരത്തകര്‍ച്ച പ്രത്യക്ഷത്തില് തന്നെ ബോധ്യപ്പെടും. ഇതിന്റെ മറ്റൊരു പ്രത്യാഘാതമായിരുന്നു സ്ഥാപനങ്ങളുടെ എണ്ണത്തിലുണ്ടായ വര്‍ധന. കോഴ്‌സുകളുടെ ആവശ്യകതയോ അനിവാര്യതയോ ആയിരുന്നില്ല ഒരു സ്ഥാപനം തെരഞ്ഞെടുക്കുന്ന പഠന മേഖലയുടെ മാനദണ്ഡം. കേരളത്തില് എംബിബിഎസ്, ബിഡിഎസ് കോഴ്‌സുകളില് ഒഴികെ ഒരു സ്്വാശ്രയ പ്രൊഫഷണല് വിദ്യാഭ്യാസ മേഖലയിലും ഇന്ന് ലഭ്യമായ മുഴുവന് സീറ്റിലും പഠിക്കാന് കുട്ടികളെ കിട്ടുന്നില്ല. മുടക്കുന്ന പണം തിരി്ച്ചുകിട്ടുമെന്ന് ഉറപ്പുള്ള കോഴ്‌സുകളില് മാത്രമെ 'ഉപഭോക്താക്കളും' പണം ഇറക്കുന്നുള്ളൂവെന്നായിരിക്കുന്നു കേരളത്തില്. കേരളത്തിലെ എഞ്ചിനീയറിങ് കോളജുകളില് ഒഴിഞ്ഞുകിടക്കുന്ന സീറ്റുകളുടെ എണ്ണം പരിശോധിച്ചാല് ഇത് ബോധ്യപ്പെടും. 'വ്യാവസായികമായി പരാജയപ്പെ്ട്ട്്്' കൂട്ടത്തോടെ അടച്ചുപൂട്ടല് ഭീഷണി നേരിടുകയാണ് സ്വാശ്രയ എഞ്ചിനീറിങ്ങ് കോളജുകള്. സാമൂഹികമായ അസന്തുലിതത്വവും അരക്ഷിതാവസ്ഥയും ഇതിന്റെ ഉപോല്#പന്നമായി കേരളത്തില് രൂക്ഷമായിക്കഴിഞ്ഞു. ഉന്നത വിദ്യാഭ്യാസ മേഖല ഇന്ന് മലയാളികള്‍ക്ക്്്് വന് കടക്കെണിയിലേക്കും ആത്മഹത്യയിലേക്കുമുള്ള എളുപ്പവഴികളിലൊന്നായി മാറിയിരിക്കുന്നു.\nസ്വാകാര്യ സര്‍വകാലശാലകള് അനിവാര്യമാണെന്ന്്്് സമര്‍ഥിക്കാന് സര്‍ക്കാര് ഇപ്പോള് പറയുന്ന അതേ ന്യായങ്ങള് തന്നെയാണ് സ്വാശ്രയ കോളജുകള് കൊണ്ടുവരുന്ന സമയത്തും സര്‍ക്കാര് പറഞ്ഞിരുന്നത്. ഇന്നും സ്വാശ്രയ സ്ഥാപനങ്ങള് അവരുടെ സ്വീകാര്യത ഉറപ്പാക്കാന് പറയുന്നതും ഇതേ ന്യായങ്ങള് തന്നെ. സ്വാശ്രയ കോളജുകള് ഒന്നര പതിറ്റാണ്ടുകൊണ്ട് തന്നെ അപ്രതിരോധ്യമായ ദുന്തങ്ങളാണ് സൃഷ്ടിച്ചത്. ഈ പ്രത്യാഘാതങ്ങള് മറികടക്കാന് ഇതുവരെ കഴിഞ്ഞില്ലെന്ന്്് മാത്രമല്ല, അവയെ അതിജീവിക്കുമെന്ന നേരിയ സൂചനപോലും നമ്മുടെ വിദ്യാഭ്യാസ രംഗത്തുനിന്ന് ലഭിക്കുന്നുമില്ല. എന്നിരിക്കെയാണ് ഏറെക്കുറെ അതേ ന്യായവാദങ്ങളുന്നയിച്ച്, അവയേക്കാള് വലിയ സ്വാതന്ത്ര്യവും അധികാരവും ഉറപ്പുനല്‍കി സ്വകാര്യ സര്‍വകലാശാലകളെ ഇറക്കുമതി ചെയ്യുന്നത്. എല്ലാതരം വിദ്യാര്‍ഥികള്‍ക്കും ഒരുപോലെ പ്രാപ്യമായ, ഗുണനിലവാരവും സാമൂഹ്യ പുരോഗതിയും ലക്ഷ്യമിടുന്ന സര്‍വകലാശാലകളായിരിക്കും ഇവയെന്ന് സര്‍ക്കാര് പോലും കരുതുന്നില്ല. വിദ്യാര്‍ഥികളുടെ ആക്‌സസിബിലിറ്റി, കോഴ്‌സുകളുടെ ക്വാളിറ്റി എന്നീ രണ്ട്്് അടിസ്ഥാന ഘടകങ്ങളെങ്കിലും ഈ സര്‍വകലാശാലകളില് ഉറപ്പുവരുത്തുമെന്ന് പറയാനും സര്‍ക്കാറിന് കഴിയുന്നില്ല. എന്നിട്ടും ഭാവി കേരളത്തെ രക്ഷിക്കാന് ഇത്തരം സ്ഥാപനങ്ങള് വേണമെന്ന് വാദിക്കുന്നത് ആര്‍ക്കുവേണ്ടിയാണെന്ന് വ്യക്തം. നിലവിലെ സര്‍വകലാശാലകള് നേരിടുന്ന എല്ലാതരം പ്രതിസന്ധികളെയും വിദഗ്ധ സമിതി റിപ്പോര്‍ട്ട് പരാമര്‍ശിച്ചിച്ചുണ്ട്. എന്നാല്, എല്ലാ പരിമിതികള്‍ക്കും അകത്തുനിന്ന് കൊണ്ട് ആ സര്‍വകലാശാലകള് നിര്‍വഹിക്കുന്ന ഗുണപരമായ പങ്കാളിത്തത്തെ റിപ്പോര്‍ട്ട് വിദഗ്ധമായി മറച്ചുവക്കുന്നു. വെറും ബിരുദങ്ങള്‍ക്കപ്പുറം കേരളത്തിന്റെ സാമൂഹിക മണ്ഡലത്തില് അവ നല്‍കിയ സംഭാവനകളെ അത് അവഗണിക്കുന്നു. ഇവ സ്വകാര്യ സര്‍വകലാശാലകള് എങ്ങിനെ ഉറപ്പാക്കുമെന്ന കാര്യത്തില് റിപ്പോര്‍ട്ട്്് മൗനം പാലിക്കുകയും ചെയ്യുന്നു. അത്തരം സാമൂഹിക നേട്ടങ്ങള് സ്വകാര്യ സര്‍വകാശാലകളില് നിന്ന്പ്ര തീക്ഷിക്കുന്നില്ല എന്ന് തന്നെയാണ് വിദഗ്ധ സമിതി റിപ്പോര്‍ട്ട് വരികള്‍ക്കിടയിലൂടെ പറയുന്നത്. അതുകൊണ്ട് തന്നെയാണ് ഇത് കണ്ണടച്ച് അംഗീകരിക്കാവുന്ന ഭരണ പരിഷ്‌കാരമല്ല എന്ന് പറയേണ്ടിവരുന്നതും.\n(WELFARE VOICE -OCT-2015)\nഅസിസ്റ്റന്റ് പ്രൊഫസറുടെ വിപണി വില\nകോട്ടയം മഹാത്മാ ഗാന്ധി സര്‍വകലാശാല സ്കൂള് ഓഫ് ഗാന്ധിയന് തോട്ട് ആന്‍റ് ഡിവലപ്മെന്‍റ് സ്റ്റഡീസില് ഗാന്ധിയന് തോട്ടിലുള്ള എംഎ കോ‍ഴ്സ് ലോകത്ത് മറ്റെങ്ങും കിട്ടാത്ത അപൂര്‍വ ബിരുദമാണ്. എംജിയിലുള്ള ഏതെങ്കിലും ഒരു ജോലിക്ക് ഈ ബിരുദം ഒരു യോഗ്യതയായി അവര്‍പോലും അംഗീകരിച്ചിട്ടില്ല. ഇവിടെ പഠിച്ചിറങ്ങിയവര് സ്വന്തം ഭാവിയോര്‍ത്ത് പെരുവ‍ഴിയില് സ്തംഭിച്ചുനില്‍ക്കെയാണ് ഒരു എം എ ബിരുദധാരി ഇതേ സര്‍കലാശാലക്ക് കീ‍ഴില് കോട്ടയം നഗരത്തിലുള്ള പ്രമുഖ എയിഡഡ് കോളജില് ചരിത്ര വിഭാഗം അധ്യാപകനായി ജോലി നേടുന്നത്. ഈ കോ‍ഴ്സിനെക്കുറിച്ച് അറിയുന്നവരെയെല്ലാം ഞെട്ടിച്ച നിയമനത്തിന്‍റെ പൊരുള് തേടിയവര്‍ക്ക് കിട്ടിയത് സര്‍വകലാശാലയുടെ പ്രത്യേക ഉത്തരവാണ്. ചരിത്രവുമായി ഒരു ബന്ധവുമില്ലാത്ത ഈ കോ‍ഴ്സിനെ എംഎ ഹിസ്റ്ററിക്ക് തത്തുല്ല്യമായി അംഗീകരിക്കുന്നു എന്നതായിരുന്നു ഉത്തരവ്. ഉത്തരവ് വ‍ഴി ജോലി നേടിയത് കോണ്‍ഗ്രസ് വിദ്യാര്‍ഥി സംഘടനാ നേതാവായതിനാല് സംഭവം വിവാദമാകാന് അധിക സമയമെടുത്തില്ല. പ്രതിപക്ഷ വിദ്യാര്‍ഥി സംഘടനകള് ഉടന് സമരവും തുടങ്ങി. എന്നാല് ആളിക്കത്തും മുന്പെ ആ സമരം കെട്ടടങ്ങി. അതിന്‍റെ കാരണം തേടിയവര് ചെന്നെത്തിയത് കോട്ടയം ജില്ലയിലെ തന്നെ മറ്റൊരു എയിഡിഡ് കോളജിന്‍റെ മുറ്റത്താണ്. സമരം ചെയത ഇടതു വിദ്യാര്‍ഥി സംഘടനയുടെ സംസ്ഥാന നേതാവിന്റെ ഇതേ കോ‍ഴ്സ് പഠിച്ച ഭര്‍ത്താവതാ അവിടെ അധ്യാപകനായി നില്‍ക്കുന്നു. മൂന്നാമതൊരാള് കൂടി ജോലി നേടിയതോടെ തുല്ല്യതാ ഉത്തരവ് സര്‍വകലാശാല പിന്‍വലിച്ചു. ഇനിയൊരാള്‍ക്കും ഈ ഉത്തരവ് വച്ച് ഇതുപോലൊരു ജോലി സംഘടിപ്പിക്കാനാകില്ല. ഒരു കോ‍ഴ്സിനെ മറ്റൊന്നിന് തുല്ല്യമാക്കി ഉത്തരവ് ഇറക്കി എന്നതല്ല വിഷയം. മറിച്ച്, അങ്ങിനെ ഒരു ഉത്തരവ് സംഘടിപ്പിക്കാന് ഉദ്യോഗാര്‍ഥിക്ക് ആത്മവിശ്വാസം നല്‍കുന്ന കോളജുളും അതിന് തയാറാകുന്ന ഉദ്യോഗാര്‍ഥികളും അതിന് വഴങ്ങുന്ന സര്‍വകലാശാലയും ഇവിടെയുണ്ട് എന്നതാണ്. സര്‍വകലാശാല അംഗീകരിക്കാത്ത കോ‍ഴ്സ് പഠിച്ചിറങ്ങിയയാളെ കോളജ് അധ്യാപകനായി നിയമിക്കാമെന്ന് ഉറപ്പുകൊടുക്കാന് മാനേജ്മന്‍റുകള്‍ക്ക് ക‍ഴിയുന്നുവെന്നതാണ്. പണം മുടക്കാന് ക‍ഴിയുന്ന ആരെയും യോഗ്യത പോലും പരിഗണിക്കാതെ അധ്യാപകരായി സ്വീകരിക്കാന് കോളജ് മാനേജ്മെന്‍റുകള്‍ക്ക് ഒട്ടും സംശയംപോലുമുണ്ടാകുന്നില്ല എന്നതാണ്. അധ്യാപനത്തിന്‍റെ ഗുണനിലവാരം ഉറപ്പാക്കാന് ദിനംപ്രതി ഉത്തരവുകള് മാറ്റിമാറ്റിയിറക്കുന്ന ഒരു Ûഗ്രാന്‍റ്സ് കമ്മീഷനുള്ള നാട്ടിലാണ് ഈ നിയമനങ്ങളെല്ലാം നടക്കുന്നത് എന്നത് ശരാശരി മലയാളിയെ ആശ്ചര്യപ്പെടുത്തുന്നുപോലുമില്ല. പണവും പിടിപാടുമാണ് എല്ലാ നിയമനങ്ങളുടെയും പിന്നിലെന്നും ഈ ബിസിനസ് സംരഭത്തിലെ ഒരു ഉപോത്പന്നം മാത്രമാണ് കോളജ് അധ്യാപകനെന്നുമുള്ള പൊതുധാരണ കേരളത്തില് അത്രമേല് ആ‍ഴത്തില് വ്യാപകമായിട്ടുണ്ട്.\nകോളജ് അധ്യാപക നിയമനത്തിന് പലതരത്തിലും തലത്തിലുമുള്ള മാനദണ്ഡങ്ങള് യൂനിവേ‍ഴ്സിറ്റി Ûഗ്രാന്‍റ്സ് കമ്മീഷന് നിഷ്കര്‍ഷിക്കുന്നുണ്ട്. നെറ്റ് അല്ലെങ്കില് സെറ്റ് പോലുള്ള യോഗ്യതാ പരീക്ഷയിലെ വിജയമായിരുന്നു പ്രധാന യോഗ്യത. പിന്നീട് പിഎച്ചഡിയുള്ളവരെക്കൂടി നേരിട്ട് പരിഗണിക്കാമെന്ന് പരിഷ്കരിച്ചു. എയിഡഡ് കോളജുകളില് അധ്യാപകരെ അഭിമുഖം നടത്തി തെരഞ്ഞെടുക്കുന്നതിനും കര്‍ശനമായ മാനദണ്ഡങ്ങളാണ് യുജിസി മുന്നോട്ടുവക്കുന്നത്. ഇന്‍റര്‍വ്യു ബോഡില് സര്‍ക്കാര് പ്രതിനിധി, വിഷയ വിദഗ്ധന്, സര്‍വകലാശാല പ്രതിനിധി തുടങ്ങിവര്‍ഉണ്ടായിരിക്കണമെന്നാണ് വ്യവസ്ഥ. ഒരു ഉദ്യോഗാര്‍ഥിയുടെ അഭിമുഖത്തില് പരിഗണിക്കേണ്ട ഘടകങ്ങളും ഓരോന്നിനും നല്‍കേണ്ട മാര്‍ക്കുകളും പ്രത്യേകം നിശ്ചയിച്ചിച്ചുണ്ട്.\nനെറ്റും എംഫില്ലും ഉണ്ടങ്കെില്5മാര്‍ക്ക്, നെറ്റും പി എച്ച്ഡിയുമാണങ്കില് 10 മാര്‍ക്ക്, ജെ ആര് എഫ്, ഡിഎസ്സി പോലുള്ളവക്ക്5മാര്‍ക്ക്, ദശീയ-അന്തര്‍ദശീയ ജേണലുകളില് പ്രസിദ്ധീകരിച്ച ഗവേഷണ പ്രബന്ധങ്ങള്‍ക്ക് ഒരു മാര്‍ക്ക് വീതം (പരമാവധി 8), സെമിനാറുകളിലെ പ്രബന്ധാവതരണത്തിന് ഒരു മാര്‍ക്ക് വീതം പരമാവധി 4, ഗവേഷണ പദ്ധതികള്‍ക്ക് പരമാവധി5മാര്‍ക്ക് തുടങ്ങിയ രീതിയിലാണ് അതിന്‍റെ വിഭജനം.\nഅഭിമുഖത്തിലെ പ്രകടനത്തിന് 25 മാര്‍ക്ക് ലഭിക്കും. ഈ മാര്‍ക്കാണ് മാനേജ്മെന്‍റിന്‍റെ ആയുധം. സീറ്റ് ഉറപ്പാക്കാന് പണം മുടക്കിയവര്‍ക്ക് അര്‍ഹമായ പരിഗണന ഇവിടെ കിട്ടും. മറ്റ് മേഖലകളില് പിന്നാക്കം പോയാലും അതിന്‍റെ കുറവും അഭിമുഖത്തിലൂടെ പരിഹരിക്കും. ഓരോമാനേജ്മെന്‍റും അവര്‍ക്കിഷ്ടപ്പെട്ടവരെ മാത്രമാണ് ഇന്‍റര്‍വ്യു ബോഡില് ഉള്‍പെടുത്തുക. കേരളത്തിലെ പ്രമുഖ കോര്‍പറേറ്റ് മാനേജ്മെന്‍റുകളെല്ലാം ഏതെങ്കിലും സമുദായവുമായി ബന്ധപ്പെട്ടവയാണ്. അവരുടെ സമുദായാംഗങ്ങളെയോ ഇഷ്ടക്കാരെയോ മാത്രം ബോഡില് എത്തിക്കാനുള്ള ജാഗ്രത ഓരോതവണയും ഇവര് കാണിക്കാറുണ്ട്. ചില മാനേജ്മെന്‍റുകള്‍ക്ക് അഭിമുഖം നടത്താന് സ്ഥിരം 'വിദഗ്ധര്'തന്നെയുണ്ട്. അധ്യാപക നിയമനത്തിലെ ഏറ്റവും അനായാസകരമായ അട്ടിമറി നടക്കുന്നത് അഭിമുഖങ്ങളിലാണ്. യുജിസി പറയുന്നതും സര്‍ക്കാര് ഏര്‍്പ്പെടുത്തിയതും ഒന്നുമല്ല യഥാര്‍ഥത്തില് സംഭവിക്കുന്നത്.\nഈ വ്യവസ്ഥകളൊക്കെ നിലനില്‍ക്കെയാണ് വയനാട് ജില്ലയിലെ ഒരു എയിഡഡ് കോളജ്, അധ്യാപക നിയമനത്തിന് അപേക്ഷ ക്ഷണിച്ചത്. അപേക്ഷ സ്വീകരിക്കലും മറുപടി അയക്കലും അഭിമുഖവും എല്ലാം പതിവുപോലെ നടന്നു. ഒടുവില് 'യോഗ്യനായ' ഒരാളെ കണ്ടെത്തി. എന്നാല് അയാളെ നിയമിക്കും മുന്പ് കോളജ് വീണ്ടും അതേ പോസ്റ്റിലേക്ക് നിയമനത്തിന് അപേക്ഷ ക്ഷണിച്ചു.\nഅഭിമുഖം വരെയുള്ള മറ്റ് നടപടികളെല്ലാം മുറപോലെ നടന്നു. രണ്ടാം തവണയും നിയമനത്തിന് 'യോഗ്യനായി' കോളജ് കണ്ടെത്തിയത് ആദ്യം തെരഞ്ഞെടുക്കപ്പെട്ടയാളെത്തന്നെ.\nസംഭവം യാദൃശ്ചികമെന്ന് വിശ്വസിക്കാന് പ്രയാസം തോന്നിയ ചിലര് വിശദമായി അന്വേഷണം നടത്തി. അവര് കണ്ടെത്തിയത് ഇത്രയുമാണ് - ആദ്യ വിജ്ഞാപനപ്രകാരം നിയമനം നടത്തി, സര്ക്കാര് അംഗീകാരത്തിന് വേണ്ട പേപ്പറുകള് തയാറാക്കുന്പോ‍ഴാണ് ഗുരുതരമായ ക്രമപ്രശ്നം ശ്രദ്ധയില്‍പെട്ടത്. ആദ്യ വിജ്ഞാപനത്തിന്റെ നടപടിക്രമങ്ങളുടെ സമയപരിധി കഴിഞ്ഞ ശേഷമാണ് തെരഞ്ഞെടുക്കപ്പെട്ടയാള് അധ്യാപക നിയമനത്തിന് വേണ്ട യോഗ്യത നേടിയത് എന്നതായിരുന്നു പ്രശ്നം. അഥവ, അഭിമുഖം നടത്തുന്പോള് നിയമപ്രകാരം അയോഗ്യനായ ഒരാളെയാണ് ഇന്‍റര്‍വ്യൂ ബോഡ് യോഗ്യനായി കണ്ടെത്തിയത് എന്നര്‍ഥം. തസ്തിക നേരത്തെ തന്നെ പണം മുടക്കി ഉറപ്പാക്കിയതായതിനാല് നടപടിക്രമങ്ങള് പാലിച്ച് വീണ്ടും അയാളെ തന്നെ നിയമിക്കുകയല്ലാതെ മാനേജ്മന്‍റിന് വേറെ വ‍ഴിയുണ്ടായിരുന്നില്ല.\nഏറെക്കുറെ എല്ലാ കോളജുകളിലും ഇതുതന്നെയാണ് നിയമനങ്ങളില് നടക്കുന്നത്. മലബാര് കേന്ദ്രീകരിച്ച് പ്രവര്‍ത്തിക്കുന്ന പ്രമുഖ വിദ്യാഭ്യാസ സ്ഥാപന നടത്തിപ്പുകാരായ ഒരു ട്രസ്റ്റ് ഇത്തവണ പരീക്ഷിച്ചത് മോക് ഇന്‍റര്‍വ്യൂ ആണ്. അപേക്ഷകരെ നേരത്തെ വിളിച്ചുവരുത്തി അഭിമുഖം നടത്തുക. യോഗ്യരായവരോട് പണം പറഞ്ഞ് ഉറപ്പിക്കുക. പിന്നീട് സര്‍ക്കാര് പ്രതിനിധികളുമായി 'ഔദ്യോഗിക' അഭിമുഖം നടത്തി അയാളെത്തന്നെ തെരഞ്ഞെടുക്കുക. ഇങ്ങിനെ മോക്കില് തെരഞ്ഞെടുക്കപ്പെട്ട ശേഷം ആവശ്യപ്പെട്ട പണം നല്‍കാന് ക‍ഴിയാത്ത ഒരു ഉദ്യോഗാര്‍ഥി 'ഔദ്യോഗിക'അഭിമുഖം നടക്കുന്ന സ്ഥലത്ത് നോട്ടീസ് വിതരണം നടത്തിയത് കോ‍ഴിക്കോട്ട് ഈയിടെ വലിയ സംഘര്‍ഷാവസ്ഥ സൃഷ്ടിച്ചിരുന്നു.\nഅക്കാദമിക നിലവാരവും മികച്ച ഉള്ളടക്കവും മതിയായ യോഗ്യതകളുമുള്ള പ്രത്ഭരായ ഉദ്യോഗാര്‍ഥികളെ പുറന്തളളിയാണ് പണം മുടക്കാന് ക‍ഴിവുള്ളവര് അധ്യാപകരായി എത്തുന്നത്. ഇങ്ങനെ വരുന്നവരെല്ലാം നിര്‍ദിഷ്ട യോഗ്യതകളുള്ളവരായിരിക്കും. അതിനാല് സര്‍വകലാശാലകളെപ്പോലുള്ള സ്ഥാപനങ്ങളെ സംബന്ധിച്ചെടത്തോളം ഇതില് നിയമവിരുദ്ധ നടപടികള് ഉണ്ടാകുന്നില്ല. ഇവ പരിശോധിക്കേണ്ട സര്‍വകലാശാലകളുടെ ഇക്കാര്യത്തിലെ പ്രവര്‍ത്തന പാരന്പര്യമാകട്ടെ, ഒട്ടും വിശ്വസിനീയവുമല്ല.\nഎം ജി സര്‍വകലാശാലയില് 20 വര്‍ഷത്തോളമായി മികച്ച നിലയില് പ്രവര്‍ത്തിക്കുന്ന മാധ്യമ പഠന വിഭാഗം ഇപ്പോ‍ഴും താല്‍ക്കാലിക അധ്യാപകര് മാത്രമുള്ള സ്വാശ്രയ ഡിപ്പാര്‍ട്ട്മന്‍റാണ്. ഇതിനൊപ്പം തുടങ്ങിയ മറ്റ് ഡിപ്പാര്‍ട്ട്മന്റുകളെല്ലാം റഗുലര് പഠന വിഭാഗമായി മാറിയിട്ടും ഇവിടെ മാത്രം മാറ്റമുണ്ടായിട്ടില്ല. പിഎച്ച്ഡിയും ഡിഎസ്സിയുമൊക്കെയായി ഇവിടെ വന്ന അധ്യാപകര്‍ക്ക്, ഇത്തരം 'ആഢംഭരങ്ങളൊ'ന്നുമില്ലാത്ത ഡയറക്ടറുടെ മുന്നില് പിടിച്ചുനില്‍ക്കാനാകാതെ പിന്‍വാങ്ങേണ്ടി വന്നു. ഈ ഡയറക്ടര്‍ക്ക് തന്നെ പുനര്‍നിയമനം ലഭിക്കത്തക്ക രീതിയിലുള്ള മാനണ്ഡങ്ങള് മാത്രം ഉപാധിയാക്കിയാണ്ഈ തസ്തികയിലേക്ക് ഓരോതവണയും സര്‍വകലാശാല അപേക്ഷ ക്ഷണിക്കുക. കോ‍ഴ്സ് റഗുലറാക്കിയാല് നിശ്ചിത യോഗ്യതയുള്ളവരെ നിയമിക്കേണ്ടിവരുമെന്നതിനാല് അതിന്‍റെ കേടും കെടുതിയുമെല്ലാം കുട്ടികളുടെ ചുമലിലിറക്കിവച്ച് ഡയറക്ടറും സര്‍വകലാശാലയും സസുഖം വാ‍ഴുകയാണ്. ഡയറക്ടറേക്കാള് കൂടുതല് യോഗ്യതയുള്ള അധ്യാപകരെയും ഇവിടെ നിയമിക്കില്ല. 'അധിക' യോഗ്യതയുള്ളവരെ പുകച്ചു പുറത്തുചാടിക്കുകയും ചെയ്യും.\nഒരു സ്ഥാപനം എന്ന നിലക്കുള്ള വ്യവസ്ഥാപിത ദുശ്ശീലങ്ങളുടെ സ്വാഭാവിക പരിണിതികളാണ് ഇവയെല്ലാം എന്ന ന്യായവാദമാണ് ഇത്തരം അനുഭവങ്ങളെക്കുറിച്ച് അക്കാദമിക ലോകം പൊതുവെ പറഞ്ഞൊ‍ഴിയുന്നത്. കേരളത്തിലെ ഏറ്റവും മികച്ച അക്കാദമിക വിദഗ്ധര് സര്‍വകലാശാല ഭരിച്ചപ്പോള്‍പോലും ഇത്തരം നിയമനങ്ങളും നടപടികളും ആവര്‍ത്തിക്കപ്പെട്ടു. വിദ്യാര്‍ഥികളെയും അക്കാദമിക നിലവാരം പോലുള്ള വിദ്യാഭ്യാസത്തിന്‍റെ ഗുണപരമായ ഘടകങ്ങളെയും പരിഗണിച്ചാകണം അധ്യാപക നിയമനമടക്കമുള്ള വിദ്യാഭ്യാസ നയം രൂപീകരിക്കേണ്ടതെന്ന പ്രാഥമിക മര്യാദ കേരളത്തില് സര്‍ക്കാര്, സ്വകാര്യ മേഖലകളിലെല്ലാം ഒരുപോലെ അട്ടിമറിക്കപ്പെടുകയാണ്. പരിസ്ഥിതി പഠനം ഒരു ശാസ്ത്ര ശാഖയായി വികസിച്ചുവരുന്ന സമയത്താണ് കേരളത്തിലെ ഒരു പ്രമുഖ സര്‍വകലാശാല ഇതിനായി പ്രത്യേക പഠന വിഭാഗം ആരംഭിക്കുന്നത്. ഈ രംഗത്ത് അക്കാദമിക യോഗ്യതകളാലും അതിലുപരിയായ പ്രവര്‍ത്തനാനുഭവങ്ങളാലും സന്പന്നമായ വിദഗ്ധരുടെ വലിയൊരു നിരതന്നെ കേരളത്തിലും ഇന്ത്യയിലുമുണ്ട്. എന്നാല് പുതിയ വകുപ്പ് തുടങ്ങിയപ്പോള് അതിന്റെ ഡയറക്ടറായി അന്നത്തെ വൈസ്ചാന്‍സിലര് കണ്ടെത്തിയത് സര്‍കലാശാലയിലെ കെമിസ്ട്രി വിഭാഗത്തിലെ ജൂനിയര് അധ്യാപകനെയാണ്. ഇതിന് നിമിത്തമായത് ഇരുവരും തമ്മിലെ രാഷ്Ûടീയ ബന്ധവും. കേരളത്തിലെ ഏറ്റവും മികച്ച അക്കാമദമീഷ്യന്‍മാരിലൊരാളായി അറിയപ്പെടുന്നയാള് വിസി ആയിരിക്കുന്പോ‍ഴാണ് ഈ നിയമനം നടന്നത്. കളത്തിന് പുറത്തിരുന്ന് മൂല്യവത്തായ വിദ്യാഭ്യാസ സംസ്കാരത്തെക്കുറിച്ച് സിദ്ധാന്തങ്ങള് ചമക്കുന്നവര്‍പോലും സര്‍വകലാശാല ഭരിച്ചപ്പോള് അക്കാദമിക മേഖലയോട് അങ്ങേയറ്റത്തെ നെറികേടാണ് കാട്ടിയതെന്ന് ഈ അനുഭവങ്ങള് സാക്ഷ്യപ്പെടുത്തുന്നു.\nതസ്തികകള് ഉണ്ടാകുന്ന വിധം\nവെസ്റ്റേഷ്യന് സ്റ്റഡീസില് കാലിക്കറ്റ് സര്‍വകലാശാല പണ്ടൊരു കോ‍ഴ്സ് തുടങ്ങി. അഞ്ചോ ആറോ ബാച്ച് മാത്രമേ അതിന് ആയുസ്സുണ്ടായുളളൂ. ഹിസ്റ്ററിയിലാണോ പൊളിറ്റിക്കല് സയന്‍സിലാണോ അതോ അറബിക്കിലാണോ കോഴ്സിനെ ഉള്‍പെടുേത്തണ്ടതെന്ന ചര്‍ച്ചയും തര്‍ക്കവും കോ‍ഴ്സ്അവസാനിപ്പിക്കുംവരെ പരിഹരിക്കാന് സര്‍വകലാശാലക്ക് ക‍ഴിഞ്ഞിരുന്നില്ല. അപകടം മുന്നില്‍കണ്ട പലരും പാതിവ‍ഴിയില് പഠനം നിര്‍ത്തി മറ്റു കോ‍ഴ്സുകളിലേക്ക് മാറി. മറ്റ് വ‍ഴികളില്ലാതെ അത് പൂര്‍ത്തിയാക്കാന് വിധിക്കപ്പെട്ടവരാകട്ടെ പഠനം ക‍ഴിഞ്ഞതോടെ പെരുവ‍ഴിയിലുമായി. ഇങ്ങിനെ, പഠിച്ചിറങ്ങിയവര് കടുത്ത പ്രതിസന്ധിയിലിരിക്കെയാണ്കാലിക്കറ്റ് സര്‍വകലാശാല ചില എയിഡഡ് കോളജുകളില് ഹിസ്റ്ററി കോ‍ഴ്സ്അനുവദിക്കാന് തീരുമാനിച്ചത്. ഈ കോ‍ഴ്സ് പഠിച്ചിറങ്ങിയ ഒരാള് സന്ദര്‍ഭത്തിനൊത്തുയര്‍ന്നു. അതോടെ മലപ്പുറം ജില്ലയിലെ ഒരു പ്രമുഖ കോളജില് പുതിയ കോ‍ഴ്സുണ്ടായി. വെസ്റ്റേഷ്യന് സ്റ്റഡീസില് ബിഎ. പൊളിറ്റിക്കല് സയന്‍സില്‍പെടുന്ന ഇന്‍റര്‍നാഷണല് സ്റ്റഡീസിന്‍റെ ഭാഗമായ ഏരിയ സ്റ്റഡീസിലെ ഒരു ഏരിയ മാത്രമാണ് വെസ്റ്റേഷ്യന് സ്റ്റഡീസ്. അതിനെ ഇവിടെ ചേര്‍ത്തതാകട്ടെ ഹിസ്റ്ററിയുടെ കൂടെ. ഇന്റര്‍നാഷണല് റിലേഷന്‍സിന്റെയും ഫങ്ഷണല് അറബിക്കിന്റെയും ഇസ്‌ലാമിക് ഹിസ്റ്ററിയുടെയും കന്പ്യൂട്ടര് ആപ്ളിക്കേഷന്റെയും വരെ പേപ്പറുകള് ഇതിലുണ്ട്. സര്‍വകലാശാലയില് നിന്ന് വെസ്റ്റേഷ്യന് പാഠം പഠിച്ചിറങ്ങിവര്‍ക്കുള്ള ജീവനോപാധിയായതിനാല് ആരും പരിഭവിച്ചില്ല. അവിടെ നിയമനവും മറ്റും മുറപോലെ നടന്നു.\nസ്വാധീനശേഷിയുള്ളവരുടെ അടിയന്തിര പ്രശ്നങ്ങള് പരിഹരിക്കാന് ഇങ്ങിനെ കോ‍ഴ്സുകളും തസ്തികകളും അനുവദിക്കുന്നത് കേരളത്തിലെ സര്‍വകലാശാലകളില് സര്‍വ സാധാരണമാണ്. ഇത്തരം തസ്തികകളിലേക്കുള്ള നിയമനങ്ങളിലും പണം തന്നെയാണ് മുഖ്യ ഘടകം.\nഅധ്യാപക യോഗ്യത നേടിയ ശേഷം തൊ‍ഴിലന്വേഷിച്ചെത്തുന്നവരെ തന്നെ തസ്തിക സൃഷ്ടിച്ചെടുക്കാന് മാനേജ്മന്‍റുകള് നിയോഗിക്കുന്നതും കേരളത്തില് പതിവാണ്. ഇങ്ങിനെ സ്ഥാപന ഉടമക്ക് വേണ്ടി സര്‍ക്കാറാപ്പീസുകള് കയറിയിറങ്ങാന് കരാറെടുക്കുന്നതിന് പോലും ലക്ഷങ്ങള് മുന്‍കൂര് നല്‍കണം. ഒരു തസ്തിക അനുവദിക്കാന് ആ‍ഴ്ചയില് 12 മണിക്കൂര് ജോലി വേണമെന്നതാണ് നിലവിലെ നിയമം. അതിന് താ‍ഴെയുള്ളതിനെല്ലാം ഗസ്റ്റ് ലക്ചറര്‍മാരെ അനുവദിച്ചാല് മതിയെന്നാണ് സര്‍ക്കാര് നയം. എന്നിട്ടും ആറ് മണിക്കൂര് മാത്രമുള്ള വിഷയങ്ങളിലെ തസ്തികകളിലേക്ക് പണം നല്‍കിയ ശേഷം വര്‍ഷങ്ങളായി സെക്രട്ടേറിയറ്റില് കാത്തുനില്‍ക്കുന്ന നിരവധിപേര് കേരളത്തിലുണ്ട്. ഈ നിയന്ത്രണമെല്ലാം നിലനില്‍ക്കെ നിലന്പൂരിലെ ഒരു എയിഡഡ് കോളജിന് ഈയിടെ സംസ്ഥാന സര്‍ക്കാര്9തസ്തിക ഒറ്റയടിക്ക് അനുവദിക്കുകയും ചെയ്തിട്ടുണ്ട്.\nമാനേജ്മന്‍റിന് പണം നല്‍കുന്നവര്‍ക്ക് നിയമനം ഉറപ്പാക്കാന് യുക്തിരഹിതമായി കോ‍ഴ്സുകളും കോന്പിനേഷനുകളും സൃഷ്ടിച്ച് തസ്തികകളുണ്ടാക്കുന്നതാണ് മറ്റൊരു രീതി. കോ‍ഴിക്കോട്ടെ ഒരു പ്രമുഖ എയിഡഡ് കോളജില് ഹിസ്റ്ററിക്കൊപ്പം സബ്സിഡിയറിയായി മള്‍ട്ടി മീഡിയ കോ‍ഴ്സുണ്ട്. മലപ്പുറത്തൊരു കോളജില് ഹിസ്റ്ററിക്കൊപ്പം പഠിപ്പിക്കുന്നത്Ûട്രാവല് ആന്‍റ് ടൂറിസമാണ‌്. ഇംഗ്ലീഷിനൊപ്പം പൊളിറ്റിക്കല് സയന്‍സും. മലപ്പുറത്തെ പ്രമുഖ വനിതാ കോളജില് ഇതിനേക്കാള് വിചിത്രമാണ് കാര്യം. ഇവിടെ ഹിസ്റ്ററിക്ക് അധ്യാപകനെ നിയമിച്ചു. ക്ലാസ് ആ‍ഴ്ചയില്6മണിക്കൂര് മാത്രം. തസ്തിക അംഗീകരിക്കാന് പക്ഷെ 12 മണിക്കൂര് വേണം. ഇതിന് മാനേജ്മെന്‍റ് കണ്ടെത്തിയ എളുപ്പ വ‍ഴി ഈ അധ്യാപകന തന്നെ പൊളിറ്റിക്കല് സയന്‍സ് പഠിപ്പിക്കാന് നിയോഗിക്കുക എന്നതായിരുന്നു. സര്‍ക്കാറിനും സര്‍വകലാശാലക്കും ഒരുപോലെ സന്തോഷം. എല്ലാം ഹ്യുമാനറ്റീസാണല്ലോ എന്നാശ്വസിക്കുകയും ഈ നടപടികളെല്ലാം ഹ്യുമാനിറ്റേറിന് ഗ്രൗണ്ടിലാണ് എന്ന് വിശ്വസിക്കുകയും ചെയ്യുക എന്നതുമാത്രമാണ് വിദ്യാര്‍ഥികളുടെ മുന്നിലുള്ള ഏകവ‍ഴി.\nപണത്തിന്‍റെ അടിസ്ഥാനത്തില് മാത്രമല്ല യോഗ്യരായവര് പുറന്തള്ളപ്പെടുന്നത്. എയിഡഡില് സാമുദായിക ഘടകങ്ങളും സര്‍വകലാശാലകളില് സംവരണ അട്ടിമറിയും ഇതിന് വലിയ കാരണങ്ങളായി മാറുന്നുണ്ട്. കേരളത്തിലെ മിക്കവാറും സ്വകാര്യ കോളജുകളെല്ലാം എതെങ്കിലും സാമുദായിക സംഘടനയുടെ നിയന്ത്രണത്തിലാണ്. സംഘടിതരായ എല്ലാ ജാതി-മത വിഭാഗങ്ങള്‍ക്കും കോര്‍പറേറ്റ് സ്വഭാവത്തില് പ്രവര്‍ത്തിക്കുന്ന മാനേജ്മെന്‍റ് സംഘടനകള് തന്നെയുണ്ട്. എംഇഎസ്, എസ് എന് ഡി പി, എന് എന് എസ്, വിവിധ ക്രൈസ്തവ സഭകള്... ഇവക്കെല്ലാം നിരവധി കോളജുകളുമുണ്ട്. എന്നാല് ഇവരുടെ എല്ലാം നിയമനങ്ങളില് നിന്ന് പട്ടിക ജാതി-പട്ടിക വര്‍ഗ വിഭാഗങ്ങള് ഏറെക്കുറെ പൂര്‍ണമായി തന്നെ പുറന്തള്ളപ്പെടുകയാണ്. എന് എസ് എസും ക്രൈസ്തവ സഭകളും ഇതര ജാതി, മത വിഭാഗങ്ങളെ അധ്യാപക തസ്തികകളിലേക്ക് പരിഗണിക്കാറില്ല. ആനുപാതികമായി മറ്റ് മതസ്തരെ നിയമിക്കണം എന്ന് നയപരമായി തീരുമാനമെÓടുത്തിട്ടുള്ളത് എം ഇ എസ് മാത്രമാണ്. എസ് എന് ഡി പിയുടെ കോളജുകളിലും ഇതര വിഭാഗങ്ങള്‍ക്ക് കാര്യമായ പ്രാതിനിധ്യം ലഭിക്കാറില്ല, എന്നാല് പൂര്‍ണമായി നിരാകരിക്കപ്പെടാറുമില്ല. അതേമസയം മാനേജ്മെന്റുകളുടെ സമുദായാംഗങ്ങളാണെങ്കിലും പണം നല്‍കണമെന്ന കാര്യത്തില് ഈ പറഞ്ഞ സംഘങ്ങളൊന്നും അല്‍പം പോലും വിട്ടുവീഴ്ച ചെയ്യാറില്ല. കോളജ് അധ്യാപനം സ്റ്റാറ്റസ് അടയാളമായി കണക്കാക്കുന്ന സന്പന്നര് വന് തുക മുടക്കി തസ്തികകള് വാങ്ങുന്നതും കോളജുകളില് വന്നുപോകുന്നവര് മാത്രമായി മാറുന്നതും ഇത്തരം സ്ഥാപനങ്ങളില് കാണാം. കോളജുകള് ഇത്തരത്തില് സാമുദായിക അധ്യാപകരുടെ തുരുത്തുകളായി മാറുന്നതും കോളജുകളിലെ പഠന-പാഠ്യേതര പ്രവര്‍ത്തനങ്ങളെയും അതിന്റെ വൈവിധ്യങ്ങളെയും ഗുരുതരമായി ബാധിക്കുന്നുണ്ട്.\nഅധ്യാപകരുടെ ഗുണനിലവാരം ഉറപ്പാക്കാന് യുജിസി പലതരം മാനദണ്ഡങ്ങളും നിന്ത്രണങ്ങളും ഏര്‍പെടുത്തിയിട്ടുണ്ട്. പുസ്തക പ്രസിദ്ധീകരണത്തിന് െഎ എസ് ബി എന് നന്പറും പ്രബന്ധങ്ങള്‍ക്ക് െഎ എസ് എസ് എന് നന്പറും നിര്‍ബന്ധമാക്കിയത് ഇത്തരമൊരു നിയന്ത്രണത്തിന്റെ ഭാഗമായാണ്. ഇതെല്ലാം അനായാസം മറികടന്നാണ് പണം മുടക്കി അധ്യാപകരാകാന് ഉദ്യോഗാര്‍ഥികള് എത്തുന്നത്. ഇത് കേരളത്തിലും ഇന്ത്യയിലും പുതിയൊരു ബിസിനസ് മേഖലക്കും തുടക്കംകുറിച്ചിട്ടുണ്ട് - അക്കാദമിക് വ്യവസായം. പണം മുടക്കിയാല് ഏത് പ്രബന്ധവും സ്വന്തം പേരില് പ്രസിദ്ധീകരിക്കാന് സൌകര്യമോരുക്കുന്ന ഏജന്‍സികള് ഇന്ന് രാജ്യത്ത് വ്യാപകമാണ്. സ്വന്തമായി വെബ്സൈറ്റും പരസ്യബോഡും മറ്റും സ്ഥാപിച്ചാണ് ഇവര് പ്രവര്‍ത്തിക്കുന്നത്.\nISSN നന്പറുള്ള ഒരു പ്രസിദ്ധീകരണത്തില് ഒരു ലേഖനം പ്രസിദ്ധീകരിക്കാന് 2000-5000 രൂപയുടെ ചിലവേയുള്ളൂ. 25000 രൂപ മുടക്കിയാല് ISBN നന്പര് സഹിതം പുസ്തകം പ്രസിദ്ധീകരിക്കാം. ഒരിക്കല് രജിസ്റ്റര് ചെയ്താല് 10 ISBN നന്പര് ലഭിക്കും. ഇത് മറിച്ചുവിറ്റ് പണമുണ്ടാക്കുന്നവര് മുതല് സെമിനാര് സംഘടിപ്പിച്ച് കൊടുക്കുന്നവര് വരെ ഈ രംഗത്ത് പ്രവര്‍ത്തിക്കുന്നുണ്ട്. അന്താരാഷ്ട്ര സെമിനാറുകള് സംഘടിപ്പിക്കാന് യുജിസി തന്നെ കോളജുകള്‍ക്കും സര്‍വകലാശാലകള്‍ക്കും ഫണ്ട് നല്‍കുന്നുണ്ട്. ഈ ഫണ്ടുപയോഗിച്ച് സെമിനാറുകള് നടത്തിക്കൊടുക്കുകയാണ് ഏജന്‍സികള് ചെയ്യുന്നത്. ഇങ്ങിനെ 'മികവ്' തെളിയിക്കുന്നവരാണ് ഇപ്പോള് അധ്യാപകരായി എത്തുന്നവരില് ഒരുവിഭാഗം.\nഅംഗീകൃത പ്രസിദ്ധീകരണങ്ങളില് അധ്യാപകര് പ്രബന്ധം എഴുതുന്നതും സെമിനാറുകള് സംഘടിപ്പിക്കുന്നതുമെല്ലാം കോളജുകള്‍ക്ക് നാക്ക് അക്രഡിറ്റേഷന്, സ്വയംഭരണ പദവി തുടങ്ങിയവ നല്‍കുന്നതില് പ്രാധാന്യപൂര്‍വം പരിഗണിക്കപ്പെടുന്നുണ്ട്. അതുകൊണ്ട് കോളജുകള് തന്നെ ഇപ്പോള് ഇതൊരു വരുമാന മാര്‍ഗമായി വികസിപ്പിക്കുകയാണ്. ISSN, ISBN രജിസ്ട്രേഷനുകളുള്ള പ്രസിദ്ധീകരണങ്ങളോ വെബ്സൈറ്റുകളോ സ്വന്തമായി തുടങ്ങുകയാണ് കോളജുകള്. അതേ കോളജിലുള്ള അധ്യാപകര്‍ക്ക് മാത്രമേ അതില് എഴുതാന് അഴസരം കൊടുക്കൂ. പുറത്തുനിന്നുള്ളവര്‍ക്ക് അവസരം കൊടുക്കുന്നതിനെ അധ്യാപകര് സംഘടിതമായി തന്നെ എതിര്‍ത്ത സംഭവങ്ങള് വരെ കേരളത്തിലുണ്ട്. ഇങ്ങിനെ ലേഖനമെഴുതുന്നതിന് പണം വാങ്ങുന്ന മാനേജ്മെന്റുകളും കേരളത്തിലുണ്ടത്രെ. പണം കൊടുത്ത് അധ്യാപകരായി മാറുന്നവര് അവരുടെ തൊഴില് കാലയളവിലുടനീളം വിദ്യാര്‍ഥികള്‍ക്ക് മുന്നില് സ്വന്തം 'മികവ്' നിലനിര്‍ത്താന് പണം മുടക്കിക്കൊണ്ടേയിരിക്കുക എന്നതാണ് ഇവിടെ സംഭവിക്കുന്നത്. അര്‍ഹരായവര്‍ക്ക് അവസരം നിഷേധിക്കപ്പെടുകയും പാതി പഴുപ്പിച്ചെടുത്തവര്‍ക്ക് സ്ഥലം കയ്യടക്കാന് അവസരങ്ങള് നിലനില്‍ക്കുകയും ചെയ്യുന്ന അക്കാദമിക് സംവിധാനത്തിന്റെ ദൌര്‍ബല്യങ്ങളില് നിന്നാണ് ഇത്തരം സമാന്തര ബിസിനസ് മേഖലകള് ശക്തിപ്പെടുന്നത്.\nനിശ്ചിത മണിക്കൂര് ജോലി ചെയ്യേണ്ടതില്ലാത്ത വിഷയങ്ങളിലെ തസ്തികകള്‍ക്ക് ഇപ്പോള് സര്‍ക്കാര് അംഗീകാരം നല്‍കുന്നില്ല. പകരം എയിഡഡ്, സര്‍ക്കാര് കോളജുകളില് ഗസ്റ്റ് ലക്ചറര്‍മാരെ നിയമിക്കാനാണ് നിര്‍ദേശം, നെറ്റ് യോഗ്യതയുള്ളവര്‍ക്ക് 25,000 രൂപയും അല്ലാത്തവര്‍ക്ക് 15,000 രൂപയുമാണ് ശന്പളം നിശ്ചയിച്ചിരുക്കുന്നത്. എന്നാല് ഈ തുക പലയിടത്തും ഗസ്റ്റ് അധ്യാപകര്‍ക്ക് ലഭിക്കാറില്ല. 7000 മുതല് 10,000 വരെയാണ് പൊതു നിലവാരം. ഇതുതന്നെ യഥാസമയം അനുവദിക്കാറുമില്ല. ഈ രംഗത്തെ അനിശ്ചിതത്വം മികച്ച ഉദ്യോഗാര്‍ഥികളെ അധ്യാപനത്തില് നിന്ന് അകറ്റുകയാണ്. ഗസ്റ്റ് തസ്തികകള് മറിച്ചുകൊടക്കുന്ന രീതിയും നിലവിലുണ്ട്. അവധിയില് പോകുന്ന സ്ഥിരം അധ്യാപകര് നിശ്ചിത തുക ഈടാക്കി ഗസ്റ്റുകളെ നിയമിക്കുകയും അധ്യാപകര് ഇതിന് വേണ്ടി മാത്രം അവധിയെടുക്കുകയും ചെയ്യുന്നുണ്ട്. ഫാക്കല്‍റ്റി ഇംപ്രൂവ്മെന്റ് പ്രോഗ്രാം (എഫ് െഎ പി) ഇതിന് പറ്റിയ പദ്ധതിയായി മാറിയിട്ടുമുണ്ട്. ഇങ്ങിനെ സര്‍ക്കാറിന്റെ പണം ലഭിക്കുന്ന ഏത് സാഹചര്യത്തെയും കൂടുതല് ലാഭകരമാക്കി മാറ്റാന് കഴിയുന്ന ഇടപാടുകളായി വികസിപ്പിക്കുകയാണ് അക്കാദമിക രംഗത്തുള്ളവര് ഇപ്പോള് ചെയ്യുന്നത്.\nഫാമിലി ഇംപ്രൂവ്മെന്റ് പ്രോഗ്രാം\nസര്‍വീസിലുള്ള കോളജ് അധ്യാപകര്‍ക്ക് ഗവേഷണം നടത്താനും നേരത്തെയുള്ള ഗവേഷണം പൂര്‍ത്തിയാക്കാനും അവസരം നല്‍കുന്ന പദ്ധതിയാണ് ഫാക്കല്‍റ്റി ഇംപ്രൂവ്മെന്റ് പ്രോഗ്രാം (എഫ് െഎ പി). ഒരു കോളജിലെ 20 ശതമാനം അധ്യാപകര്‍ക്ക് ഒരേ സമയം അതിന് അമുമതി ലഭിക്കും. മൂന്ന് വര്‍ഷമാണ് കാലാവധി. ഈ സമയത്ത് അധ്യാപകര്‍ക്ക് ശന്പളത്തോടുകൂടിയ അവധി ലഭിക്കും. പകരം ഒരാളെ അധ്യാപകനായി കോളജില് നിയമിക്കാം. അതിനുള്ള വേതനവും യുജിസി നല്‍കും.\nകേരളത്തിലെ ഒരുപിടി അധ്യാപകര് ഇപ്പോള് എഫ് ഐ പിക്കാരാണ്. മൂന്നുവര്‍ഷം വെറുതെ നടക്കാമെന്ന സൌകര്യമാണ് അധ്യാപകരെ ഇതിലേക്ക് ആകര്‍ഷിക്കുന്ന പ്രധാന ഘടകം. പകരം പഠിപ്പിക്കാന് ആളില്ലെന്ന ആധിയോ അവര്‍ക്ക് വേതനം കിട്ടാതാകുമെന്ന ആകുലതയോ ഇല്ലാതെ, സ്വന്തം വരുമാനം തടസ്സപ്പെടില്ലെന്ന സമാധാനത്തോടെ ദീര്‍ഘകാല 'പാഠ്യേതര പരിപാടി'കള്‍ക്ക് ധൈര്യപൂര്‍വം ഇറങ്ങിത്തിരിക്കാനുള്ള അവസരമാണ് ഇത് കൊണ്ടുവന്നത്.\nവീടുപണി, റിയല് എസ്റ്റേറ്റ് കച്ചവടം, വിദേശ യാത്ര, ബിസിനസുകള് തുടങ്ങിയ പദ്ധതികള് അധ്യാപകര് ആസൂത്രണം ചെയ്യുന്നത് എഫ് ഐ പി അവധിയുടെ അടിസ്ഥാനത്തിലായിരിക്കുന്നു. അതുകൊണ്ടുതന്നെ അധ്യാപകര്‍ക്കിടയില് ഫാമിലി ഇംപ്രൂവ്മെന്റ് പ്രോഗ്രാം എന്നാണ് ഇത് അറിയപ്പെടുന്നത്. ജോലിത്തിരക്കുകള്‍ക്കിടയില് വിട്ടുപോകുന്ന വീട്ടുകാര്യങ്ങള് ചെയ്തുതീര്‍ക്കാനുള്ള സര്‍ക്കാര് സ്പോണ്‍സേര്‍ഡ് അവധിക്കാലം. ഇങ്ങിനെ അവധിയില്‍പോകുന്നവരില് ഗവേഷണം പൂര്‍ത്തിയാക്കുന്നവര് തന്നെ വിരളമാണ്. സാന്പത്തിക ബാധ്യതയില്ലാതെ താല്‍ക്കാലിക അധ്യാപകരെ നിയമിക്കാന് അവസരം കിട്ടുകയും അതില് തന്നെ സാന്പത്തിക നേട്ടത്തിന് ചില സാധ്യതകള് ഉള്ളടങ്ങിയിരിക്കുകയും ചെയ്യുന്നതിനാല് മാനേജ്മെന്റുകള്‍ക്കും ഈ അവധിയുടെ കാര്യത്തില് സന്തോഷമേയുള്ളൂ.\nകാലിക്കറ്റ് സര്‍വകലാശാലയില് ഇപ്പോഴുള്ള വൈസ്ചാന്‍സിലര് ചുമതലയേറ്റതുമുതല് ഗവേഷകരും വിസിയും ഇരുചേരിയിലായി കടുത്ത പോര് നടക്കുന്നുണ്ട്. സംഘര്‍ഷത്തോളമെത്തിയ ഈ ചേരിപ്പോരിലെ ഒരു പ്രധാന വിഷയം എഫ് ഐ പിയാണ്. എഫ് ഐ പി ആനുകൂല്യം പറ്റിയ ശേഷം തിസീസ് സമര്‍പിക്കാത്തവരില് നിന്ന് പണം തിരിച്ചുപിടിക്കാന് വിസി തീരുമാനിച്ചു. 102 അധ്യാപകരില് നിന്നായി ഈയിനത്തില് 10 കോടി രൂപ തിരിച്ചുകിട്ടാനുണ്ടെന്നാണ് സര്‍വകലാശാലയുടെ കണക്ക്. പണം പറ്റിയ ശേഷം സര്‍വീസില് നിന്ന് വിരമിച്ചവര് വരെ ഇക്കൂട്ടത്തിലുണ്ട്. അതിനാല് പെന്‍ഷന് തടയണമെന്നുവരെ സര്‍വകലാശാല ശിപാര്‍ശ ചെയ്തു. ഇത് കാലിക്കറ്റ് സര്‍വകലാശാലയിലെ മാത്രം കാര്യമല്ല. എല്ലായിടത്തും സമാനമായ സ്ഥിതിവിശേഷം തന്നെയാണെന്ന് ബോധ്യപ്പെട്ട ലോക്കല് ഫണ്ട് ഒാഡിറ്റ് വിഭാഗം, എഫ് ഐ പി പദ്ധതിയെക്കുറിച്ച് പ്രത്യേക അന്വേഷണം നടത്തണമെന്ന് സംസ്ഥാന സര്‍ക്കാറിന് ശിപാര്‍ശ നല്‍കിയിട്ടുണ്ട്. ചെയ്തിരുന്നു.\nപണവും രാഷ്ട്രീയ സ്വാധീനവുമുള്ള ഒരുപറ്റം തൊ‍ഴിലന്വേഷകര്‍ക്കും അവരെ കാത്തിരിക്കുന്ന കുറേ തൊ‍ഴിലുടമകള്‍ക്കും ഇവരിരുവര്‍ക്കും ഭൗതിക പശ്ചാത്തലമൊരുക്കാന് 'സന്നദ്ധരായ' അനുബന്ധ ഇടപാടുകാര്‍ക്കും മേല്‍ക്കൈയുള്ള വിവിധ തരം സാന്പത്തിക വ്യവഹാരങ്ങളുടെ ഭൂമികയാണ് ഇന്ന് കോളജ് അധ്യാപന മേഖല. തെ‍ഴിലാളിക്ക് ശന്പളം കൊടുക്കേണ്ടതില്ലാത്ത തൊ‍ഴിലുടമ, ഇറക്കുന്ന പണത്തിന്റെ ലാഭകരമായ തിരുച്ചുവരവിന് സര്‍ക്കാര് ഗ്യാരണ്ടി ലഭിക്കുന്ന തൊ‍ഴിലന്വേഷകന്, ഒരിക്കലും നഷ്ടത്തിലാകില്ലെന്ന് ഉറപ്പുള്ള ഇടപാടിനിറങ്ങുന്ന ഇരുവിഭാഗത്തിനും സ്വീകാര്യമായ പശ്ചാത്തല സൗകര്യമൊരുക്കുന്ന അക്കാദമിക് വ്യവസായികള്... ഇവരെല്ലാം ചേര്‍ന്ന് വന്‍തോതില് പണവും രാഷ്ട്രീയ സ്വാധീനവും നിക്ഷേപിക്കുന്പോള് അതില്‍നിന്ന് സ്വാഭാവികമായും ഉണ്ടാകുന്ന ഉത്പന്നങ്ങളില് ഒന്നു മാത്രമായാണ് ഇന്ന് അധ്യാപക സമൂഹം രൂപപ്പെടുന്നത്; സ്വകാര്യ കോളജുകളില് വിശേഷിച്ചും.അതുകൊണ്ടുതന്നെയാണ് നവീന വിദ്യാഭ്യാസ സങ്കല്പങ്ങളോട്അധ്യാപകരില് വലിയ വിഭാഗം മുഖം തിരിഞ്ഞുനില്‍ക്കുന്നതും. കേരളത്തില് ഏറ്റവുമൊടുവില് നടപ്പായ ക്രഡിറ്റ് ആന്‍റ് സെമസ്റ്റര് സന്പ്രദായത്തോട് ഒരുപറ്റം അധ്യാപകര് ഇപ്പോഴും തുടരുന്ന വിമുഖത ഇതോട് ചേര്‍ത്തുവായിക്കണം. ഗവേഷണ മേഖലയിലും മറ്റും അനുഭവപ്പെടുന്ന മുരടിപ്പിന്‍റെ കാരണങ്ങളിലൊന്നും ഇതുതന്നെയാണ്.\nഈ വ്യവസായത്തില് തൊ‍ഴിലുടമയും തൊ‍ഴിലന്വേഷകനും ഒരേ സമയം നിക്ഷേപകനും ഉപഭോക്താവുമാണ്. പണമിറക്കുന്നവന് തന്നെ ഉപഭോക്താവായി മാറുന്ന ഒരു കച്ചവടവും നഷ്ടത്തില് പര്യവസാനിക്കില്ല. എന്നാല് ഇവിടെ നഷ്ടം സഹിക്കേണ്ടി വരുന്നത് പൊതുഖജനാവാണ്. അതിലേക്ക് മുതല്‍കൂട്ടുന്ന സാധാരണക്കാരനാണ്. അതിന്‍റെ നഷ്ടം അനുഭവിക്കേണ്ടി വരുന്നത് അവിടെ പഠിക്കാനെത്തുന്ന വിദ്യാര്‍ഥികളാണ്. അവര്‍ക്ക് സ്റ്റേറ്റ് കൊടുക്കേണ്ട ഗുണനിലവാരമുള്ള വിദ്യാഭ്യാസം എന്ന അടിസ്ഥാന അവകാശമാണ് അട്ടിമറിക്കപ്പെടുന്നത്. കരിക്കുലം രൂപകല്‍പന മുതല് നിയമനം വരെയുള്ള സമസ്ത മേഖലകളിലും 'ഗുണമേന്മയുള്ള വിദ്യാഭ്യാസം' എന്ന നയത്തില് മാത്രമൂന്നി നിന്നുകൊണ്ടുള്ള പരിഷ്കാരങ്ങള്‍ക്ക് ഭരണകൂടം ധൈര്യം കാണിച്ചാല് മാത്രമേ പണമിടപാടുകാര് പരസ്പര സഹായത്തോടെ നിയന്ത്രിക്കുന്ന അക്കാദമിക് വ്യവസായമെന്ന ഈ ദൂഷിതവലയത്തില് നിന്ന് വിദ്യാഭ്യാസത്തെ പുറത്തെടുക്കാന് ക‍ഴിയൂ.\n(മാധ്യമം ആഴ്ചപ്പതിപ്പ്, ആഗസ്ത്3-2015)


users are 'disliking' PM Modi's videos over NEET, JEE fiasco\nകോവിഡ് കാലത്തും നീറ്റ് പരീക്ഷ, പ്രധാനമന്ത്രി സംസാരിക്കുന്നത് കളിപ്പാട്ടങ്ങളെ കുറിച്ച്; മന്‍കി ബാത്തിന് ഡിസ്‍ലൈക്ക് പെരുമഴ\nലൈക്കുകളെക്കാള് പത്തിരട്ടിയിലധികം ഡിസ്‍ലൈക്കുകളാണ് യൂട്യൂബ് വീഡിയോക്ക് താഴെയുള്ളത്\n31 Aug, 2020 at 03:59 AM\nപ്രധാനമന്ത്രിയുടെ പ്രതിമാസ റേഡിയോ പരിപാടിയായ മന്‍കിബാത്തിന്‍റെ യൂറ്റ്യൂബ് വീഡിയോക്കെതിരെ ഡിസ്‍ലൈക്ക് പെരുമഴ. ലൈക്കുകളെക്കാള് പത്തിരട്ടിയിലധികം ഡിസ്‍ലൈക്കുകളാണ് യൂട്യൂബ് വീഡിയോക്ക് താഴെയുള്ളത്.\nഈ കോവിഡ് കാലത്തും നീറ്റ്-ജെ.ഇ.ഇ പരീക്ഷകള് നടത്തുന്നതിരെയുള്ള വിദ്യാര്‍ഥികളുടെ പ്രതിഷേധമാണ് കൂട്ടത്തോടെയുള്ള ഡിസ്‍ലൈക്കുകള് കാരണമെന്നാണ് വീഡിയോക്ക് താഴേയുള്ള കമന്‍റുകളില് നിന്നും വ്യക്തമാകുന്നത്. വീഡിയോ അപ്‍ലോഡ് ചെയ്ത് 21 മണിക്കൂറുകള് പിന്നിടുമ്പോള് 2,42,000 ഡിസ്‍ലൈക്കുകള് ലഭിച്ച വീഡിയോക്ക് കേവലം 27000 ലൈക്കുകള് മാത്രമാണ് ലഭിച്ചത്. 50,000ന് മേല് കമന്‍റുകളാണ് വീഡിയോക്ക് കിട്ടിയത്.\nഇന്നെലെയാണ് പ്രധാനമന്ത്രി നരേന്ദ്ര മോദി പ്രതിമാസ റേഡിയോ പരിപാടിയായ മന്‍കി ബാത്തിലൂടെ രാജ്യത്തെ അഭിസംബോധന ചെയ്ത് സംസാരിച്ചത്. മന്‍കിബാത്ത് പരിപാടി എല്ലായ്പ്പോഴും ബി.ജെ.പി അവരുടെ ഔദ്യോഗിക യൂട്യൂബ് ചാനലില് അപ്‍ലോഡ് ചെയ്യാറുണ്ട്. അതേസമയം പ്രധാനമന്ത്രിക്കെതിരെ രൂക്ഷ വിമര്‍ശനവുമായി രാഹുല്‍ഗാന്ധി എം.പിയും രംഗത്തെത്തി.\n''നീറ്റ്-ജെ.ഇ.ഇ പരീക്ഷകളെ കുറിച്ച് ചര്‍ച്ച ആവശ്യപ്പെടുമ്പോള് പ്രധാനാമന്ത്രി കളിപ്പാട്ടങ്ങളെ കുറിച്ച് ചര്‍ച്ച ചെയ്യുന്നു''. എന്നായിരുന്നു രാഹുല് ഗാന്ധിയുടെ വിമര്‍ശനം. മന്‍കി ബാത്ത് അല്ല വിദ്യാര്‍ഥികളുടെ പക്ഷത്ത് എന്ന ഹാഷ്‍ടാഗോടുകൂടിയായിരുന്നു രാഹുലിന്‍റെ ട്വീറ്റ്.


Will govt impose GST on education and health? | വിദ്യാഭ്യാസം ആരോഗ്യ മേഖലകളില് ജിഎസ്ടി ഏര്‍പ്പെടുത്താന് കേന്ദ്രസര്‍ക്കാര് നീക്കം; വരുമാനം വര്‍ധിപ്പിക്കുക ലക്ഷ്യം - Financialviews.in\nSavings Stocks Pension Currency Bonds Real Estate Interview Income Tax Commodity\nClosing Report Pre Market Rumour Mill\nവിദ്യാഭ്യാസം ആരോഗ്യ മേഖലകളില് ജിഎസ്ടി ഏര്‍പ്പെടുത്താന് കേന്ദ്രസര്‍ക്കാര് നീക്കം; വരുമാനം വര്‍ധിപ്പിക്കുക ലക്ഷ്യം\nന്യൂഡല്‍ഹി: ജിഎസ്ടി വരുമാനം വര്‍ധിപ്പിക്കാന് കേന്ദ്രസര്‍ക്കാര് പുതിയ നീക്കം നടത്തുന്നതായി റിപ്പോര്‍ട്ട്. സ്വകാര്യ ആരോഗ്യമേഖലയിലെ സേവനങ്ങള്‍ക്കും, ഉന്നത വിദ്യാഭ്യാസ മേഖലയിലും ജിഎസ്ടി ഏര്‍പ്പെടുത്താന് കേന്ദ്രസര്‍ക്കാര് പരിഗണിച്ചുവരുന്നതായി റിപ്പോര്‍ട്ട്. വിവിധ ഉത്പ്പന്നങ്ങള്‍ക്ക് അധിക ജിഎസ്ടി ഏര്‍പ്പെടുത്താനുള്ള നീക്കത്തിന് പുറമെ ജിഎസ്ടിയില്ലാത്ത വിവിധ മേഖലകളിലേക്കും ജിഎസ്ടി ഏര്‍പ്പെടുത്താനാണ് കേന്ദ്രസര്‍ക്കാര് ഇപ്പോള് നീക്കം നടത്തുന്നത്. ഇക്കാര്യം ഗൗരവത്തില് പരിഗണിക്കാന് തന്നെയാണ് സര്‍ക്കാര് തീരുമാനം. നിലവില് ജിഎസ്ടിയിലൂടെ അധിക വരുമാനം നേടാന് കേന്ദ്രസര്‍ക്കാറിന് കഴിയുന്നില്ലെന്നാണ് റിപ്പോര്‍ട്ട്.\nനിര്‍ണ്ണായക നിര്‍ദ്ദേശങ്ങള് ഈ മാസം 25 നു മുമ്പായി ദേശീയ ജി.എസ്.ടി സമിതി യോഗത്തിനു മുമ്പാകെ ബന്ധപ്പെട്ട ഉന്നതതല സമിതി സമര്‍പ്പിക്കുമെന്നാണു സൂചന. 2019-20 ലെ ജി.എസ്.ടി വരുമാനം പ്രതീക്ഷിച്ചതിലും ഏറെ താഴ്ന്നു പോകുന്ന സാഹചര്യത്തിലാണ് ശക്തമായ നടപടികളുമായി സമിതി മുന്‍പോട്ട് പോകാന് തീരുമാനിച്ചി്ട്ടുള്ളത്. സെപ്റ്റംബറില് ജിഎസ്ടി വരുമാനത്തില് മാത്രം ഭീമമായ ഇടിവാണ് രേഖപ്പെടുത്തിയിട്ടുള്ളത്.\nസെപ്റ്റംബര് മാസത്തില് ജി എസ്ടി സമാഹരണം ഏറ്റവും താഴ്ന്ന നിരക്കിലേക്കെത്തിയെന്നാണ് കണക്കുകളിലൂടെ വ്യക്തമാക്കുന്നത്. ജിഎസ്ടി സമാഹരണം ഒരു ലക്ഷം കോടി രൂപയ്ക്ക് താഴെയാണ് ഇപ്പോള് രേഖപ്പെടുത്തിയിട്ടുള്ളത്. സെപ്റ്റംബര് മാസത്തിലെ ജിഎസ്ടി സമാഹരണം 91,916 കോടി രൂപയിലേക്കാണ് എത്തിയിട്ടുള്ളത്. ആഗസ്റ്റില് 98,202 കോടി രൂപയിലേക്കെത്തിയിട്ടുണ്ടെന്നാണ് റിപ്പോര്‍ട്ടിലൂടെ പ്രധാനമായും ചൂണ്ടിക്കാട്ടുന്നത്.\nജിഎസ്ടിയിലൂടെ അധിക വരുമാനം നേടാന് സാധിക്കുമെന്ന കേന്ദ്രസര്‍ക്കാറിന്റെ എല്ലാ പ്രതീക്ഷകള്‍ക്കും വിപരീതമായിട്ടാണ് ഈ കണക്കുകള് സൂചിപ്പിക്കുന്നത്. സെപ്റ്റംബറില് കേന്ദ്ര ജിഎസ്ടിയിലെ വരുമാനത്തില് രേഖപ്പെടുത്തിയിട്ടുള്ളത് 16,630 കോടി രൂപയാണെന്നാണ് കണക്കുളിലൂടെ തുറന്നുകാട്ടുന്നത്. സംസ്ഥാന ജിഎസ്ടിയിലെ ആകെ സമാഹരണം 22,598 കോടി രൂപയാണെന്നാണ് റിപ്പോര്‍ട്ടിലൂടെ ചൂണ്ടിക്കാട്ടുന്നത്. കയറ്റമതി ഇറക്കുമതിയിലെ ആകെ ജിഎസ്ടി സമാഹരണം 45,069 കോടി രൂപയുമാണ്.\nഈ വര്‍ഷം മൂന്നാം തവണയാണ് ജിഎസ്ടി സമാഹരണം ഒരു ലക്ഷം കോടി രൂപയ്ക്ക് തഴെ എത്തിയിട്ടുള്ളത്. അതേസമയം മേയ് മാസത്തില് ജിഎസ്ടി വരുമാനത്തില് ആകെ രേഖപ്പെടുത്തിയത് 1,00,289 കോടി രൂപയും, ഏപ്രില് മാസത്തില് 1,13,865 കോടി രൂപയുമാണ് രേഖപ്പെടുത്തിയത്. ഏപ്രില്, മെയ് മാസത്തില് ജിഎസ്ടി വരുമാനം ഒരു ലക്ഷം കോടി രൂപയ്ക്ക് മുകളിലേക്കെത്തിയ സ്ഥാനത്താണ് ജൂണില് ഒരു ലക്ഷം കോടി രൂപയ്ക്ക് താഴെ എത്തിയത്. ജിഎസ്ടിയിലൂടെ നികുതി തട്ടിപ്പുകള് തടയാന് കഴിയുമെന്ന കേന്ദ്രസര്‍ക്കാറിന്റെ വാദങ്ങളെ പൊളിച്ചെഴുതുകയാണ് പുതിയ കണക്കുകളിലൂടെ വ്യക്തമാക്കുന്നത്.\nകേന്ദ്ര ജിഎസ്ടി (ഇഏടഠ) വരുമാനം ജൂണില് രേഖപ്പെടുത്തിയത് 18,366 കോടി രൂപയാണ്. സംസ്ഥാനങ്ങളുടെ ജിഎസ്ടി (ടഏടഠ) വരുമാനത്തില് രേഖപ്പെടുത്തിയത് 25,343 കോടി രൂപയുമാണ് ജൂണ് മാസത്തില് രേഖപ്പെടുത്തിയത്. അതേസമയം കയറ്റുമതി, ഇറക്കുമതി എന്നിവയെ ആശ്രയിക്കുന്ന സംയോജിത ജിഎസ്ടി വരുമാനമായി ജൂണ് മാസത്തില് ആകെ രേഖപ്പെടുത്തിയത് 47,772 കോടി രൂപയുമാണ്.\nRead more topics: # ജിഎസ്ടി, # GST, # education, # വിദ്യാഭ്യാസം, # വിദ്യാഭ്യാസം, # ആരോഗ്യം, # health,


അഭിമന്യു വധം: മുഹമ്മദ് റിഫയെ പിടികൂടിയതോടെ ഒരു പ്രതി കൂടി കീഴടങ്ങി |\n26th July 2018 26th July 2018 MJnewsDesk0Comments അഭിമന്യു വധം\nഎറണാകുളം മഹാരാജാസ് കോളജിലെ എസ് എഫ് ഐ നേതാവ് അഭിമന്യുവിനെ കൊലപ്പെടുത്തിയ കേസിൽ ഒരാൾ കൂടി കീഴടങ്ങി. ഗൂഢാലോചനയിൽ ഉൾപ്പെട്ട ഫസലുദ്ദീനാണ് കീഴടങ്ങിയത്. എറണാകുളം ഒന്നാം ക്ലാസ് ജുഡീഷ്യൽ മജിസ്‌ട്രേറ്റ് കോടതിയിലാണ് ഫസലുദ്ദീൻ കീഴടങ്ങിയത്\nനേരത്തെ കേസിലെ മുഖ്യപ്രതികളിലൊരാളായ മുഹമ്മദ് റിഫയെ പോലീസ് പിടികൂടിയിരുന്നു. ക്യാമ്പസ് ഫ്രണ്ടിന്റെ സംസ്ഥാന സെക്രട്ടറിയാണ് മുഹമ്മദ് റിഫ. കൊലപാതകത്തിന് ശേഷം ഒളിവിൽ പോയ മുഹമ്മദ് റിഫയെ ബംഗളൂരുവിൽ നിന്നാണ് പോലീസ് പിടികൂടുന്നത്.\nഅഭിമന്യുവിനെ കൊല്ലാനായി എസ് ഡി പി ഐ, പോപുലർ ഫ്രണ്ടിന്റെ തീവ്രവാദ സംഘത്തെ കോളജിലെത്തിച്ചത് മുഹമ്മദ് റിഫയാണ്. കേസിലെ നിർണായകമായ അറസ്റ്റാണ് ഇയാളുടേത്. ഇതോടെ മറ്റ് പ്രതികളെ കുറിച്ചുള്ള എല്ലാ വിവരങ്ങളും ലഭിക്കുമെന്ന പ്രതീക്ഷയിലാണ് പോലീസ്\nഎസ് എഫ് ഐയെ ഏതുവിധേനയും ചെറുക്കണമെന്ന് തീരുമാനമെടുത്തത് മുഹമ്മദ് റിഫ പങ്കെടുത്ത ജില്ലാ കമ്മിറ്റി യോഗത്തിലാണ്. കോളജിൽ ചുവരെഴുത്തിനായി എസ് ഡി പി ഐ തീവ്രവാദികളോടൊപ്പം ക്യാമ്പസ് ഫ്രണ്ട് പ്രവർത്തകർ വരുമ്പോൾ ഇയാളും സ്ഥലത്തുണ്ടായിരുന്നു\n← ടിറ്റെ ബ്രസീൽ പരിശീലക സ്ഥാനത്ത് തുടരും; ലക്ഷ്യം ഖത്തർ ലോകകപ്പ്\nഎസെക്‌സിനെതിരായ മത്സരത്തിൽ ഇന്ത്യ ശക്തമായ നിലയിൽ; കാർത്തിക് സെഞ്ച്വറിയിലേക്ക് →


യുഎഇ പശ്ചാത്തലമാക്കി ലാൽ ജോസ് ഒരുക്കുന്ന ചിത്രമാണിത്\nആ പൂച്ച പൊളിയാണ്; ലാൽ ജോസ് ചിത്രത്തിന് ദുബായിൽ വ്യത്യസ്തമായ പാക്കപ്പ്\nഅമ്പതു ദിവസം നീണ്ട ചിത്രീകരണമാണ് കഴിഞ്ഞ ദിവസം പൂർത്തീകരിച്ചത്\n03 Feb, 2021 at 08:53 AM\nമ്യാവൂ എന്നു പേരിട്ട ചിത്രത്തിന് പൂച്ചയല്ലാതെ ആരാണ് പാക്കപ്പ് പറയേണ്ടത്. സംവിധായകൻ ലാൽ ജോസ് ചിന്തിച്ചതും അങ്ങനെ തന്നെ. തന്റെ പുതിയ ചിത്രമായ മ്യാവൂവിന്റെ ദുബായിലെ ചിത്രീകരണം ലാൽ ജോസ് അവസാനിപ്പിച്ചത് പൂച്ചയെ കൊണ്ട് പാക്കപ്പ് പറയിപ്പിച്ചാണ്.\nഇതിന്റെ വീഡിയോയും ലാൽ ജോസ് പങ്കുവച്ചു. പൂച്ച ക്ലിപ്‌ബോർഡിന് ഇടയിലൂടെ തലയിട്ട് കരയുന്ന വീഡിയോ ആണ് സംവിധായകൻ പോസ്റ്റ് ചെയ്തത്. അമ്പതു ദിവസം നീണ്ട ചിത്രീകരണമാണ് കഴിഞ്ഞ ദിവസം പൂർത്തിയായത്.\nസൗബിൻ ഷാഹിർ, മംമ്ത മോഹൻദാസ് എന്നിവരാണ് ചിത്രത്തിലെ പ്രധാന കഥാപാത്രങ്ങൾ. സലിം കുമാർ, ഹരിശ്രീ യൂസഫ് എന്നിവർക്കൊപ്പം മൂന്നു ബാലതാരങ്ങളും ഗൾഫിലെ നാടക, ഷോർട് ഫിലിം മേഖലയിലെ ഏതാനും പുതുമുഖങ്ങളും സിനിമയുടെ ഭാഗമാണ്. യാസ്മിന എന്ന റഷ്യൻ യുവതിയും ഒരു പൂച്ചയും പ്രധാന കഥാപാത്രങ്ങളാണ്.\nഇക്ബാൽ കുറ്റിപ്പുറത്തിന്റേതാണ് തിരക്കഥ. തോമസ് തിരുവല്ല ഫിലിംസിന്റെ ബാനറിൽ തോമസ്സ് തിരുവല്ലയാണ് നിർമാണം. ഛായാഗ്രഹണം അജ്മൽ ബാബു. സുഹൈൽ കോയയുടെ വരികൾക്ക് ജസ്റ്റിൻ വർഗീസ് സംഗീതം പകരുന്നു. ലൈൻ പ്രൊഡ്യുസർ-വിനോദ് ഷൊർണ്ണൂർ, കല-അജയൻ മങ്ങാട്,മേക്കപ്പ്- ശ്രീജിത്ത് ഗുരുവായൂർ, കോസ്റ്റ്യൂം ഡിസൈൻ-സമീറ സനീഷ്,സ്റ്റിൽസ്-ജയപ്രകാശ് പയ്യന്നൂർ,എഡിറ്റർ-രഞ്ജൻ എബ്രാഹം, ചീഫ് അസോസിയേറ്റ് ഡയറക്ടർ-രഘു രാമ വർമ്മ,പ്രൊഡക്ഷൻ കൺട്രോളർ-രഞ്ജിത്ത് കരുണാകരൻ.\nഅറബിക്കഥ, ഡയമണ്ട് നെക്ലേസ് എന്നിവയ്ക്ക് ശേഷം യുഎഇ പശ്ചാത്തലമാക്കി ലാൽ ജോസ് ഒരുക്കുന്ന ചിത്രമാണിത്.


ബി.ആര്‍ക്ക് കോഴ്‌സ് പ്രവേശനത്തിന് ആര്‍ക്കിടെക്ച്ചര് കൗണ്‍സില് ദേശീയ തലത്തില് നടത്തുന്ന നാഷ്‌നല് ആപ്റ്റിട്യൂഡ് ടെസ്റ്റ് ഇന് ആര്‍ക്കിടെക്ച്ചറിന് (NATA) ഇപ്പോള് അപേക്ഷ സമര്‍പ്പിക്കാം. http://www.nata.in/ എന്ന വെബ്‌സൈറ്റ് വഴി ഓണ്‍ലൈനായിട്ടാണ് അപേക്ഷിക്കേണ്ടത്. 2000 രൂപയാണ് അപേക്ഷാ ഫീസ്. 50 ശതമാനം മാര്‍ക്കോടെ പ്ലസ് ടു (ഫിസിക്സ്, കെമിസ്ട്രി, മാത്‌സ് വിഷയങ്ങള്‍ക്ക് ഒന്നിച്ച് 50 ശതമാനവും) അല്ലെങ്കില് എസ്.എസ്.എല്.സി കഴിഞ് മാത്‌സ് ഐഛിക വിഷയമായി പഠിച്ച് 50 ശതമാനം മാര്‍ക്കോടെ മൂന്ന് വര്‍ഷത്തെ ഡിപ്ലോമയാണ് യോഗ്യത (പിന്നാക്ക വിഭാഗങ്ങള്‍ക്ക്5ശതമാനം മാര്‍ക്കിളവുണ്ട്). അവസാന വര്‍ഷ വിദ്യാര്‍ഥികള്‍ക്കും അപേക്ഷിക്കാം. അവസാന തീയതി മാര്‍ച്ച് 16. ചഅഠഅ സിലബസ് അടങ്ങിയ വിശദമായ ഇന്‍ഫര്‍മേഷന് ബ്രോഷര് വെബ്‌സൈറ്റില് ലഭ്യമാണ്. NATA - 2020 സ്‌കോറിനെ അടിസ്ഥാനപ്പെടുത്തിയാണ് ഈ വര്‍ഷത്തെ ബി.ആര്‍ക്ക് അഡ്മിഷന് നടക്കുക. Email ID: helpdesk.nata2020@gmail.com\nരാജ്യത്തെ മുന്‍നിര ലോ സ്‌കൂളുകളില് ഒന്നാണ് സിമ്പയോസിസ് ലോ സ്‌കൂള് (SLS). എന്‍ട്രന്‍സ് ടെസ്റ്റായ സിമ്പയോസിസ് ലോ അഡ്മിഷന് ടെസ്റ്റിന്റെ (SLAT) അടിസ്ഥാനത്തിലാണ് അഡ്മിഷന്. അഞ്ച് വര്‍ഷ ഇന്റഗ്രേറ്റഡ് ബി.എ/ബി.ബി.എ - എല്.എല്.ബി (ഹോണേഴ്സ്), മൂന്ന് വര്‍ഷ എല്.എല്.ബി, ഒരു വര്‍ഷത്തെ എല്.എല്.എം, ഡിപ്ലോമ & സര്‍ട്ടിഫിക്കറ്റ് പ്രോഗ്രാമുകളാണ് സിമ്പയോസിസ് നല്‍കുന്നത്. പൂനെ, നോയ്ഡ, ഹൈദറാബാദ് എന്നിവിടങ്ങളില് സിമ്പയോസിസ് ലോ സ്‌കൂളുകളുണ്ട്. വിശദ വിവരങ്ങള്‍ക്ക് https://www.set-test.org/. കൂടാതെ മീഡിയ & കമ്യൂണിക്കേഷന്, എക്കണോമിക്‌സ്, മാനേജ്‌മെന്റ്, കമ്പ്യൂട്ടര് സയന്‍സ്, എഞ്ചിനീയറിംഗ്, ഡിസൈന് തുടങ്ങി വിവിധ കോഴ്സുകള്‍ക്കും ഇപ്പോള് അപേക്ഷ സമര്‍പ്പിക്കാം. മെയ് 2-നാണ് പ്രവേശന പരീക്ഷകള് നടക്കുക. അപേക്ഷ നല്‍കേണ്ട അവസാന തീയതി ഏപ്രില് 16. ഇമെയില്: info@set-test.org.\nBBA & MBA in Culinary Arts\nകേന്ദ്ര ടൂറിസം മന്ത്രാലയത്തിനു കീഴിലുള്ള ഓട്ടോണമസ് സ്ഥാപനമായ കിറശമി Indian Culinary Institute-D‑w‑, Indira Gandhi National Tribal University - യും ചേര്‍ന്ന് നടത്തുന്ന മൂന്ന് വര്‍ഷത്തെ BBA in Culinary Arts, രണ്ട് വര്‍ഷത്തെ MBA in Culinary Arts കോഴ്സുകളിലേക്ക് അപേക്ഷ ക്ഷണിച്ചു. 50 ശതമാനം മാര്‍ക്കോടെ പ്ലസ്ടുവാണ് ബി.ബി.എക്കുള്ള യോഗ്യത. പ്രായപരിധി 01.08.2020-ന് 22 വയസ്സ് കവിയാന് പാടില്ല. 50 ശതമാനം മാര്‍ക്കോടെ Culinary Arts/Hospitability/Hotel Management-ല് ഡിഗ്രിയാണ് എം.ബി.എക്ക് അപേക്ഷിക്കാനുള്ള യോഗ്യത. പ്രായപരിധി 25 വയസ്സ്. അവസാന വര്‍ഷ വിദ്യാര്‍ഥികള്‍ക്കും അപേക്ഷ സമര്‍പ്പിക്കാം. പ്രവേശന പരീക്ഷയുടെ അടിസ്ഥാനത്തിലാണ് അഡ്മിഷന്. ഓണ്‍ലൈനായി അപേക്ഷ നല്‍കാനുള്ള അവസാന തീയതി മെയ് 7. പരീക്ഷാ തീയതി മെയ് 19. അപേക്ഷയുടെ പ്രിന്റ് ഔട്ട് അനുബന്ധ രേഖകള് സഹിതം The Finance Officer, Indian Culinary Institute, A - 35, Sector - 62, Noida (UP) Pin - 201309 എന്ന വിലാസത്തിലേക്ക് അയക്കണം. വിശദ വിവരങ്ങള്‍ക്ക്: www.ici.nic.in .\nഇന്ത്യന് ഇന്‍സ്റ്റിറ്റിയൂട്ട് ഓഫ് സയന്‍സ് (IISC) വിവിധ പ്രോഗ്രാമുകളിലേക്ക് അപേക്ഷ ക്ഷണിച്ചു. യോഗ്യതാ മാനദണ്ഡങ്ങള് സംബന്ധിച്ച വിശദ വിവരങ്ങള് https://www.iisc.ac.in/ എന്ന വെബ്‌സൈറ്റില് ലഭ്യമാണ്. യു.ജി പ്രോഗ്രാമുകള്‍ക്ക് അപേക്ഷ നല്‍കേണ്ട അവസാന തീയതി ഏപ്രില് 30. 60 ശതമാനം മാര്‍ക്കോടെ പ്ലസ്ടു (സയന്‍സ്) പാസ്സായിരിക്കണം. KVPY-SA/ KVPY-SB/ KVPY-SX/ IIT-JEE-Main/Advanced / NEET-UG എന്നീ ദേശീയ പരീക്ഷകളുടെ മെറിറ്റ് ലിസ്റ്റിന്റെ അടിസ്ഥാനത്തിലാണ് സെലക്ഷന്. പി.എച്ച്.ഡി/എം.ടെക് (റിസര്‍ച്ച്), ഇന്റഗ്രേറ്റഡ് പി.എച്ച്.ഡി പ്രോഗ്രാമുകളിലേക്ക് മാര്‍ച്ച് 23 അപേക്ഷ സ്വീകരിക്കും. വിശദ വിവരങ്ങള്‍ക്ക് വെബ്‌സൈറ്റ് കാണുക.\n‘Reprography’ Certificate Course\nനാഷ്‌നല് ആര്‍ക്കൈവ്‌സ് ഓഫ് ഇന്ത്യയുടെ കീഴിലുള്ള സ്‌കൂള് ഓഫ് ആര്‍ക്കൈവല് സ്റ്റഡീസ് നല്‍കുന്ന Short term Certificate Course in ‘Reprography’ കോഴ്‌സിലേക്ക് മാര്‍ച്ച് 13 വരെ അപേക്ഷ സ്വീകരിക്കും. http://www.nationalarchives.nic.in/ എന്ന വെബ്‌സൈറ്റില്‍നിന്ന് അപേക്ഷാ ഫോം ഡൗണ്‍ലോഡ് ചെയ്യാം. അപേക്ഷാ ഫീസ് 100 രൂപ, കോഴ്സ് ഫീസ് 300 രൂപ. ഏപ്രില് 13 മുതല് മെയ് 22 വരെയാണ് കോഴ്‌സ് കാലാവധി. യോഗ്യത: ഡിഗ്രി, സയന്‍സ് വിഷയത്തില് സെക്കന്റ് ക്ലാസ് അഭികാമ്യം. പൂരിപ്പിച്ച അപേക്ഷ അനുബന്ധ രേഖകള് സഹിതം Director General of Archives, National Archives of India, Janpath, New Delhi-110001 എന്ന വിലാസത്തിലേക്ക് അയക്കണം.\nഉര്‍ദു ഒന്നാം ഭാഷയായെടുത്ത് SSLC/ +2 തലങ്ങളില് പഠിച്ച് എല്ലാ വിഷയങ്ങള്‍ക്കും എ പ്ലസ് നേടിയ വിദ്യാര്‍ഥികള്‍ക്ക് സംസ്ഥാന ന്യൂനപക്ഷ വകുപ്പ് നല്‍കുന്ന ഇബ്രാഹീം സുലൈമാന് സേട്ട് സ്‌കോളര്‍ഷിപ്പിന് ഫെബ്രുവരി 28 വരെ അപേക്ഷിക്കാം. 2018-'19 അധ്യയന വര്‍ഷത്തിലെ വിദ്യാര്‍ഥികള്‍ക്കാണ് അര്‍ഹത. വിവരങ്ങള്‍ക്ക്: http://www.minoritywelfare.kerala.gov.in/ ഫോണ്: 0495 - 2302090, 2300524. അപേക്ഷകര്‍ക്ക് ഏതെങ്കിലും ദേശസാല്‍കൃത ബാങ്കില് സ്വന്തം പേരില് അക്കൗണ്ട് ഉണ്ടായിരിക്കണം.


എതിരന് കതിരവന്: ലീല, മാതംഗലീല, തളരുന്ന ലിംഗങ്ങൾ\nലീല, മാതംഗലീല, തളരുന്ന ലിംഗങ്ങൾ\n‘ആന, ലീല, ആണിന്റെ അവശലീലകൾ’ എന്ന തലക്കെട്ടിൽ മാതൃഭൂമി ആഴ്ച്ചപ്പതിപ്പിൽ വന്ന ലേഖനം.\nചിത്രം 1. കാനോൻ നിയമമനുസരിച്ച് ചെറുപ്പക്കാരന്റെ ഷണ്ഡത്വം പരിശോധിക്കുന്ന വേള. 13-)0 നൂറ്റാണ്ടിലെ ഫിന്നിഷ് പെയിന്റിങ്.\nരണ്ട് ആണത്തങ്ങളുടെ ഇടയ്ക്ക് പെട്ടുപോയവളുടെ കഥയാണ് ഉണ്ണി ആർ ‘ലീല’യിലൂടെ വരഞ്ഞത്. അവൾക്ക് അവിടെ ഒരു നിലപാട് എടുക്കേണ്ടി വരികയും ചെയ്യുന്നു. കുട്ടിയപ്പനാണ് പ്രധാനകഥാപാത്രമായി അവതരിക്കപ്പെടുന്നതെങ്കിലും കഥയുടെ പേര് ‘ലീല’ എന്നാണ്. അതുകൊണ്ട് ഇത് ലീലയുടെ കഥയാണ്. സ്ത്രീ അവളുടെ ലൈംഗികതയേയും സ്ത്രീത്ത്വത്തേയും എങ്ങനെ നേരിടുന്നു എന്നതിന്റെ വ്യംഗ്യഭാഷ്യം. ലൈംഗികത ന്യൂനീകരിക്കപ്പെട്ട നായകനെ മുൻ നിറുത്തി ആണ് കഥയിലെ ലീല തെളിയുന്നത്.\nഉണ്ണി ആറിന്റെ തന്നെ തിരക്കഥയിൽ രഞ്ജിത് വികസിപ്പിച്ചെടുത്ത ചിത്രത്തിലെ കുട്ടിയപ്പൻ കഥയിലേക്കാളും കൂടുതൽ സങ്കീർണ്ണ മനോനില പേറുന്ന ആളാണ്. ആനുകാലികസംഭവങ്ങളേയും അവയുടെ രാഷ്ട്രീയവും മതപരവുമായ നിഹിതാർത്ഥങ്ങളേയും കുറിച്ച് രസികൻ ഡയലോഗുകൾ കമ്പോട് കമ്പ് വച്ച് കാച്ചുന്നവനും പൊളിറ്റിക്കൽ കറക്റ്റ്നെസ്സിനെ ക്കുറിച്ച് വാചാലനാകുന്നവനുമായി കുട്ടിയപ്പനെ രൂപപ്പെടുത്തിയിരിക്കുന്നത് അയാളുടെ ചില ഭ്രാന്തൻ ചിന്തകൾക്കും ഫാൻറ്റസികൾക്കും ചാതുര്യം അണയ്ക്കാൻ മാത്രമല്ല അവയ്ക്ക് സാധുത നൽകാനുമാണ്. കുട്ടിയപ്പൻ ഒരു കാരിക്കേച്ചർ സ്വരൂപത്തിലേക്ക് വഴുതിപ്പോകാതെ രഞ്ജിത്തും ബിജു മേനോനും ശ്രദ്ധ വച്ചിട്ടുമുണ്ട്. ചെറുകഥയിലെ കഥാപാത്രത്തിൽ നിന്നും സിനിമയിലേക്ക് കടന്നപ്പോൾ കുട്ടിയപ്പന്റെ ബഹുവിധ ധാരണകളും അനുമാനനിരീ ക്ഷണങ്ങളും വികസിതമാക്കിയത് കഥാസമാപ്തിയിലെ തീവ്രപരിണാമത്തിനു ഗാഢതയണയ്ക്കാൻ വഴിവയ്ക്കുന്നു.\nകഥ പിള്ളേച്ചന്റെ കാഴ്ചപ്പാടിലാണ് അവതരിപ്പിച്ചതെങ്കിൽ സിനിമാക്കഥ നമ്മൾ സ്വൽ‌പ്പം അകന്നു നിന്ന് കാണുന്ന രീതിയിലാണ് വികാസം പ്രാപിക്കുന്നത്. കഥ തുടങ്ങുന്നത് പിള്ളേച്ചന്റെ സ്വപ്നത്തിലൂടെയാണ്, അതുകൊണ്ട് കഥാഗതികൾക്ക് ഭാവനയുടെ അലൌകികതയുണ്ട്. എന്നാൽ സിനിമയിൽ ക്യാമെറക്കണ്ണുകൾ നേരിട്ട് സംവദിച്ച് സാമൂഹികവും മാനസികവുമായ ഭൂനിലങ്ങൾ വെളിപാടാക്കുന്നു. കുട്ടിയപ്പന്റെ (ലീലയുടേയും) ശാരീരികവും മാനസികവുമായ നിലകളെ നിരീക്ഷിക്കാനും അവലോകനം ചെയ്യാനും സാദ്ധ്യതയിയന്ന ടെക്നിക്ക് ആണ് കൂടുതലും നിയോജിതമാക്കിയിട്ടുള്ളത്.\nധ്വജഭംഗം (erectile dysfunction) സംഭവിച്ചവനാണു കുട്ടിയപ്പൻ എന്ന് സിനിമയിൽ വ്യക്തമാക്കുന്നുണ്ട്. എന്നാൽ അയാൾക്ക് സ്ത്രീകളുമായിട്ട് ബന്ധം വേണം താനും. സി. കെ. ബിന്ദു എന്ന വേശ്യയെ മകളായിട്ട് കാണുന്ന സ്ഥിതിവിശേഷത്തിലാണ് അയാളുടെ തോന്നൽ എത്തിച്ചത്. ഉഷ എന്ന മറ്റൊരു ലൈംഗികതൊഴിലാളിയ്ക്കും വേഴ്ച്ചയേപ്പറ്റി ഒന്നും പറയാനില്ല, എണ്ണ തേച്ച് നൃത്തം ചെയ്യിപ്പിക്കുകയാണ് കുട്ടിയപ്പൻ. തുണിക്കടയിൽ ജോലി ചെയ്യുന്ന പെൺകുട്ടിയെ ഉഷ തന്നെ മുൻപിൽ എത്തിച്ചെങ്കിലും കാശുകൊടുത്തു പറഞ്ഞയക്കുന്ന കുട്ടിയപ്പനു കാര്യസാധ്യത്തിനു ആക്രാന്തിയില്ല. എന്നാൽ ലൈംഗികനിറവേറൽ അത്യാകുലത (sexual performance anxiety) യാണ് അയാളെക്കൊണ്ട് പലതും ചെയ്യിക്കുന്നത്. മലയാളിക്ക് ഇന്നുള്ള ആകുലതകളിൽ ഒന്ന് തന്നെ ഇത്.\nആണിടങ്ങൾ പിന്നെയും പിന്നെയും\nപെണ്ണിനെ തൃപ്തിപ്പെടുത്താൻ പറ്റുമോ എന്ന ആശങ്ക ആണിനെ തെല്ലല്ല ആശങ്കയിലും വ്യാകുലതയിലും ആക്കുന്നത്. തന്നെക്കാളും കൂടുതൽ ശമ്പളം വാങ്ങിക്കുന്നവൾ, തന്നെക്കാളും കൂടുതൽ അധികാരമുള്ള ജോലി ചെയ്യുന്നവൾ ഒക്കെ ആണിനെ ഉറക്കറയിൽ നിർവ്വീര്യമാക്കാൻ പര്യാപ്തമാക്കുന്നവയാണെന്ന് ഏവർക്കുമറിയാം. ഇത്തരം കാരണങ്ങളാൽ ഭാര്യയുമായി ലൈംഗികബന്ധം സാദ്ധ്യമാകാതെ വരുന്ന ഭർത്താക്കന്മാരുടെ കേസുകൾ മനഃശാസ്ത്രജ്ഞരുടെ ക്ലിനിക്കുകളിൽ നിത്യവ്യവഹാരമാണ്. മലയാളി ആണിനു ഇത് കൂടുതൽ അനുഭവപ്പെടേണ്ട കാരണങ്ങൾ ഏറെയുണ്ട്. പെണ്ണരശുനാട് എന്ന് പണ്ടേ കേൾവിയുള്ള നാട്ടിൽ ആണിനു ലൈംഗികാപകർഷതാബോധം വന്നുക്കൂടിയെങ്കിൽ അദ്ഭുതമില്ല. കാമാതുരയായ സ്ത്രീ മലയാളി സൈക്കിനേപ്പിച്ചിട്ടുള്ള ആഘാതം ചില്ലറയല്ല. അവളെ മരണത്തിനു തുല്യമായി പേടിക്കണം. വശംവദനായാൽ പിറ്റേന്ന് എല്ലും പല്ലും മാത്രമേ കാണുകയുള്ളു എന്ന യക്ഷി സങ്കൽ‌പ്പം കേരളത്തിൽ മാത്രം ഉടലെടുത്തതിന്റെ കാരണം വേറേ അന്വേഷിക്കേണ്ടതില്ല. മരുമക്കത്തായം സ്ത്രീകൾക്ക് അധികാരവും സ്വാതന്ത്ര്യവും കൽ‌പ്പിച്ചു കൊടുത്തതിന്റെ പാർശ്വഫലമായിരിക്കണം ഇത്. ഏറ്റവും കൂടുതൽ വിദ്യാഭ്യ്യസം നേടിയ സ്ത്രീകൾ കേരളത്തിന്റെ പ്രത്യേകതയാണ്. കുടുംബം പുലർത്താൻ സ്ത്രീകൾ തന്നെ ദൂരദേശങ്ങളിൽ‌പ്പോയി ജോലി ചെയ്യാൻ തയാറായ സമൂഹചരിത്രം ലോകത്തൊരിടത്തും കാണാത്തതാണ്. മലയാളി ആണിനു ലഭിച്ച സൌജന്യങ്ങളാണിവ എങ്കിലും തന്റെ ലൈംഗികപ്രാപ്തിയെ ബാധിച്ചേക്കാൻ സാദ്ധ്യതയുള്ള സ്ഥിവിശേഷമാണിത്. ‘ പെണ്ണായ് ഞാനും വിറയ്ക്കുന്നില്ല ആണായ നിങ്ങൾ വിറയ്ക്കുന്നെന്തേ എന്ന് ചോദിച്ച ഉണ്ണിയാർച്ച മുതൽ , ക്യാപ്റ്റൻ ലക്ഷ്മിയോ അന്ന ചാണ്ടിയോ മൃണാളിനി സാരാഭായിയോ ഒക്കെ അവന്റെ വിജൃംഭ വികാരത്തിനു മുൻപിൽ ചോദ്യഛിഹ്നങ്ങളായി പ്രത്യക്ഷപ്പെട്ട് തളർച്ചയിലേക്ക് നയിച്ചേക്കാം.\nസ്വന്തം ഇടങ്ങൾ സൃഷ്ടിച്ച്, ഒഴിവാക്കൽ പ്രതീതിയണച്ച് മനസ്സിനു ആശ്വാസം പകരുക എന്ന പോം വഴിയാണ് ആണുങ്ങൾ പലപ്പോഴും സ്വീകരിക്കുക. ആണുങ്ങളുടേത് മാത്രമായ മദ്യപാനസദസ്സുകൾക്ക് പ്രാമുഖ്യമേറിയത് ലൈംഗികവെല്ലുവിളകളിൽ നിന്ന് തൽക്കാലവിടുതി ലഭിക്കാനും കൂടിയാണ്. പ്രായപൂർത്തിയായ സ്ത്രീകളും ഉൾപ്പെട്ട സംഘങ്ങളോ സദസ്സുകളോ ആണ് മറ്റു രാജ്യങ്ങളിൽ ഇത്തരം മാനസികോല്ലാസങ്ങൾക്ക് രൂപീകരിക്കപ്പെടുക, ബിയറോ വൈനോ ആയിരിക്കും മുഖ്യപാനീയം. എന്നാൽ മലയാളിയുടെ ആൺകൂട്ടായ്മകൾ ഇത്തരം അവസരങ്ങൾ സൃഷ്ടിക്കുന്നത് ലൈംഗികതാ ആശങ്കകൾ പരോക്ഷമായി കടിഞ്ഞാൺ വിടുന്ന തമാശകളോ ആൺകോയ്മ വിളയാടുന്ന രാഷ്ട്രീയ ഉപജാപകഥകളോ അശ്ലീലമായി അവതരിക്കപ്പെടാനും അതിലൂടെ ആവലാതികളും ഉത്ക്കണ്ഠകളും ഉന്മുക്തമാക്കപ്പെടാനുമാണ്.\nഏകമാത്രികവും നിഷേധകവും നിശ്ചിതസംഘപ്രവേശിതംമാത്രവുമായ ഒരിടം മലയാളി ആണത്തം നിർമ്മിച്ചെടുത്തത്തിന്റെ ബ്രഹുത് ഉദാഹരണമാണ് ശബരിമല. ആണുങ്ങളുടെ ഉത്സവം എന്ന് വിശേഷിപ്പിക്കാവുന്ന, എന്നാൽ പുരുഷത്വത്തിന്റെ, ലൈംഗികതയെ നിഷേധിച്ചുകൊണ്ടുള്ള പ്രകടനത്തിന്റെ പ്രഘോഷണസ്ഥാനം തന്നെ പൊന്നമ്പലമേട്. ലോകത്തൊരിടത്തുമില്ല ആണത്തത്തിന്റെ ഇത്രയും വലിയ പ്രഖ്യാപനവും വൻ ഒത്തുകൂടലും. പ്രസിദ്ധ ആന്ത്രോപോളജിസ്റ്റുകളായ ഓസെല്ലോ ദമ്പതികൾ ആണത്തത്തിന്റെ ഈ ആത്യന്തികപ്രദർശനത്തെക്കുറിച്ച് വിശദമായി പഠിച്ച് അവലോകനം ചെയ്തിട്ടുണ്ട് (1). എന്നാൽ അവർ വിട്ടുപോയ ഒരു കാര്യം കൂടി കൂട്ടിച്ചേർക്കേണ്ടിയിരിക്കുന്നു. തന്റെ ലൈംഗികതയെ ചോദ്യം ചെയ്യപ്പെടേണ്ടതല്ലാത്ത ഇടം കണ്ടുപിടിച്ച് സെക്സ് നിഷേധത്തിന്റെ ചര്യകളോടെ മലകൾ കയറി എത്തുമ്പോൾ ഉദ്ധാരണം ആവശ്യമില്ലാത്ത ദൈവം അവന്റെ എല്ലാ ലൈംഗിതവ്യഥകൾക്കും ശരണസ്ഥാനം ആകുകയാണ്. ബ്രഹ്മചര്യം അല്ലെങ്കിൽ ലിംഗോദ്ധാരണന്യൂനതയാണ് അയ്യപ്പന്റെ ശക്തിസ്വരൂപമൂലം. തൊട്ടടുത്ത് കന്യകയായ മാളികപ്പുറത്തമ്മയെ പ്രതിഷ്ഠിച്ചുകൊണ്ട് ഒരു പ്രഖ്യാപനത്തിന്റെ നിലപാടാണ് ആനകേറാമല ആളുകേറാമലയിൽ വെളിപാടായുണരുന്നത്. ലിംഗപ്പേടികൾ ഒന്നടങ്കം ഒഴിച്ചുകളയാനുള്ള പലായനത്തിന്റെ നിദർശനമാണ് കാനനശ്രീലകത്തോംകാരം തേടലിൽ തെളിയുന്നത്. ലിംഗസ്വരൂപനായ ഒരു ദൈവത്തിന്റെ, പൊടുന്നനവേ ഉള്ള കാമോകുത്സുകതയിൽ ഉദ്ധാരണവും സ്ഖലനവും സംഭവിച്ച ഒരു ദൈവത്തിന്റെ മകൻ തന്നെയാണ് ഈ ദൈവം എന്ന മിത്തിൽ വിരോധാഭാസത്തിൽ കുതിർന്ന നിരാകരണത്തിന്റെ അംശങ്ങൾ ഏറെ. പുരുഷപ്രജനനസംബന്ധിയായ അഭീഷ്ടസാദ്ധ്യതയും ഈ തീർത്ഥാടനത്തിനുണ്ട്. –മല ചവിട്ടിയാൽ ഒരു കുഞ്ഞുപിറന്നേക്കുമെന്നുള്ള വിശ്വാസം. അധികതരപുരുഷത്വം (hypermasculinization) നേടലിന്റെ സായൂജ്യമാണിവിടെ എന്നാണ് ഒസെല്ലോ ആന്റ് ഒസെല്ലൊയുടെ അനുമാനം. കുട്ടിയപ്പനും ശബരമലപ്പോക്കിന്റെ ചില ധാരണകളിൽ എത്താൻ ശ്രമിക്കുന്നുണ്ട്, കറുപ്പും കറുപ്പുമണിഞ്ഞ്. മലയ്ക്കുപോകാനാണോ എന്ന ചോദ്യത്തെ മറ്റൊരു സെക്സ് സിംബൽ ആയ മരിലിൻ മൺറോയുമായി ബന്ധപ്പെടുത്തിയ മറുപടിയാണ് അയാൾ നൽകുന്നത്. ഒരിക്കൽ വന്നേക്കാവുന്ന ലൈംഗികനിരാകരണം ഒരു തപശ്ചര്യയിലൂടെ അനുകരിച്ച് അതിനെ ഒഴിച്ചു മാറ്റാനുള്ള വ്രതാനുഷ്ഠാനവുമുണ്ട് മല ചവിട്ടുമ്പോൾ. ഭക്തിയുടെ കരിമ്പടപ്പുതപ്പുകൾ ഏറെ പൊതിയണം ഈ ലിംഗപ്പേടിത്തണുപ്പിനെ ഒളിപ്പിക്കാൻ.\nക്രിസ്തീയസഭകളുടെ ചരിത്രത്തിലും സംഭോഗനിപുണതയില്ലാത്ത ആണിനെ അവജ്ഞയോടെ തിരസ്കരിച്ചിരുന്ന രീതികൾ എമ്പാടും നിറഞ്ഞു നിൽക്കയാണ്. ലൈംഗികതയെക്കുറിച്ച് ചിന്തിക്കാൻ സഭകളെ പ്രേരിപ്പിച്ചതു തന്നെ സ്ത്രീകളുടെ കാമനയെ എങ്ങിനെ നേരിടണമെന്ന പേടികളാണ്. ഷണ്ഡത്വം ഏറ്റവും ഭീതിജനകമായ അവസ്ഥയായി സഭകൾക്ക്. 12-)0 നൂറ്റാണ്ടിൽ ഗ്രാഷ്യൻ കാനോൻ നിയമങ്ങളനുസരിച്ച് പ്രായപൂർത്തിയായ ആണിന്റെ ഉദ്ധാരണപ്രവീണത പരസ്യമായി തെളിയിക്കേണ്ട കോടതികൾ വരെ ഉണ്ടായിരുന്നു. പതിമൂന്നാം നൂറ്റാണ്ടിലെ ഈ ഫിന്നിഷ് പെയിന്റിങ്ങിൽ ലിംഗോദ്ധാരണപ്രാപ്തി പരസ്യമായി പരിശോധിക്കപ്പെടുന്ന സംഭ്രമപരവശനായ ഒരു കുട്ടിയപ്പനെ തെളിഞ്ഞുകാണാം.. (ചിത്രം 1)\nസ്വന്തം ലിംഗത്തിന്റെ വലിപ്പത്തെക്കുറിച്ച് ആകുലനാകാൻ ജീവശാസ്ത്രവും അവനെ പ്രേരിപ്പിക്കുന്നുണ്ട്. മറ്റ് ജീവികൾക്ക് പറ്റാത്ത പോലെ രണ്ടു കാലിൽ നിൽക്കുന്നവരാണ് മനുഷ്യർ. ഈ ഇരുകാൽചര്യാരൂപം (bipedalism) അവനു പരിണാമപരമായ പലേ ആനുകൂല്യങ്ങളും പ്രയോജനങ്ങളും നൽകിയിട്ടുണ്ട്. ചിമ്പാൻസികൾക്കോ ഗൊറില്ലകൾക്കോ ഇല്ലാത്ത, മനുഷ്യർക്കു മാത്രം ഉള്ള പലേ കാര്യങ്ങളിലൊന്ന് നേർക്കുനേർ കണാവുന്ന ലിംഗവും യോനിയുമാണ്. ഏറ്റവും കരുത്തും ആരോഗ്യവുമുള്ള കുഞ്ഞുങ്ങളെ വേണമെന്നാണ് പെണ്ണിനെ പരിണാമനിയമങ്ങൾ പഠിപ്പിച്ചു വച്ചിട്ടുള്ളത്. മനുഷ്യരിൽ മാത്രമല്ല പലേ ജന്തുക്കളിലും. മനുഷ്യരിൽ വലിപ്പമുള്ളതും അതീവ ഉദ്ധരണശേഷിയുമുള്ള ലിംഗത്തോടാണ് പെണ്ണിനു പ്രിയം. ബീജം അണ്ഡനാളത്തിലെത്താൻ ഏറ്റവും പ്രയോജനപ്പെടുന്ന സാമഗ്രികൾ ഉള്ളവനെ മതി അവൾക്ക് എന്നത് ജീവപ്രതിഭാസത്തിന്റെ ഒരു ചൈതന്യവശം മാത്രമാണ്. ആണിനെ തെരഞ്ഞെടുക്കാനുള്ള സ്വാതന്ത്ര്യം അവൾക്ക് ആധുനിക യുഗങ്ങൾ വരെ ഉണ്ടായിരുന്നു. എന്നാൽ ഗൊറില്ലകളിൽ ഈ സ്വാതന്ത്ര്യം ഇല്ല. ഗൊറില്ലാനേതാവ് ഒരു അന്തഃപുരം തന്നെ കൊണ്ടു നടന്ന് ആവശ്യമുള്ള ഗൊറില്ലപ്പെൺകൊടികളെ പ്രാപിക്കുകയാണ്. പെണ്ണിനു തെരഞ്ഞെടുപ്പ് സാദ്ധ്യമല്ലാത്തിനാൽ ലിംഗവലിപ്പം പ്രശ്നമേ അല്ല, ഗൊറില്ലാനേതാവിന്റെ ലിംഗം ചെറുതാണ് ഉദ്ധരിച്ചാലും ഏകദേശം ഒന്നേകാൽ ഇഞ്ച് മാത്രം! മറ്റു ജന്തുക്കൾക്ക് ഗന്ധങ്ങളാണ് കാമോദ്ദീപനകാരണമെങ്കിൽ മനുഷ്യരിൽ പ്രധാനമായും കാഴ്ചയാണ് ഈ ചോദനയ്ക്ക് ആക്കം കൂട്ടുന്നത്. നേരേ കണ്ട്, വലിപ്പം നോക്കി തീരുമാനത്തിലെത്താൻ പെണ്ണിനു എളുപ്പമാണ്. തൃക്കാക്കരപ്പൂ പോരാഞ്ഞ് തിരുനക്കരപ്പൂ പോരാഞ്ഞ് അവൾ തിരുമാന്ധാംകുന്നിൽ എത്തുമ്പോഴേയ്ക്കും ആണുങ്ങൾ പലരും ബേജാറായിക്കഴിഞ്ഞിട്ടുണ്ടാവും. ഈ തെരഞ്ഞെടുപ്പ് ആണുങ്ങളിൽ മത്സരബുദ്ധി ഉളവാക്കുകയും സ്വന്തം ലിംഗവലിപ്പത്തെയും ഉദ്ധരാണശേഷിയേയും കുറിച്ചുള്ള ആകുലത സ്ഥിരമാകുകയും ചെയ്തു. നഗ്നരായി അലഞ്ഞുതിരിഞ്ഞിരുന്ന കാലങ്ങളിൽത്തന്നെ കുട്ടിയപ്പന്മാർ ധാരാളമായി ആഫ്രിക്കൻ വനനിരകളിലെ കോട്ടയങ്ങളിൽ ‘ജോ വാദാ കിയാ വോ നിഭാനാ പഡേഗാ’ പാടി നടന്നിരുന്നു.\nപെണ്ണിനു അധികാരവും മേൽക്കോയ്മയും ഉന്നതവിദ്യാഭ്യാസം മൂലം ലഭിച്ച വിശിഷ്ടതയും ഈ ആകുലതെയെ പെരുപ്പിക്കുകയാണ്. ഇതു മൂലം മലയാളിയ്ക്ക് അവന്റെ ലിംഗത്തെ ഏറെ പേടിയ്ക്കണം. അതിന്റെ നിശ്ചിതധർമ്മത്തിനു അവസരമൊരുക്കാൻ അക്കാണും മാമല വെട്ടി വയലാക്കിയേക്കും, ആയിരം വിത്തെറിയാണുള്ളതാണ് പിന്നെ. കിളിന്തു പച്ചപ്പനന്തത്തകളെ തേടിപ്പോകുന്നതിന്റെ കാരണങ്ങൾ ഇവിടെ തെളിയുന്നു. ചെറുത്തുനിൽ‌പ്പുകൾ ഒഴിവാക്കാം, തന്റെ മേൽക്കൊയ്മ നിരുപാധികം സ്ഥാപിച്ചെടുത്ത് തന്റെ ലിംഗപ്പേടികളെ മറികടക്കാം. സൂര്യനെല്ലി, കിളിരൂർ, കവിയൂർ, പൂവരണി കേസുകൾ ഒക്കെ ഇങ്ങനെ സംഭവിക്കുന്നു. ഇവിടെ എല്ലാം ഇരുപതു വയസ്സിൽ താഴെയുള്ള കുട്ടികളാണ് പുല്ലിംഗസംഭ്രാന്തിയ്ക്ക് ഇരയായത്. ഇവരെ എല്ലാം പ്രാപിച്ചവർ കല്യാണം കഴിച്ചവർ, മുപ്പതിനു മേൽ പ്രായമുള്ളവരാണ്. കുട്ടിയപ്പൻ തേടുന്നതും തളിർമേനിയെ ആണ്. ‘ഞാൻ മതിയോ‘ എന്ന് ഉഷ ചോദിയ്ക്കുന്നതിനു “ എന്റെ ഉഷേ ഇതു നല്ല കൊച്ചു പെമ്പിള്ളേരു വേണ്ട ഏർപ്പാടാ“ എന്നാണു മറുപടി. സൂര്യനെല്ലി കേസിൽ വിധിതീർപ്പ് ചെയ്ത ജഡ്ജി “അവൾക്ക് ഓടിപ്പോകാൻ വയ്യായിരുന്നോ” എന്ന് ചോദിച്ചതിന്റെ പിന്നിൽ പരിണാമം ഉദ്ധാരണപ്പേടി വഴി ആണിനു കൽ‌പ്പിച്ചു നൽകിയ നിസ്സഹായത ക്രൌര്യമായി വെളിപ്പെടുന്നതാണ്. തന്റെ ലിംഗത്തിനു വലിപ്പവും കട്ടിയും പോരെന്നു തോന്നിയാൽ കമ്പിപ്പാര പകരം കയറ്റി ആശ്വസിക്കാം ഉൽക്കണ്ഠാകുലനായ അവന്.\nപാലകാപ്യമുനിയുടെ ഹസ്ത്യായുർവ്വേദത്തിന്റെ സംഗ്രഹമാണ് തിരുമംഗലത്തു നീലകണ്ഠൻ നമ്പീശന്റെ മാതംഗലീല. “ഗജശാസ്ത്രത്തെ സംബന്ധിച്ചിടത്തോളം മാതംഗലീലയെക്കാൾ പ്രചുരപ്രചാരവും പ്രമാണീഭൂതവുമായ ഒരു ഗ്രന്ഥം കേരളത്തിലില്ല” എന്ന് 1500 കളിൽ രചിക്കപ്പെട്ട ഈ കൃതിയെപ്പറ്റി ഉള്ളൂർ. ആനകളെ പരിപാലിക്കുന്ന നിഷ്കർഷകളാണെങ്കിലും “ലീല” അല്ലെങ്കിൽ കളി എന്ന് കൂട്ടിച്ചേർത്തിൽ തെല്ല് സാരസ്യം ഇല്ലാതില്ല. കുട്ടിയപ്പനു മാതംഗലീലയെക്കുറിച്ച് അറിവുണ്ട്. അതിലെ കളി ആണ് ‘ലീല’.\nലിംഗപ്പേടിയുള്ളവർക്ക് ആരാധിക്കാൻ അനുഗുണമിയന്ന പ്രതീകമാണ് ആന. സ്ഥിരം കാണുന്ന മൃഗങ്ങളിൽ ഏറ്റവും ലിംഗവലിപ്പം ഉള്ള ജീവി. ശരീരാനുപാതം അനുസരിക്കാതെ വളർച്ച നേടിയ സുരതാവയവം ഉണ്ട്. ഉദ്ധരിച്ച ലിംഗത്തിനു കാലുകളോളം തന്നെ നീളമുണ്ട്, ഒത്ത വണ്ണവും. സ്വൽ‌പ്പം നീണ്ടു നിൽക്കുന്നതു തന്നെ സുരതക്രിയ. ഉദ്ധൃതമായ കൊമ്പുകൾക്കുമുണ്ട് ലിംഗപ്രതീതി. കാമോത്സുകത ഭ്രാന്തോളമെത്തിക്കുന്ന മദപ്പാട്. ലൈംഗികതാദർശനത്തിന്റെ അപ്രച്ഛഹ്നവേഷം. മലയാളിയുടെ ജനനേന്ദ്രിയ ഉൽക്കണ്ഠകൾക്ക് തെല്ലല്ലാത്ത ശമനം നൽകി ഒരു പ്രതിരോധമെന്നോണം എഴുന്നെള്ളിക്കാൻ പറ്റിയ ഈ വന്യജീവിയുടെ ആനത്തത്തിൽ ആണത്തം പ്രത്യാരോപിക്കപ്പെടുകയാണ്. മലയാളിയുടെ വിശിഷ്യാ ഉള്ള ആനപ്രേമം- വെറും പ്രേമമല്ല, അവയെ പൊതുജന മദ്ധ്യത്തിൽ വാദ്യഘോഷങ്ങളോടെ പ്രദർശിപ്പിക്കുകയും വേണം-അവന്റെ ന്യൂനതകളുടെ കറുത്ത മറയാണ്. ഇതിലൊന്നും പെണ്ണാനകളെ ചേർക്കാറില്ല എന്നതിന്റെ സാധൂകരണം സരളവും സ്പഷ്ടവുമാണ്. തന്റെ പോരായ്മകൾക്ക് ക്ഷതിപൂരണമായി ഉത്ഥിതമസ്തകവുമായി നിലകൊള്ളുകയാണ് ലീലാലോലുപനായ മാതംഗം. മാതംഗലീലയിലെ ‘ലീല’ സെക്സ് സൂചകമായിട്ടാണ് ഇവിടെ അവതരിക്കുന്നത്. കുട്ടിയപ്പൻ തേടുന്നത് ഈ ‘കളി’യ്ക്കുള്ള വസ്തുവഹകളാണ്: ആനയും ലീലയും. അതുകൊണ്ട് അവൾ പറയുന്നതിനു മുൻപ് തന്നെ പേരു ലീല എന്ന് ക്രമപ്പെടുത്തുന്നു കുട്ടിയപ്പൻ. ഈ പേര് മുൻകൂർ നിശ്ചയിക്കപ്പെട്ടതാണ് അയാളെ സംബന്ധിച്ചിടത്തോളം. അങ്ങനെ കഥയിൽ ആദ്യാവസാനം ലീല വിളങ്ങുകയാണ്.\nദേവസ്സിക്കുട്ടിയുടെ ആനയ്ക്ക് ഈ കളിയിൽ സാംഗത്യമുണ്ട്. കിടങ്ങൂരെ ആനക്കാരൻ രാമപ്പണിയ്ക്കർ പറഞ്ഞ് കുട്ടിയപ്പനു മനസ്സിലായതാണിത്. ദേവസ്സിക്കുട്ടിയുടെ കെട്ടിയവളുടെ രഹസ്യക്കാരനെ കൊല്ലാൻ അയാൾ ആൺകാമപ്രതീകമായ ആനയെത്തന്നെയാണ് ഉപയോഗിക്കുന്നത്. ജാരനെ കൊല്ലാൻ മറ്റു മാർഗ്ഗങ്ങൾ ഇല്ലാഞ്ഞിട്ടൊന്നുമല്ല. ഭാര്യ രഹസ്യക്കാരനെ തേടിപ്പോകുന്നത് തന്റെ “കുറവുകൾ” കൊണ്ടാണെങ്കിൽ അതേ കുറവിനെ അധികതമമാകുന്ന ആനപ്രതീകം തന്നെ മറുമരുന്ന്. കുട്ടിയപ്പന്റെ ആഗ്രഹപൂർത്തിയ്ക്ക് ഈ ആനയും ആനയുടമയും തന്നെ ഉചിതം എന്ന് രാമപ്പണിയ്ക്കർക്ക് നിശ്ചയമുണ്ട്, കുട്ടിയപ്പനും. പലേ ആനകളുള്ള സോമൻ നായർ ഒരിക്കലും സമ്മതിക്കാത്ത കാര്യം ദേവസ്സിക്കുട്ടിക്ക് എളുപ്പം പിടി കിട്ടുന്നുണ്ട്. തന്റെ ഉദ്ധാരണന്യൂനതകൾക്ക് ക്ഷതിപൂരണമായി അതിസ്ഥൂലലിംഗവാൻ ഒരു കണ്ണാടിപ്രതിരൂപമെന്നവണ്ണം മറുവശത്ത് ഉപസ്ഥിതനാകുമ്പോൾ തനിക്ക് പറ്റാത്തത് പറ്റുമെന്ന് തോന്നുക തന്നെ കുട്ടിയപ്പന്റെ ബോധന്യായം.\nസ്ത്രീത്വത്തിന്റെ അപ്രകാശിതമുഖങ്ങൾക്ക് പൊന്നാട\nഭോഗാസക്തിയ്ക്ക് ശമനം നൽകുന്നത് തൊഴിലായി സ്വീകരിച്ചവരോട് കുട്ടിയപ്പനു ബഹുമാനമാണ്. ഇവർക്ക് പരസ്യമുഖം ഉണ്ടെന്നു വന്നാലും ‘വാങ്ങിക്കുന്നവർ‘ അദൃശ്യരാണ്. ഈ അസ്പഷ്ടം ദൃഷ്ടമാക്കുന്നത് കുട്ടിയപ്പന്റെ ഒരു വിനോദമായി പരിണമിക്കുകയാണ്. പൊതുസ്വത്ത്നർത്തകി/മിസ്ട്രസ്/ വേശ്യമാർക്ക് മരണം മാത്രമാണ് ഇൻഡ്യൻ സിനിമയിൽ (പാകീസ, അഗ്നിപുത്രി, ശങ്കരാഭരണം) വിധിക്കാറുള്ളത്. കല്യാണം കഴിക്കാൻ തയാറായ ആൾ കൊല്ലപ്പെട്ട് അവൾക്ക് പിന്നൊരു ജീവിതം നിഷേധിക്കപ്പെടുക മറ്റൊരു വിധിയാണ് ( ജലജ- വേണു നാഗവള്ളി അഭിനയിച്ച ഒരു സ്വകാര്യം). അല്ലെങ്കിൽ ജയിലിൽ അടച്ച് പൊതുജീവിതം നിഷേധിക്കപ്പെടുക (പ്രിയ ഉൾപ്പടെ നിരവധി സിനിമകൾ) തന്നെ. മറ്റൊരു പോം വഴി അവൾ ഉന്നതകുലജാതയാണെന്ന് സാക്ഷ്യപ്പെടുത്തിയിട്ട് മാത്രം സ്വീകരിക്കുക എന്ന ചടങ്ങ് നിബന്ധിക്കയാണ് (എങ്കിരുന്തോ വന്താൾ). കുറിയേടത്ത് താത്രിയെ മുൻ നിറുത്തി പരികൽ‌പ്പന ചെയ്ത ‘പരിണയ’ ത്തിലെ നായികയ്ക്കും അന്തർജ്ജിതമായ ലൈംഗികതയോടുകൂടിയുള്ള സാധാരണ ജീവിതം സിനിമയുടെ അവസാനം നൽകപ്പെടുന്നില്ല. സ്വന്തം തൊഴിലിൽ നിന്നും റിട്ടയർ ചെയ്തവരെ വിളിച്ചു കൂട്ടി പൊന്നാടയണിയിക്കുന്നത് കുട്ടിയപ്പൻ തന്നെ. ചെങ്ങളം ഓമന, കുമരകം നളിനി എന്നിങ്ങനെ ‘ജെനെറിക്’ പേരുകളിൽക്കൂടിയാണ് അവരെ പ്രത്യക്ഷപ്പെടുത്തുന്നതെങ്കിലും നീണ്ടകാലം ഒരു സേവനം ചെയ്ത് വിരമിച്ചവർ എന്ന രീതിയിലാണ് അവതരണം. വിൽക്കുക-വാങ്ങുക എന്ന കച്ചവട ഘടന ആണെങ്കിലും വിൽക്കുന്ന/കൊടുക്കുന്ന ആൾ മാത്രം പ്രത്യക്ഷവും വാങ്ങിക്കുവർ അപ്രത്യക്ഷവുമാണ്. (അവൾ “കൊടുപ്പ്” ആണ് എന്നാണു പ്രയോഗം) കാശുകൊടുത്തു യാത്രചെയ്യാനുള്ള വാഹനവും ആണ് അവൾ. ലീലയെക്കുറിച്ച് ദാസപ്പാപ്പി ‘ഓടാൻ വിടാൻ താൽ‌പ്പരമുണ്ടെന്നാ കേട്ടേ” എന്നാണു പറയുന്നത്. ലൈംഗികോത്ക്കണ്ഠയുള്ളവർക്ക് പരീക്ഷണങ്ങൾ നടത്തണമെങ്കിൽ ഇവരുടെ ഇടയിൽ നിന്നും ആരെയെങ്കിലും കണ്ടുപിടിയ്ക്കേണ്ടതുണ്ട് എന്നത് എല്ലാ കുട്ടിയപ്പന്മാരുടേയും വെല്ലുവിളിയാണ്. പൊന്നാടയും പണവും നൽകി പൊതുജനസമക്ഷം ഇവരെ അവതരിപ്പിക്കാൻ അപാരധൈര്യം അതുകൊണ്ട് കുട്ടിയപ്പനുണ്ട്. ആക്ഷേപഹാസ്യരീതിയിലാണെങ്കിലും ഈ ആദരിക്കൽ ചടങ്ങ് ഇൻഡ്യൻ സിനിമയെ സംബന്ധിച്ച് പുതുമയാണ്.\nഒന്ന് “പോയാൽ“ തീരുന്നതേ ഉള്ളു നിങ്ങടെ വീറും പരാക്രമവും ഒക്കെ എന്ന് അതീവനാളത്തെ പരിചയമുള്ള ലൈംഗികത്തൊഴിലാളി –ചെങ്ങളം ഓമന (ശാന്തകുമാരി)- കുട്ടിയപ്പനെ ബോദ്ധ്യപ്പെടുത്തുന്നുണ്ട്. സ്ഖലനത്തോടെ തളരുന്ന ആണിനു ബദലായി ബഹുഭാഗിയായ ഓർഗാസത്തിനു തയാറായാണു പെണ്ണ്. ശരീരശാസ്ത്രപരമായ ഉത്തരവാദിത്തം ആരംഭിക്കുന്ന പ്രക്രിയയുമാണ് അവൾക്ക്, ആനന്ദകരമായ നിമിഷങ്ങൾ മാത്രമല്ല. പരിണാമം ഏൽ‌പ്പിച്ച കൃത്യം ലഘുവായി ചെയ്തു കഴിഞ്ഞാൽ പൊടി തട്ടിപ്പോകാനുള്ളതേ ഉള്ളു ആണിനു. പുരുഷൻ തന്നെ നിർമ്മിച്ച കുടുംബവ്യവസ്ഥപ്രകാരമുള്ള ഉത്തരവാദിത്തങ്ങളൊന്നും സെക്സ് നൽകുന്ന പെണ്ണുങ്ങളോട് ആൺകുലത്തിനു വേണ്ടതില്ല എന്നതാണു സമൂഹനീതി. ‘നിങ്ങൾ തന്നെ പണ്ട് തുണി അഴിച്ചു മാറ്റി, ഇപ്പോൾ നിങ്ങൾ തന്നെ തുണി ഉടുപ്പിയ്ക്കുന്നു” എന്നതിനാൽ നിരർത്ഥകമായ ചടങ്ങാണിത് എന്ന് കുമരകം നളിനി (വത്സലാ മേനോൻ) തെളിച്ച് പറയുന്നുണ്ട്. ആരെയെങ്കിലും രക്ഷപെടുത്താൻ നോക്കണമെന്ന് ഉപദേശിക്കുന്നതും മറ്റൊരു വേശ്യയാണ്. കുട്ടിയപ്പൻ പിന്നീട് ഇതിനു ശ്രമിക്കുന്നുമുണ്ട്. ഒരു വേശ്യയുടെ വാക്കിനു എന്തു വില എന്ന് ഈയിടെ സോളാർ കേസിലെ സരിതയെ ഭർസിച്ച് പറഞ്ഞത് നമ്മുടെ കള്ളക്കളി എത്രയും പോകുന്നു എന്ന് വെളിവാക്കുന്നുണ്ട്. വേശ്യകളെ ആദരിക്കുന്നതിനെ എതിർക്കുന്ന രാഷ്ട്രീയക്കാരനു (സുധീഷ് കരമന) പോലീസും കൂട്ടിനുണ്ട്. ആ ചടങ്ങ് അവിടെ നിറുത്തി വയ്ക്കേണ്ടി വരുന്നു. കുറിയേടത്ത് താത്രിയുടെ വിചാരണ അവസാനിക്കുന്നതിനു മുൻപ് അത് നിറുത്തി വയ്ക്കാൻ നിർദ്ദേശം നൽകിയ നാടുവാഴിയുടെ യുക്തിയും ന്യായവും തന്നെ ഇവിടെയും.\nനായകൻ ഷണ്ഡനാകാൻ സാദ്ധ്യമല്ല എന്നാണു ഇൻഡ്യൻ സിനിമാനീതി. നിന്റെ തിങ്കളാഴ്ചനോയമ്പിന്നു മുടക്കും ഞാൻ, ഇളനീർക്കുടമിന്നുടയ്ക്കും ഞാൻ എന്ന് പാടി അടിവയറിനു താഴത്തെ വിജൃംഭത്വം വിളംബരം ചെയ്യേണ്ടവനാണ് അയാൾ. ഗർഭധാരണപ്രദായകൻ ആയില്ലെങ്കിലും കുഴപ്പമില്ല, കുട്ടികൾ ഇല്ലെങ്കിൽ എങ്ങനെയെങ്കിലും ‘അഡ്ജസ്റ്റ്’ ചെയ്യാം എന്നരീതിയിൽ കഥ വികസിപ്പിച്ചെടുക്കും. എന്നാൽ ഹോളിവുഡ് സിനിമകളിൽ നിരവധിയാണ് ഇത്തരം കഥാപാത്രങ്ങൾ. ബോണി ആന്റ് ക്ലൈഡ് ഇൽ നായകനടൻ വാറൻ ബീറ്റി യാതൊരു മടിയുമില്ലാതെയാണ് ക്ലൈഡിനെ ഷണ്ഡനായി അവതരിപ്പിച്ചത്. അദ്ദേഹം ആവശ്യപ്പെട്ട് ചേർത്തതാണത്രേ ഈ നായകസ്വഭാവമാറ്റം. ‘ദി ബിഗ് ചിൽ’ ഇൽ വില്യം ഹർട്, ‘സെക്സ് ആന്റ് ദി സിറ്റി’ യിലെ ചില എപിസോഡുകളിലെ നായകൻ ഒക്കെ ലൈംഗികാപഭ്രംശം പേറുന്നവരാണ്. എന്നാൽ ഇൻഡ്യൻ സിനിമയിലെ നായകന്മാരെ ഇപ്പോഴും നാട്യശാസ്ത്രത്തിലെ ധീരോദാത്തനായകരൂപത്തിൽത്തന്നെ ബന്ധിപ്പിച്ച് നിറുത്തിയിരിക്കുകയാണ്. മറ്റ് രാജ്യങ്ങളിലെ സിനിമകൾ പൊതുജനത്തിനു വേണ്ടി നിർമ്മിക്കപ്പെടുമ്പോൾ ഇൻഡ്യൻ സിനിമകൾ ഇന്നും ആണുങ്ങളുടെ മാത്രം കാഴ്ചയെ പ്രീണിപ്പിക്കലാണ് ലക്ഷ്യമിടുന്നത്. മോഹൻ ലാലും മമ്മുട്ടിയും വേണ്ടെന്നു വച്ച വേഷമാണത്രേ കുട്ടിയപ്പൻ. ഇത്തരം “പ്രശ്ന”മുള്ള കഥാപാത്രത്തെ നിരാകരിച്ചതിനു സ്വന്തം സിനിമാവഴികൾ തന്നെ ബാദ്ധ്യതയായിത്തീർന്നത് ഒരു പ്രധാന കാരണം ആയിരിക്കണം. അവർ പ്രതിനിധീകരിച്ചിട്ടുള്ള, മലയാളി ആണത്തനിദർശനമായ നിരവധി കഥാപാത്രങ്ങൾ ഇല്ലായ്മ ചെയ്യപ്പെടും ഷണ്ഡനായ ഒരു വേഷത്തെ സ്വീകരിച്ചാൽ. (മലയാളസിനിമ വഴിമുട്ടുന്ന രീതികൾ നോക്കണേ!). ഭാര്യയിൽ താൽ‌പ്പര്യമില്ലാത്ത നായകൻ (“ഗംഗ പോയി ഉറങ്ങിക്കോളൂ” –നകുലൻ (സുരേഷ് ഗോപി)- മണിച്ചിത്രത്താഴ്) മൂലം മോഹങ്ങൾ വഴി തിരിഞ്ഞു പോയവളെ ക്രൂരമായ ആഭിചാരപ്രക്രിയയാൽ മര്യാദ പഠിപ്പിക്കുന്നതു കണ്ട് ഇന്നും കയ്യടിച്ചു കൊണ്ടിരിക്കുന്ന മലയാളി തളരുന്ന പൌരുഷത്തെ മൂടിപ്പൊതിഞ്ഞു മറയ്ക്കാൻ ഉദയം മുണ്ടുകൾ പലയെണ്ണം ഉടുക്കേണ്ടിയിരിക്കുന്നു.\nമലയാളസിനിമയിൽ പ്രത്യുൽ‌പ്പാദനശേഷി ഇല്ലാത്ത നായകന്മാർ വളരെ വിരളമാണ്. 50 വർഷം മുൻപ് ഇറങ്ങിയ ‘കുട്ടിക്കുപ്പായം’ ഒഴിച്ച്. നായകനു ലിംഗോദ്ധാരണം സാദ്ധ്യമാണെങ്കിലും ബീജശേഷി കമ്മിയാണ്. അന്ന് പ്രേംനസീർ സധൈര്യം എടുത്ത വേഷമാണിത്. സിനിമയുടെ കഥാവസ്തുവും ഇതോട് ബന്ധപ്പെട്ടതാണ്. മനഃശാസ്ത്രജ്ഞനായ എ റ്റി കോവൂറിന്റെ കേസ് ഡയറിയിൽ നിന്നും എടുത്ത കഥ സേതുമാധവൻ ‘പുനർജ്ജന്മം’ എന്ന പേരിൽ സംവിധാനം ചെയ്തിട്ടുണ്ട്. നായകനു മാതൃസ്ഥിരീകരണം ( mother fixation) ആണ്, ഭാര്യയുമായി വേഴ്ച സാദ്ധ്യമാവുന്നില്ല. എന്നാൽ വേലക്കാരിയുമായി സംഭാവ്യമാണ് താനും. ഈ മാനസികദുർഘടം ചികിത്സിച്ചു മാറ്റപ്പെടുന്നതായാണ് സിനിമാക്കഥ. മലയാറ്റൂർ രാമകൃഷ്ണന്റെ യക്ഷിയിൽ മുഖവൈരൂപ്യം മൂലം ആത്മവിശ്വാസം നഷ്ടപ്പെട്ടതിനാൽ ലൈംഗികവേഴ്ച്ചയ്ക്ക് കഴിവില്ലാത്തവനായി മാറുകയാണ് നായകൻ. സത്യൻ അന്ന് സങ്കോചമില്ലാതെ ഈ വേഷം ഏറ്റെടുത്തു. എന്നാൽ ഇത് നായകന്റെ കഴിവു കേടല്ലെന്നും യക്ഷിസ്വരൂപമുള്ള ഭാര്യയുടെ ഇടപെടലാണെന്നും ചിത്രീകരിച്ച് നായകന്റെ പക്ഷത്തു നിന്നും ഈ ഉത്തരവാദിത്തം മാറ്റപ്പെടുന്നുണ്ട്. ബാലചന്ദ്രമേനോന്റെ ‘ പ്രശ്നം ഗുരുതരം‘ ഇൽ നായകന്റെ ഷണ്ഡത്വം പ്രശ്നമായിട്ട് അവതരിക്കപ്പെടുന്നില്ല, പ്രത്യുത ഒരു അപകടശേഷം വന്നു പിണഞ്ഞ ശാരീരികാവസ്ഥ മാത്രമാണിത് എന്നും പ്രേമനാടകത്തിൽ നായകനു പങ്കില്ല എന്ന് തെളിയിക്കാനുള്ള പരിണാമഗുപ്തി മാത്രമാണെന്നും ആണ് കഥ. ഈ വെളിപ്പെടുത്തലോടെ സിനിമാ തീരുകയുമാണ്. ദശരഥത്തിലെ നായകന്റെ ബീജത്തിനു പ്രത്യുൽ‌പ്പാദനശേഷിയുണ്ടെങ്കിലും നായകൻ സ്ത്രീകളുമായുള്ള വേഴ്ച്ചയ്ക്കു തയാറാകാത്തത് എന്തുകൊണ്ടാണെന്ന് വെളിവാക്കുന്നില്ല. മോഹൻ ലാലിനു അക്കാലത്ത് ‘കഴിവുകേട്‘ ഉള്ള ഒരു കഥാപാത്രത്തെ വച്ചു കൊടുക്കുന്നത് മലയാളികൾക്ക് സങ്കൽ‌പ്പിക്കാൻ പോലും പറ്റുന്നതായിരുന്നില്ല താനും. കുട്ടിയപ്പനെ ‘ചികിത്സിച്ച്’ മാറ്റാൻ സിനിമ ശ്രമിക്കുന്നില്ല എന്നത് ശ്രദ്ധിക്കേണ്ടതാണ്. തന്റെ ഷണ്ഡത്വം പരിപൂർണ്ണവും പരീക്ഷണങ്ങളാൽ മാറ്റപ്പെടുകയുമില്ലെന്ന അറിവ് അയാളെ കരയിക്കുന്നുണ്ട്. ഇൻഡ്യൻ സിനിമകളിൽ കാണാത്ത സീൻ.\nകുട്ടിയപ്പന്റെ മാനസികപ്രശ്നങ്ങൾ ആയിരിക്കണം അയാളുടെ ധ്വജഭംഗത്തിനു കാരണം. ലിംഗഛേദനപ്പേടി (castration anxiety) അയാളിൽ വളർന്നിട്ടുണ്ടാവണം (2). ഇന്നും പ്രാമാണികത നിലനിൽക്കുന്ന ഈഡിപ്പസ് കോമ്പ്ലക്സ്, അഛൻ പ്രതിരൂപത്തെപ്പറ്റിയുള്ള ആശങ്കൾ, അച്ഛൻ പ്രതിരൂപത്തിന്റെ തിരോധാനം ഇവയൊക്കെ കുട്ടിയപ്പനെ ബാധിച്ചിട്ടുണ്ടാവണം. ചെറുപ്പകാലത്ത് അച്ഛനുമായുള്ള ബന്ധങ്ങളിലെ ഉലച്ചിൽ “അച്ഛൻ തൃഷ്ണ” ( father hunger) യിൽ എത്തിയ്ക്കുകയും അത് പിൽക്കാലത്ത് മറ്റ് ബന്ധങ്ങളെ സ്വാധീനിക്കുകയും ഷണ്ഡത്വം വരെ എത്തിയേക്കാമെന്നുമാണ് ആധുനിക മനഃശാസ്ത്രനിഗമനങ്ങൾ (3). ജഡ്ജിയായിരുന്ന അഛനെ നിരാകരിച്ച് ബൊഹീമിയൻ ജീവിതരീതി സ്വാംശീകരിച്ച കുട്ടിയപ്പനു അച്ഛൻ ഒരു വെല്ലുവിളി ആയിരുന്നിരിക്കണം. അപ്പനേയും അമ്മച്ചിയേയും അന്വേഷിച്ചതായി പറയേണ്ട എന്ന് മാലാഖയായി വന്ന കുഞ്ഞമ്മയോട് പറയുന്നുണ്ട് അയാൾ. അച്ഛന്റെ കോട്ടും ടൈയുമണിഞ്ഞ് ആ പ്രതിരൂപത്തിൽ കയറിക്കൂടാൻ ശ്രമിക്കുന്നുമുണ്ട് അയാൾ ആ സമയത്ത്. മരിച്ചു കിടക്കുന്ന അച്ഛനായി മാറാൻ ശ്രമിക്കുന്നുണ്ട് അയാൾ സി. കെ. ബിന്ദുവിന്റെ അടുക്കൽ. ഇക്കൂടെ അമ്മ സ്ഥിരീകരണ (mother fixation) ത്തിന്റെ ലാഞ്ഛനയുമുണ്ട് അയാളുടെ ലിബിഡോയെ തളർത്താൻ കാരണമായിട്ട്. ലീല പാചകം ചെയ്ത ഇറച്ചിക്കറി അയാൾക്ക് അമ്മയോർമ്മയാണ് സമ്മാനിക്കുന്നത്, കാമിനിയുടെ നൈവേദ്യരുചി അല്ല. ഇതിനെ മറികടക്കാനുള്ള വഴികളാണ് അയാൾ അന്വേഷിക്കുന്നതും . ലീലയെ മകൾ രൂപത്തിൽ കാണുന്ന സംഭ്രാന്തിയും അയാൾക്കുണ്ടെന്ന് കഥയിൽ (“ഒരു കുഞ്ഞിനോടുള്ള വാത്സല്യം പോലെ അവളുടെ നെറുകയിൽ ഉമ്മവച്ചു”).\nമരണത്തെക്കുറിച്ച് ലഘുവും ലളിതവുമായ ധാരണകളാണു കുട്ടിയപ്പനു. അതിന്റെ ആപേക്ഷികത പലടത്തും അവതരിപ്പിക്കുന്നുണ്ട്, കുട്ടിയപ്പനു അത് പിടി കിട്ടി എന്ന മട്ടാണ്. സി. കെ. ബിന്ദുവിന്റെ മുൻപിൽ മരിച്ചു കിടക്കുന്നത് കുട്ടിയപ്പന്റെ നാടകം. അടക്കാൻ കൊണ്ടുപോയ ചേട്ടൻ കള്ളുഷാപ്പിൽ വന്നിരിക്കുന്നത്, മരിച്ചു പോയ കുഞ്ഞമ്മ മാലാഖയായി വന്ന് സംവദിക്കുന്നത്, മരിച്ചവർ തിരിച്ചു വന്ന് സന്ദർശിക്കാറുള്ള ദേവസ്സിക്കുട്ടിയുടെ അമ്മച്ചിയുമായി മരിച്ചവൻ എന്ന രീതിയിൽ പെരുമാറുന്നത് ഒക്കെ സ്വതസ്സിദ്ധമായ തമാശുകൾക്ക് അപ്പുറം പോവുന്നവയാണ്. എന്നാൽ ലീലയുടെ ക്ഷിപ്രപരിണാമം അയാൾക്ക് പിടികിട്ടാതെ വരികയാണ്, മരണത്തിന്റെ ആപേക്ഷികതയെക്കുറിച്ച് ചില വൻ തിരിച്ചറിവുകൾക്ക് പ്രാപ്തനാവുകയാണ്.\nസെക്സ് പ്രതീകത്തിന്റെ സാന്നിദ്ധ്യത്തിൽ അതിന്റെ സഹായത്തോടെ ഇണ ചേരൽ പൂർത്തീകരിക്കാൻ കഴിഞ്ഞില്ലെങ്കിലും കുട്ടിയപ്പനു ആദ്യമായി എന്തോ അധികതരമായ അനുഭൂതി ലഭിച്ചെന്നുവേണം കരുതാൻ. ആദ്യമായി ഒരു പെണ്ണിനെ കെട്ടിക്കോളാം എന്ന് തീരുമാനിക്കുന്നത് കുറച്ചെങ്കിലും വിജയസാദ്ധ്യത അനുഭവപ്പെട്ടതുകൊണ്ടായിരിക്കണം. എന്നാൽ ഈ വിജയസാദ്ധ്യത അപ്പാടെ വിരുദ്ധനിർണ്ണയരീതിയിൽ എത്തുകയാണ് ഉടൻ തന്നെ.\nആന ഒരു മൃഗമാകുന്നു എന്ന് ദേവസ്സിക്കുട്ടിയുടെ ബുദ്ധിസ്ഥിരത ഇല്ലാത്ത അമ്മച്ചി വിളിച്ചു പറയുന്നുണ്ട്. അനധികൃതലൈംഗികതയുടെ നൃശസത തെളിയിക്കുന്ന സാക്ഷിമൊഴി തന്നെ ഇത്. സ്വന്തം അച്ഛന്റെ കുഞ്ഞിനെ ഗർഭത്തിൽ പേറേണ്ടി വന്നവളാണു ലീല. സെക്സിന്റെ മൃഗീയത അനുഭവിച്ചു കഴിഞ്ഞവൾക്ക് ഇനി ഒരു വരണസ്വാതന്ത്ര്യമേ ഉള്ളു. അതിനോട് ചേർന്നുകൊണ്ട് പകരം വീട്ടുക. ആണുങ്ങളാൽ നിഷ്ഠൂരമായി ഘടനാരചന നിർവ്വഹിക്കപ്പെട്ട സമൂഹനീതിയിൽ നിന്ന് വിടുതൽ നേടുന്ന ചെയ്തി. സ്വന്തമായി ഒരു പേര് പേറാൻപോലും ഉള്ള സാമർത്ഥ്യമോ കുശലതയോ അവൾക്കില്ല എന്നാണ് പുരുഷതീരുമാനം. ഇതിനെ ഖണ്ഡിച്ചുകൊണ്ട് നിർമ്മമമായ കൂറ്റൻ ലൈംഗികതയോടു ചേരുക, ശുദ്ധവും അന്തർജ്ജിതവും പ്രകൃതിസ്ഥിതവുമായ ഭോഗത്തിൽ ലയിക്കുക- ഇതാണവളുടെ ഉത്തമവികൽ‌പ്പം. ഓർഗാസം എന്ന മരണം അല്ലെങ്കിൽ മരണം എന്ന ഓർഗാസം അനുഭവിക്കുക. ലീലയെ സംബന്ധിടത്തോളം ‘പൊളിറ്റിക്കലി കറക്റ്റ്’‘ എന്നതിനപ്പുറം ജൈവികതയും സ്ത്രീത്വത്തിന്റെ സ്വാഭാവിക അന്തർചോദന നൽകുന്ന ആർജ്ജവവും അല്ലാതെ മറ്റൊരു തെരഞ്ഞെടുപ്പ് യഥോചിതം ആകാനില്ല. പ്രജനനപരമായി പെണ്ണിനു ലഭിക്കേണ്ടത് കുട്ടിയപ്പനു നൽകാനാവുമോ എന്ന സംശയവും ഉണ്ട്. മറുവശത്ത് എല്ലാ ശക്തിയോടെയും നിറുത്തിയ ആണത്ത/ലിംഗപ്രതീകം കുട്ടിയപ്പനു ഒന്നും പകർന്നു കൊടുത്തതുമില്ല. മാത്രമല്ല എന്തിനെ കുട്ടിയപ്പൻ ആധാരമാക്കാൻ ശ്രമിച്ചോ അതു തന്നെ തനിക്ക് എതിരായി തിരിഞ്ഞു എന്നതും അയാൾക്ക് അതിപ്രധാനമായ തിരിച്ചറിവുകൾ നൽകിക്കാണണം. അയാൾ നോക്കിനിൽക്കേ മൈഥുനികമായ വിശ്വാസങ്ങൾ അട്ടിമറിക്കപ്പെടുകയാണ്, ലീല മാതംഗലീലയിലെ ലീലയോട് , ജൈവപരതയോടു ചേരുകയാണ്. “ഉപരിസുരതത്തിനു എന്നപോലെ ലീലയിലേക്ക് തന്റെ ഭാരത്തെ ഇറക്കി വച്ചു “എന്ന കഥയിലെ വാചകം മനുഷ്യരുടെ സുരതക്രിയാവിവരണമാണ്. ആനകൾ എന്നല്ല ഒരു സസ്തനിയും ഇണ ചേരുമ്പോൾ ‘ഉപരിസുരതം’ നടത്താറില്ല, പുറകിൽക്കൂടെയാണ് ലിംഗയോനീസംഗമം . (സിനിമയിൽ അതിയഥാർത്ഥവാദി ദൃഷ്ടികോണ (surrealaistic) ത്തിലൂടെ അവതരിപ്പിക്കേണ്ടിയിരുന്ന അവസാന രംഗങ്ങൾ സ്പഷ്ടവും ചിത്രാത്മകവും (graphic) ആയി എന്നൊരു ദോഷമുണ്ട്).\nബീജാവാപം ആൺകുലത്തിന്റെ അവകാശമാണ്, കുലം നിലനിറുത്തുന്നതിനു പ്രകൃതി ഘടിപ്പിച്ചു വിട്ടിരിക്കുന്ന വിദ്യയുമാണ്. കുട്ടിയപ്പനെക്കൊണ്ട് ഫാന്റസികളുടെ വലക്കണ്ണികൾക്ക് ഇഴചേർപ്പിക്കുന്നത് ഈ നിയമമാണ്. എന്നാൽ അതേ പ്രകൃതി പെണ്ണിനു ചില തെരഞ്ഞെടുപ്പുകൾ നടത്താനുള്ള സൌജന്യവും സൌകര്യവും നിബന്ധിച്ചിട്ടുണ്ട് എന്നത് പുരുഷകേന്ദ്രീകൃത സമൂഹം അറിയാതെ പോകയാണ്. അതുകൊണ്ടാണ് കുട്ടിയപ്പന്റെ ഭ്രമകൽ‌പ്പന വിപരീതഫലം ഉളവാക്കുന്നത്, ഇവിടെയാണ് കുട്ടിയപ്പൻ കരഞ്ഞുപോകുന്നത്.\n1. Osello, F and Osello, C. 'Ayyappan Saranam': Masculinity and the Sabarimala Pilgrimage in Kerala. The Journal of the Royal Anthropological Institute, 9: 729-754, 2003\n2. Verhaeghe, P. The Riddle of Castration Anxiety: Lacan beyond Freud. The Letter. Lacanian Perspectives on Psychoanalysis. 6: 44-54, 1996\nMcLaren, A. Impotence A Cultural History. University of Chicago Press 344 p, 2007\nNodar, M. Impact of family dynamics on Narcissism and impotence: A commentary and implications for psychodynamic counselors. The Professional Counselor 2: 201-207, 2012\nCohen, S and Hark I. R. (Ed) Screening the Male. Exploring Masculinities in Hollywood Cinema. Routledge Publications, 272 p, 1994.\nWood, R. Hollywood from Vietnam to Reagan….and Beyond. Columbia Unversity Press, 363 p, 2003\nLabels: കഥ, ലേഖനം, സിനിമ\nWednesday, June 8, 2016 at 10:39:00 AM GMT+5:30\nകൃത്യമായ വിശകലനം എന്ന് പറയാൻ മടിയില്ല.\nൻറെ...കതിരോനേ, എന്നതൊക്കെയാ ഈ എഴുതിപ്പിടിപ്പിച്ചേക്കണെ? വായിച്ചു കഴിഞ്ഞ് ഈ ഞാൻ പോലും രണ്ടു മിനിറ്റ് എഴുന്നേറ്റ് നിന്നു. സംഘികൾക്കൊന്നും വായനാശീലമില്ലാത്തോണ്ട് രക്ഷപ്പെട്ടു.\nMonday, June 13, 2016 at 6:35:00 AM GMT+5:30\nThursday, June 30, 2016 at 7:29:00 AM GMT+5:30\nമലയാളിത്താൻറെ ശേഷി കുറ്വാണ് വിഷയമെങ്കിലും, ലേഖ നത്തിലുടൽ\nനീളം ലൈംഗിക ത അതിൻറെ സകല രാജസ പ്രൗഢിയോടെ യും\nവാങമയ ശില്പങളായി വിജൃംഭിച്ചു നിൽക്കുന്നു...ഒരു വിരോധാഭാസം\nThursday, June 30, 2016 at 7:37:00 AM GMT+5:30\nWednesday, August 17, 2016 at 4:51:00 PM GMT+5:30\nസ്വന്തം ഇടങ്ങൾ സൃഷ്ടിച്ച്, ഒഴിവാക്കൽ പ്രതീതിയണച്ച്\nമനസ്സിനു ആശ്വാസം പകരുക എന്ന പോം വഴിയാണ് ആണുങ്ങൾ\nപലപ്പോഴും സ്വീകരിക്കുക. ആണുങ്ങളുടേത് മാത്രമായ മദ്യപാനസദസ്സുകൾക്ക്\nപ്രാമുഖ്യമേറിയത് ലൈംഗികവെല്ലുവിളകളിൽ നിന്ന് തൽക്കാലവിടുതി ലഭിക്കാനും കൂടിയാണ്.\nപ്രായപൂർത്തിയായ സ്ത്രീകളും ഉൾപ്പെട്ട സംഘങ്ങളോ സദസ്സുകളോ ആണ് മറ്റു രാജ്യങ്ങളിൽ\nഇത്തരം മാനസികോല്ലാസങ്ങൾക്ക് രൂപീകരിക്കപ്പെടുക, ബിയറോ വൈനോ ആയിരിക്കും മുഖ്യപാനീയം.\nഎന്നാൽ മലയാളിയുടെ ആൺകൂട്ടായ്മകൾ ഇത്തരം അവസരങ്ങൾ സൃഷ്ടിക്കുന്നത് ലൈംഗികതാ ആശങ്കകൾ\nപരോക്ഷമായി കടിഞ്ഞാൺ വിടുന്ന തമാശകളോ ആൺകോയ്മ വിളയാടുന്ന രാഷ്ട്രീയ ഉപജാപകഥകളോ അശ്ലീലമായി\nഅവതരിക്കപ്പെടാനും അതിലൂടെ ആവലാതികളും ഉത്ക്കണ്ഠകളും ഉന്മുക്തമാക്കപ്പെടാനുമാണ്.\nWednesday, October 5, 2016 at 6:50:00 PM GMT+5:30\nഇതിന്റെ തുടരൻ അനാലിസിസുകളോ പോസ്റ്റുകളോ ഒക്കെ കിട്ടിയിരുന്നെങ്കിൽ നന്നായിരുന്നു\nWednesday, May 10, 2017 at 1:35:00 AM GMT+5:30\nRashmy Kumaranchath said...\nWell written.... Marvellous!\nMonday, February 19, 2018 at 10:29:00 AM GMT+5:30\nBeautiful Psychological analysis. Are men willing to or humble enough to acknowledge his weakness?. No, our society is still primitive in attitude and thoughts.-andrew\nMonday, July 29, 2019 at 3:08:00 PM GMT+5:30


| പ്രവാസികളെ ജോലി മാത്രം പോര ആരോഗ്യകാര്യത്തിലും അല്‍പ്പം ശ്രദ്ധ വേണം: ജോലിഭാരവും സമ്മര്‍ദ്ദവും താങ്ങാന് കഴിയാതെ 54 വയസിനുള്ളില് രോഗിയാകാതിരിക്കാന് ഇൗ കാര്യം ശ്രദ്ധിക്കുക | Mangalam\nMonday, December 17, 2018 Last Updated3Min 37 Sec ago English Edition\nFriday 09 Mar 2018 04.29 PM\nപ്രവാസികളെ ജോലി മാത്രം പോര ആരോഗ്യകാര്യത്തിലും അല്‍പ്പം ശ്രദ്ധ വേണം: ജോലിഭാരവും സമ്മര്‍ദ്ദവും താങ്ങാന് കഴിയാതെ 54 വയസിനുള്ളില് രോഗിയാകാതിരിക്കാന് ഇൗ കാര്യം ശ്രദ്ധിക്കുക\nഅജ്മാന് : വൃക്കരോഗത്തെ കുറിച്ച് മുന്നറിയിപ്പുമായി അജ്മാന് ഷെയ്ഖ് ഖലീഫ മെഡിക്കല് സിറ്റിയിലെ നെപ്‌തോറളജിസ്റ്റ് വിദഗ്ധന് ഡോ.പ്രദീപ് കൃഷ്ണന്. യുഎഇയുടെ വിവിധ ഭാഗങ്ങളില് നിന്ന് ഒട്ടേറെ വൃക്ക രോഗികള് ദിനംപ്രതി ചികിത്സ തേടി തന്റെ അരികില് എത്തുന്നുവെന്ന് ഡോക്ടര് പറയുന്നു. പണ്ടു കാലത്ത് മതിയായ ചികിത്സ കിട്ടാതെയും വിദഗ്‌ധോപദേശമില്ലാതെയും 54 വയസാകുമ്പോഴേയ്ക്കും ആളുകള് മരിച്ചുപോകുമായിരുന്നു. 40 വയസില് കൂടുതലുള്ളവരിലാണ് വൃക്ക രോഗം കൂടുതലും കണ്ടുവരുന്നത്. കുടുംബവുമായി അകന്ന് കഴിയുന്നതടക്കമുള്ള ജീവിത സാഹചര്യങ്ങളുടെ സമ്മര്‍ദ്ദങ്ങള് പ്രവാസികളില് പലരെയും രോഗികളാക്കുന്നു. ഇതുമൂലം രക്തസമ്മര്‍ദം എളുപ്പത്തില് പിടികൂടുന്നു. മതിയായ വ്യായാമമില്ലാതെ അമിത ശരീര ഭാരവും പേറി നടക്കുന്നവരെയും വൃക്ക രോഗം വേഗത്തില് ബാധിക്കുമെന്നും അദ്ദേഹം പറയുന്നു.\nമൂന്ന് കാര്യങ്ങളാണ് പ്രധാനമായും വൃക്ക രോഗം വരുത്തിവയ്ക്കുന്നത്. ഒന്ന്പ്രമേഹം, രണ്ട്‌രക്തസമ്മര്‍ദം, മൂന്ന്അമിതവണ്ണം. കൂടാതെ, വ്യായാമമില്ലായ്മ, ചെറിയ അസുഖം വരുമ്പോള് ഡോക്ടറെ സമീപിക്കാതെ മരുന്ന് കഴിക്കുക, വേണ്ടത്ര വെള്ളം കുടിക്കാതിരിക്കുക തുടങ്ങിയ പ്രശ്‌നങ്ങളും രോഗികളെ നിര്‍മിക്കുന്നു. ജോലിത്തിരക്കില് പലരും വെള്ളം വേണ്ടത്ര കുടിക്കുന്നത് കാണാറില്ല. എന്തു തിരക്കുണ്ടെങ്കിലും ഇടയ്ക്കിടെ വെള്ളം കുടിക്കുകയും കൃത്യമായി മൂത്രമൊഴിക്കുകയും ചെയ്യണം. അത് സാധാരണ ശുദ്ധജലമോ, പഴച്ചാറ്, തൈര്, മോര്, ലഘുവായ ചായ എന്തുമാകാം, നിത്യവും രണ്ടു ലിറ്റര് പാനീയമെങ്കിലും ശരീരത്തില് ചെന്നിരിക്കണം. കുടിച്ചുകഴിഞ്ഞാല് മൂത്രം കൃത്യമായി ഒഴിക്കാന് ശ്രദ്ധിക്കണം.\nഓഫിസുകളില് ഇരുന്ന് ജോലി ചെയ്യുന്നവരാണ് വ്യായാമത്തില് നിന്ന് അകന്നുനില്‍ക്കുന്നവരില് കൂടുതലും. തൊട്ടുമുകളിലുള്ള നിലയിലേയ്ക്ക് പോലും ലിഫ്റ്റ് ഉപയോഗിച്ചേ പോവുകയുള്ളൂ. ഈ ശീലം മാറണം. സ്റ്റെയര്‍കേസ് വഴി പോവുകയും കഴിയുന്നത്ര നടക്കാന് ശ്രമിക്കുകയും ചെയ്യണം. നാട്ടില് സ്ത്രീകളുടെ ഇടയിലാണ് സാധാരണയായി ഈ പ്രശ്‌നം കൂടുതലും കണ്ടുവരാറ്. മൂത്രം കൃത്യസമയത്ത് പോയില്ലെങ്കില് അണുബാധയുണ്ടാവുകയും ഇത് വൃക്കയെ ബാധിക്കുകയും ചെയ്യും. കെയര്‍ഫുള് വോയിഡിങ് എന്നാണ് ഇതിനെ പറയാറ്. എന്ത് അസുഖം വന്നാലും ഡോക്ടറെ സമീപിക്കാതെ മരുന്ന് കഴിക്കില്ലെന്ന് തീരുമാനിക്കണം. ഇത്രയും കാര്യത്തില് ഇത്തിരി ശ്രദ്ധ കാണിച്ചാല് വൃക്ക രോഗത്തെ തടഞ്ഞുനിര്‍ത്താന് സാധിക്കുമെന്നും ഡോക്ടര് പറയുന്നു.


കണ്ണന് താമരകുളത്തിന്റെ ‘വിരുന്ന് ‘ ചിത്രീകരണം പുനരാരംഭിച്ചു – celluloid\nകണ്ണന് താമരകുളത്തിന്റെ ‘വിരുന്ന് ‘ ചിത്രീകരണം പുനരാരംഭിച്ചു\nകേരളത്തില് സിനിമ ഷൂട്ടിങ് അനുമതി വന്ന ദിവസം തന്നെ വിരുന്നിന്റെ ചിത്രീകരണം പീരുമേടില് ആരംഭിച്ചിരുന്നു. എന്നല് പ്രൊഡ്യൂസേഴ്‌സ് അസോസിയേഷനും ഫെഫ്കയുടേയും തീരുമാനത്തെ തുടര്‍ന്ന് സിനിമ ഷൂട്ടിംഗ് നിര്‍ത്തി വെക്കുകയായിരുന്നു. എന്നല് ഈ രണ്ടു സംഘടനകളുടെയും കര്‍ശന നിര്‍ദ്ദേശം പാലിച്ചുകൊണ്ട് തിങ്കളാഴ്ച്ച രാത്രിയില് ചിത്രീകരണം വീണ്ടും തുടങ്ങുകയാണ് എന്ന് കണ്ണന് താമരകുളം പറഞ്ഞു. പൂര്‍ണ്ണമായും കോവിഡ് മാനദണ്ഡങ്ങള് പാലിച്ചുകൊണ്ടാണ് ചിത്രീകരണം പുനരാരംഭിച്ചത്. 50 പേരില് കൂടുതല് അംഗങ്ങള് ഇല്ല.പുറത്ത് നിന്ന് ആരേയും അനാവശ്യമായി ലൊക്കേഷനില് കയറ്റുന്നില്ലന്നും കണ്ണന് പറഞ്ഞു.മലയാളം തമിഴ് സിനിമയായ വിരുന്നില് ആക്ഷന് കിംഗ് അര്‍ജുനാണ് നായകന്.നിക്കി ഗില് റാണിയാണ് ചിത്രത്തിലെ നായിക. ചലച്ചിത്ര തൊഴിലാളികള് ഏറെ ആവേശത്തോടെയാണ്, ഈ അനുമതി ലഭിച്ചതിനെ കാണുന്നത്. നെയ്യാര് ഫിലിംസിന്റെ ബാനറില് അഡ്വ.ഗിരീഷ് നെയ്യാര്, ബാദുഷ എന്.എം എന്നിവര് ചേര്‍ന്നാണ് ചിത്രം നിര്‍മിക്കുന്നത്.\nപട്ടാഭിരാമന്, മരട് 357, ഉടുമ്പ് എന്നീ ചിത്രങ്ങള്‍ക്ക് ശേഷം കണ്ണന് താമരക്കുളത്തിന്റെ സംവിധാനത്തില് അണിയറയില് ഒരുങ്ങുന്ന ഒരു എക്സ്ട്രിം ഫാമിലി ആക്ഷന് ത്രില്ലര് ചിത്രമാണ് ‘വിരുന്ന്’. ഏറെ ദുരൂഹതകള് നിറഞ്ഞ കഥാപാത്രത്തെയാണ് അര്‍ജുന് ചിത്രത്തില് അവതരിപ്പിക്കുന്നത്.\nചിത്രത്തിന്റെ കഥ, തിരക്കഥ, സംഭാഷണം ദിനേശ് പള്ളത്തിന്റേതാണ്. രവിചന്ദ്രനാണ് ഛായാഗ്രഹണം. കൈതപ്രം, റഫീഖ് അഹമ്മദ്, ഹരി നാരായണന് എന്നിവരുടെ വരികള്‍ക്ക് രതീഷ് വേഗ, സാനന്ദ് ജോര്‍ജ് എന്നിവര് സംഗീതം നല്‍കുന്നു. എഡിറ്റിംഗ് – വി.ടി ശ്രീജിത്ത്, പ്രൊഡക്ഷന് കണ്‍ട്രോളര്- അനില് അങ്കമാലി, കലാസംവിധാനം -സഹസ് ബാല, കോസ്റ്റ്യൂം – അരുണ് മനോഹര്, മേക്കപ്പ് – പ്രദീപ് രംഗന്, പ്രൊഡക്ഷന് എക്സിക്യൂട്ടീവ്- അഭിലാഷ് അര്‍ജുനന്, അസോ. ഡയറക്ടര് – സുരേഷ് ഇളമ്പല്, പി.ആര്.ഓ – പി.ശിവപ്രസാദ്, സുനിത സുനില് എന്നിവരാണ് മറ്റ് അണിയറ പ്രവര്‍ത്തകര്.\nTags: kannan yhamarakulam, virunnu\nഒരു കാര്, ഒരു ഷോട്ട്, ‘സന്തോഷത്തിന്റെ ഒന്നാം രഹസ്യം’ ജൂലൈ 21 മുതല് നീസ്ട്രീമില്\nസുരാജ് വെഞ്ഞാറമൂടിന്റെ ‘റോയ്’ സെക്കന്റ് പോസ്റ്റര്


കേരളചരിത്രത്തില് വളരെ പ്രധാനപ്പെട്ട ഒരു സംഭവമായിരുന്നു 1888-ലെ ഗുരുവിന്റെ അരുവിപ്പുറം ശിവപ്രതിഷ്ഠ. അധഃസ്ഥിത ജനവിഭാഗത്തിനു ക്ഷേത്രപ്രവേശനം അനുവദനീയമല്ലാതിരുന്ന കാലത്ത് അവര്‍ക്കും പൂജിക്കാനും പ്രാര്‍ത്ഥിക്കാനും ഒരു ക്ഷേത്രം വേണമെന്ന ചിന്തയില് നിന്നായിരുന്നു ഗുരുവിന്റെ ഈ തീരുമാനം. ഈ പ്രതിഷ്ഠയ്ക്കായുള്ള ശിവലിംഗം നെയ്യാറിലെ ആഴമേറിയ കയമായ ശങ്കരന് കുഴിയില് നിന്നാണ് ലഭിച്ചത്. ഗുരു നടത്തിയ പ്രതിഷ്ഠയെ ചോദ്യം ചെയ്യാനെത്തിയവരോട് ഈഴവ ശിവനെയാണ് ഇവിടെ പ്രതിഷ്ഠിച്ചത് എന്ന മറുപടിയാണ് ഗുരു നല്‍കിയത്. അധഃകൃത ജനവിഭാഗതിന്റെ ഉന്നമനത്തിനു നാന്ദികുറിച്ച മുഖ്യസംഭവങ്ങളില് ഒന്നായിരുന്നു അരുവിപ്പുറം ശിവപ്രതിഷ്ഠ.\nശ്രീനാരായണഗുരു ആരംഭിച്ച ആത്മീയവും സാമൂഹ്യവുമായ വിപ്ലവത്തെ രവീന്ദ്രനാഥ ടാഗൂറും ഗാന്ധിജിയും വിലയിരുത്തുന്നത് ഇപ്രകാരമാണ്.\nമലയാളത്തിലെ സ്വാമി ശ്രീനാരായണഗുരുവിനേക്കാള് ആധ്യാത്മികമായി ഉയര്‍ന്ന മറ്റൊരാളെ എനിക്കുകാണാന് കഴിഞ്ഞിട്ടില്ല. മാത്രമല്ല,അദ്ദേഹത്തിനു തുല്യനായ ഒരാളെയും ഞാന് കിട്ടില്ല. ഈശ്വരമാഹാത്മ്യത്തിന്റെ സ്വയം പ്രകാശിക്കുന്ന തേജസ്സുറ്റ ആ മുഖവും വിദൂരചക്രവാളത്തിലെ ഏതോ ബിന്ദുവിലുറച്ചിട്ടുള്ള ആ യോഗദൃഷ്ടികളും ഒരുകാലവും എനിക്കു വിസ്മരിക്കാനാവില്ലെന്നുറപ്പാണ്. (രവീന്ദ്രനാഥ് ടാഗൂര്)\nമനോഹരമായ തിരുവിതാംകൂര് രാജ്യം സന്ദര്‍ശിക്കാനിടയായതും പുണ്യാത്മാവായ ശ്രീനാരായണഗുരുസ്വാമി തൃപ്പാദത്തെ ദര്‍ശിക്കാനിടയായതും എന്റെ ജീവിതത്തിലെ പരമഭാഗ്യമായി ഞാന്‍വിചാരിക്കുന്നു. (മഹാത്മാഗാന്ധി)\nഅതുല്യനായ ഈ മഹത് വ്യക്തിയുടെ അമൂല്യവത്തായ രചനകളുടെ സമ്പൂര്‍ണ്ണവും സമഗ്രവുമായ വ്യാഖ്യാനം വായനക്കാര്‍ക്കായി അവതരിപ്പിക്കുകയാണ് ഡി സി ബുക്സ് . നാരായണഗുരുകുല പ്രസ്ഥാനങ്ങളുടെ അധിപനും ആധ്യാത്മിക ഗുരുവും നാരായണ ഗുരുവിന്റെ ശിഷ്യപാരമ്പര്യത്തില് ഉള്‍പ്പെട്ടതുമായ ശ്രീ. മുനി നാരായണപ്രസാദ് വ്യാഖ്യാനം ചെയ്ത ശ്രീനാരായണഗുരുവിന്റെ സമ്പൂര്‍ണ്ണ കൃതികളാണ് പ്രസിദ്ധീകരിക്കുന്നത്.\nആത്മീയവും സാമൂഹ്യവുമായ മാറ്റങ്ങള് ആഗ്രഹിക്കുന്ന എല്ലാ മലയാളികളും സൂക്ഷിക്കേണ്ടതാണ് ഈ മഹത് ഗ്രന്ഥം. ശ്രീനാരായണഗുരുവിന്റെ ദാര്‍ശനിക കൃതികള്, സ്‌ത്രോത്ര കൃതികള്, സാരോപദേശ കൃതികള്, ഗദ്യകൃതികള്, തര്‍ജ്ജമകള് തുടങ്ങി വിവിധ വിഭാഗത്തിലുള്ള 63 കൃതികളാണ് മൂന്നു വാല്യങ്ങളിലായി 3000 പേജുകളില് സമാഹരിച്ചിരിക്കുന്നത്. പദങ്ങളുടെ അര്‍ത്ഥം വിശദീകരിച്ച് ലളിതവും വിശദവുമായ വ്യാഖ്യാനമാണ് കൃതികള്‍ക്കു നല്‍കിയിട്ടുണ്ട്. വര്‍ണ്ണനകള്‍ക്കു പിന്നിലെ ഭാവാര്‍ത്ഥങ്ങള് പ്രത്യേകം വിശദീകരിക്കുന്നു. മറ്റുള്ള വ്യാഖ്യാനങ്ങളെല്ലാം പരിശോധിച്ച് അവയിലുള്ള കുറവുകളും മേന്മയും കണ്ടറിഞ്ഞ് സൂക്ഷ്മമായി തയ്യാറാക്കിയതാണ് ഓരോ വ്യാഖ്യാനവും. ഓരോ കൃതിക്കും മുനി നാരായണപ്രസാദ് ആമുഖവും എഴുതിയിട്ടുണ്ട്. ശ്രീനാരായണഗുരുവിന്റെ മുഴുവന് കൃതികളും മലയാളത്തില് ആദ്യമായാണ് സമഗ്രമായി വ്യാഖ്യാനം ചെയ്ത് പുറത്തിറക്കുന്നത്.\nഇന്റീരിയര് ഡിസൈന് ഡിഗ്രി കോഴ്‌സ് വാഗമണ് ഡിസി സ്മാറ്റ് കാമ്പസില്


സന്യസ്തര് സമൂഹത്തെ പ്രകാശിപ്പിക്കുന്ന ധാര്‍മികശക്തി: ജസ്റ്റീസ് ഏബ്രഹാം മാത്യു - sundayshalom\nസന്യസ്തര് സമൂഹത്തെ പ്രകാശിപ്പിക്കുന്ന ധാര്‍മികശക്തി: ജസ്റ്റീസ് ഏബ്രഹാം മാത്യു\nകൊച്ചി: സമൂഹത്തില് നന്മയുടെ പ്രകാശം പരത്തുന്ന ധാര്‍മികശക്തിയാണു സന്യാസവും സന്യസ്തരുമെന്നു ജസ്റ്റീസ് ഏബ്രഹാം മാത്യു പറഞ്ഞു. സന്യാസത്തിനു നേരെ ഉയരുന്ന അതിരുവിട്ട വെല്ലുവിളികളെയും അവഹേളനങ്ങളെയും അതിജീവിക്കാനുള്ള കരുത്ത് സഭയ്ക്കുണ്ടെന്നും അദ്ദേഹം അഭിപ്രായപ്പെട്ടു.\nകെസിബിസിയുടെയും കേരള കത്തോലിക്കാ സമര്‍പ്പിത സമൂഹങ്ങളുടെ എറണാകുളം മേഖലയുടെയും ആഭിമുഖ്യത്തില് എറണാകുളം ടൗണ് ഹാളില് (മറിയം ത്രേസ്യ നഗര്) സംഘടിപ്പിച്ച സന്ന്യസ്ത-സമര്‍പ്പിത സംഗമം ഉദ്ഘാടനം ചെയ്യുകയായിരുന്നു അദ്ദേഹം.\nഎതിര്‍പ്പുകളിലും വെല്ലുവിളികളിലും തളരുന്നവളല്ല സഭ. ചരിത്രത്തില് പല ഘട്ടങ്ങളിലും ഈ വെല്ലുവിളികള് ഉണ്ടായിട്ടുണ്ട്. കേരളസമൂഹത്തിന്റെ ധാര്‍മിക, മൂല്യാധിഷ്ടിത വളര്‍ച്ചയില് സന്യസ്തര് നല്‍കിയ സംഭാവനകള് ആര്‍ക്കും വിസ്മരിക്കാവുന്നതല്ല. തങ്ങളുടെ ഭൗതികമായ സന്തോഷങ്ങള് ഉപേക്ഷിച്ചു മറ്റുള്ളവര്‍ക്കായി ജീവിക്കുന്നവരാണു സന്യസ്തര്. എവിടെയെല്ലാം സന്യസ്തരുണ്ടോ അവിടെയെല്ലാം നിസ്വാര്‍ഥമായ സ്‌നേഹത്തിന്റെയും കാരുണ്യത്തിന്റെയും അനുഭവങ്ങള് സ്വന്തമാക്കാന് സമൂഹത്തിനു സാധിക്കുന്നു. ലോകം മുഴുവന് അംഗീകരിച്ചതാണു ക്രൈസ്തവ സന്യസ്തരുടെ സേവനം. മദര് തെരേസയെപ്പോലുള്ള സന്യാസിനികള് ലോകത്തിനു മുമ്പില് സ്‌നേഹത്തിന്റെയും സേവനത്തിന്റെയും അനശ്വരമായ പ്രകാശമാണ് ഇന്നലെയും ഇന്നും പകര്‍ന്നു നല്‍കുന്നത്.\nഏതുകാലത്തും സമൂഹം വഴിതെറ്റിപ്പോകുമ്പോള് നേരിന്റെയും നന്മയുടെയും കാഹളം മുഴക്കേണ്ടവരാണു സന്യസ്തര്. അവര് അന്ധകാരത്തില് പ്രകാശമാണ്, നിരാശകളില് പ്രത്യാശയാണ്. സഭയുടെ സംരക്ഷണത്തിന്റെ തണല് വിട്ടു തെറ്റായ കൂട്ടുകളിലേക്കു പോകുന്നവരുടെയും അവരെ ഉയര്‍ത്തിപ്പിടിക്കുന്നവരുടെയും അതിരുവിട്ട വിമര്‍ശനങ്ങള് അവഗണിക്കണം. ഇക്കാര്യത്തില് സ്ഥാപിത താത്പര്യങ്ങളോടെ പ്രവര്‍ത്തിക്കുന്ന ഒരുവിഭാഗം മാധ്യമങ്ങളെ തിരിച്ചറിയാന് സമൂഹത്തിനു സാധിക്കും.\nകൂട്ടായ്മയുടെ കരുത്തില് ആത്മവിശ്വാസത്തോടെ മുന്നേറാന് നമുക്കു സാധിക്കും. പ്രകോപനങ്ങളുണ്ടാകുമ്പോള്, ഉള്ളിലെ വെളിച്ചം കൂടുതല് ഉജ്വലമായി പ്രകാശിപ്പിക്കുകയാണു നാം ചെയ്യേണ്ടതെന്നും ജസ്റ്റീസ് ഏബ്രഹാം മാത്യു അഭിപ്രായപ്പെട്ടു.\nസമര്‍പ്പിതര് സഭയിലും സമൂഹത്തിലും എന്ന വിഷയത്തെ അടിസ്ഥാനമാക്കി നടന്ന സന്യസ്ത- സമര്‍പ്പിത സംഗമത്തില് കൊച്ചി ബിഷപ് ഡോ. ജോസഫ് കരിയില് അധ്യക്ഷത വഹിച്ചു. ആരെല്ലാം അവഹേളിച്ചാലും ക്രിസ്തുദൗത്യത്തില് തീക്ഷ്ണതയോടെ മുന്നേറാന് സന്യസ്തര്‍ക്കൊപ്പം സഭ മാത്രമല്ല, നന്മയുള്ള സമൂഹവും ഇവിടെയുണ്ടാകുമെന്ന് അദ്ദേഹം ഓര്‍മിപ്പിച്ചു.\nരാഷ്ട്രദീപിക മാനേജിംഗ് ഡയറക്ടര് ഫാ. മാത്യു ചന്ദ്രന്‍കുന്നേല് മുഖ്യപ്രഭാഷണം നടത്തി. സഭയിലേക്കു നുഴഞ്ഞുകയറാനാഗ്രഹിക്കുന്ന പ്രതിലോമശക്തികളെ തിരിച്ചറിയാനും നിയന്ത്രിക്കാനും സമൂഹത്തിനും സര്‍ക്കാരിനും സാധിക്കണമെന്ന് അദ്ദേഹം അഭിപ്രായപ്പെട്ടു.\nഫാ. സെബാസ്റ്റ്യന് തുണ്ടത്തിക്കുന്നേല്, റവ.ഡോ. വര്‍ഗീസ് വള്ളിക്കാട്ട്, സിസ്റ്റര് ഡോ. ജയ സിടിസി, ഡോ. കൊച്ചുറാണി ജോസഫ്, സിസ്റ്റര് ഡോ. വിനീത സിഎംസി, ഷാജി ജോര്‍ജ്, സിസ്റ്റര് ഡോ. നോബിള് തെരേസ് ഡിഎം, സിറിയക് ചാഴിക്കാടന്, റോസ് മരിയ, മരിയ ജെസ്‌നീല മാര്‍ട്ടിന് എന്നിവര് പ്രസംഗിച്ചു.\nഎറണാകുളം-അങ്കമാലി, വരാപ്പുഴ, കൊച്ചി, കോട്ടപ്പുറം, മൂവാറ്റുപുഴ രൂപതകളിലെ സന്യാസ സമൂഹങ്ങളില് നിന്നു മൂവായിരത്തോളം സന്യസ്തരും വൈദിക, അല്മായ പ്രതിനിധികളും പങ്കെടുത്തു.


പനജി ഉപതെരഞ്ഞെടുപ്പില് മുഖ്യമന്ത്രി മനോഹാര് പരീക്കര്‍ക്ക് ജയം – malabarinews.com\nദില്ലി: പനജി ഉപതെരഞ്ഞെടുപ്പില് മുഖ്യമന്ത്രി മനോഹാര് പരീക്കര്‍ക്ക് ജയം. പ്രതിരോധ മന്ത്രിസ്ഥാനം രാജിവെച്ചാണ് ഗോവ മുഖ്യമന്ത്രിയായ മനോഹര് പരീക്കര് ഉപതെരഞ്ഞെടുപ്പില് വിജയിച്ചിരിക്കുന്നത്. ഗോവയിലെ പനജി നിയമസഭാ മണ്ഡലത്തില്‍നിന്ന് 4,803 വോട്ടിന്റെ ഭൂരിപക്ഷത്തിലാണ് പരീക്കറുടെ ജയം. പരീക്കറെ നിയമസഭയിലേക്ക് എത്തിക്കുന്നതിന് പനജിയിലെ ബിജെപി എംഎല്‍എ സിദ്ധാര്‍ഥ് കുന്‍കാലിങ്കര് രാജിവെച്ചിരുന്നു.\nകോണ്‍ഗ്രസ് എംഎല്‍എയായിരുന്ന വിശ്വജിത്ത് റാണെ രാജിവച്ചു ബിജെപിയില്‍ചേര്‍ന്നതാണു വാല്‍പോയിയില് ഉപതെരഞ്ഞെടുപ്പിനു വഴിതുറന്നത്. നന്ദ്യാലില് സിറ്റിങ് എംഎല്‍എ മരിച്ചതിനെ തുടര്‍ന്നായിരുന്നു ഉപതെരഞ്ഞെടുപ്പ്.\nമൂന്നു സംസ്ഥാനങ്ങളിലെ നാലു നിയമസഭാ മണ്ഡലങ്ങളിലേക്കാണ് ഇക്കഴിഞ്ഞ 23ന് ഉപതെരഞ്ഞെടുപ്പ് നടന്നത്. ന്യൂഡല്‍ഹിയിലെ ബവാന, ഗോവയിലെ പനജി, വാര്‍പോയ്, ആന്ധ്രപ്രദേശിലെ നന്ദ്യാല് എന്നീ മണ്ഡലങ്ങളിലായിരുന്നു തെരഞ്ഞെടുപ്പ്. ഇവിടെങ്ങളില് വോട്ടെണ്ണല് തുടരുകയാണ്. ആംആദ്മി എംഎല്‍എയായിരുന്ന വേദ് പ്രകാശ് സതീഷ് സ്ഥാനം രാജിവെച്ചു ബിജെപിയില് ചേര്‍ന്നതോടെയാണു ബവാനയില് ഉപതെരഞ്ഞെടുപ്പിനു കളമൊരുങ്ങിയത്.\nby, delhi, election, goa\nPrevious PostPrevious സത്രീകളുടെ സാമ്പത്തിക പുരോഗതിക്ക് ‘ഉന്നതി’ യുടെ പ്രവര്‍ത്തനങ്ങള് മാതൃകാപരം; മന്ത്രി ഡോ കെ ടി ജലീല്\nNext PostNext അല്‍ഐനില് തിരൂര് സ്വദേശി നിര്യാതനായി


കാണാതായ ഗൃഹനാഥനുവേണ്ടി മണിമലയാറ്റില് തെരച്ചില് : Deepika.com Nattu Visesham\nതിരുവല്ല: വീട്ടില് നിന്നിറങ്ങി കാണാതായ ഗൃഹനാഥനെ തേടി മണിമലയാറ്റില് തെരച്ചില് തുടരുന്നു. പുറമറ്റം മുണ്ടമല പുല്ലേലില് പി.പി. രാജു (58)വിനെയാണ് കാണാതായത്. മണിമലയാറിനു കുറുകെയുള്ള വള്ളംകുളം പാലത്തില് നിന്നും ഇയാള് ചാടിയെന്ന സംശയത്തേ തുടര്‍ന്ന് രണ്ടുദിവസമായി തെരച്ചില് തുടരുകയാണ്. വ്യാഴാഴ്ച വൈകുന്നേരമാണ് രാജുവിനെ കാണാതായത്.\nമകനു വേണ്ടി തവണവ്യവസ്ഥയില് വാങ്ങിയ മൊബൈല് ഫോണിന്‍റെ തിരിച്ചടവ് മുടങ്ങിയതുമായി ബന്ധപ്പെട്ട് സ്വകാര്യ പണമിടപാടുകാര് വീട്ടിലെത്തി ബഹളമുണ്ടാക്കിയിരുന്നതായി പറയുന്നു. ഇതേത്തുടര്‍ന്ന് പുറത്തേക്കുപോയ രാജുവിനെ പിന്നീട് കാണാതാകുകയായിരുന്നുവെന്ന് പോലീസിന്‍റെ പ്രാഥമികാന്വേഷണത്തില് പറയുന്നു. ഇയാളെ കാണാനില്ലെന്ന് കാട്ടി ബന്ധുക്കള് വ്യാഴാഴ്ച കോയിപ്രം പോലീസില് പരാതി നല്‍കിയിരുന്നു.\nപെട്രോളിംഗിനിറങ്ങിയ പോലിസ് സംഘം പാലത്തിന് മധ്യത്തില് ഇയാള് ഉപയോഗിച്ചിരുന്ന ബൈക്ക് കണ്ടെത്തി. ബൈക്കിന്റെ പെട്രോള് ടാങ്കിലെ ബാഗില് നിന്നും ഇയാളുടെ മൊബൈല് ഫോണും ലഭിച്ചിട്ടുണ്ട്. തിരുവല്ലയില് നിന്നുള്ള അഗ്നി ശമന സേനയുടെ നേതൃത്വത്തില് സ്‌കൂബ ടീം അടക്കം വെള്ളിയാഴ്ച മുതല് തെരച്ചില് നടത്തിയെങ്കിലും കണ്ടെത്താനായില്ല. മഴയേ തുടര്‍ന്ന് മണിമലയാറ്റില് ഒഴുക്ക് ശക്തിപ്പെട്ടിട്ടുള്ളതിനാല് തെരച്ചിലിനെ സാരമായി ബാധിച്ചു.


ഇന്നത്തെ രാഷ്ട്രീയ സംവിധാനം ജനങ്ങളെക്കുറിച്ചു ചിന്തിക്കുന്നില്ല. അവര്‍ക്കുവേണ്ടി ഒന്നും ചെയ്യുന്നില്ല. ഇതില് മാറ്റം വരണം ;രാഷ്ട്രീയ പ്രവേശന സാധ്യത വീണ്ടും മുന്നോട്ട് വെച്ച് രജനികാന്ത് rajanikandh new News , ദേശീയം SathyamOnline\nഇന്നത്തെ രാഷ്ട്രീയ സംവിധാനം ജനങ്ങളെക്കുറിച്ചു ചിന്തിക്കുന്നില്ല. അവര്‍ക്കുവേണ്ടി ഒന്നും ചെയ്യുന്നില്ല. ഇതില് മാറ്റം വരണം ;രാഷ്ട്രീയ പ്രവേശന സാധ്യത വീണ്ടും മുന്നോട്ട് വെച്ച് രജനികാന്ത്\nന്യൂസ് ബ്യൂറോ ഡല്‍ഹി » Posted : 19/05/2017\nകോടമ്പാക്കം : തമിഴ് രാഷ്ട്രീയത്തിലേക്കു പ്രവേശിച്ചേക്കുമെന്ന അഭ്യൂഹങ്ങള്‍ക്ക് ഒരിക്കല്‍ക്കൂടി വഴിമരുന്നിട്ട് സൂപ്പര്‍താരം രജനീകാന്ത്. കോടമ്പക്കത്ത് നാലുദിവസമായി തുടരുന്ന ആരാധകരുമായുള്ള കൂടിക്കാഴ്ചയില് രാഷ്ട്രീയ കാര്യങ്ങളെക്കുറിച്ചുള്ള സൂചനകള് താരം നല്‍കി.\nകര്‍ണാടകയില് നിന്നുള്ളയാളായിട്ടും തമിഴ്‌നാട്ടുകാര് തന്നെ സ്വീകരിച്ച്, പൂര്‍ണ തമിഴനായി തന്നെ മാറ്റിയെന്നും അദ്ദേഹം പറഞ്ഞു. താന് കര്‍ണാടകയില് 23 വര്‍ഷം ജീവിച്ചു, തമിഴ്‌നാട്ടില് 43 വര്‍ഷവും. തമിഴനെന്നു അറിയപ്പെടുന്നതില് അഭിമാനമുണ്ട്. എന്റെ ആരാധകരാണ് എന്നെ തമിഴനാക്കിയത്. നിങ്ങളെപ്പോലെ തന്നെ എനിക്കും ഉത്തരവാദിത്തങ്ങളും ജോലികളുമുണ്ട്. നമുക്ക് അതു ചെയ്യാം. എന്നാല് അന്തിമയുദ്ധം വരുമ്പോള്, നമുക്കു കാണാം.


നടിക്കു നേരെ ആക്രമണം: ദിലീപിനെ പിന്തുണച്ച് ഗണേഷ്‌കുമാര് എംഎല്‍എ – Chandrika Daily\nBy chandrika Tuesday September 5, 2017 14:47 pm\nനടിക്കു നേരെ ആക്രമണം: ദിലീപിനെ പിന്തുണച്ച് ഗണേഷ്‌കുമാര് എംഎല്‍എ\nആലുവ: കൊച്ചിയില് യുവനടിയെ ആക്രമിച്ച കേസില് റിമാന്റില് കഴിയുന്ന നടന് ദിലീപിനെ പിന്തുണച്ച് കെ.ബി ഗണേഷ്‌കുമാര് എം.എല്.എ. കോടതി വിധി വരുന്നതു വരെ ദിലീപ് കുറ്റവാളിയല്ലെന്ന് ഗണേഷ്‌കുമാര്…\nആലുവ: കൊച്ചിയില് യുവനടിയെ ആക്രമിച്ച കേസില് റിമാന്റില് കഴിയുന്ന നടന് ദിലീപിനെ പിന്തുണച്ച് കെ.ബി ഗണേഷ്‌കുമാര് എം.എല്.എ. കോടതി വിധി വരുന്നതു വരെ ദിലീപ് കുറ്റവാളിയല്ലെന്ന് ഗണേഷ്‌കുമാര് പ്രതികരിച്ചു. ആലുവ ജയിലില് ദിലീപിനെ കാണാനെത്തിയതിനു ശേഷം മാധ്യമപ്രവര്‍ത്തകരോടാണ് അദ്ദേഹത്തിന്റെ പ്രതികരണം.\nകോടതി കുറ്റവാളിയെന്ന് പറയുന്നതു വരെ താന് അദ്ദേഹത്തെ തള്ളിപ്പറയില്ല. ദിലീപിന്റെ നല്ല കാലത്ത് ഔദാര്യം പറ്റി നടന്നവരാണ് അദ്ദേഹത്തിന് ഒരാപത്തു വന്നപ്പോള് തള്ളിപ്പറയുന്നത്. സിനിമാ മേഖലയില് ഉള്ളവര് ദിലീപിന് പിന്തുണ പ്രഖ്യാപിക്കുകയാണ് വേണ്ടത്. നടി ആക്രമിക്കപ്പെട്ട സംഭവത്തില് പൊലീസ് അന്വേഷണം ശരിയായ വഴിക്കല്ലെന്ന് താന് പറയുന്നില്ല. എന്നാല് പൊലീസിന് തെറ്റു പറ്റിയിട്ടുണ്ടെങ്കില് മുഖ്യമന്ത്രി ഇടപ്പെട്ട് തിരുത്തണം. ഒരു സുഹൃത്തെന്ന നിലയിലാണ് താന് ജയിലില് ദിലീപിനെ കാണാനെത്തിയതെന്നും ഗണേഷ്‌കുമാര് പറഞ്ഞു.


കേരള സര്‍ക്കാരിന് അല്‍ഷിമേഴ്‌സ്: എന്‍ജിഒ സംഘ് :: Janmabhumi Daily\nFriday 11 August 2017 1:22 pm IST\nകൊല്ലം: അധികാരത്തിലേറിയ ശേഷം നല്‍കിയ ഉറപ്പുകളെല്ലാം മറക്കുന്ന അല്‍ഷിമേഴ്‌സ് ബാധിച്ച സര്‍ക്കാരാണ് കേരളത്തില് ഭരണം നടത്തുന്നതെന്ന് കേരള എന്‍ജിഒ സംഘ് സംസ്ഥാന ട്രഷറര് എം.ആര്. അജിത്കുമാര് പറഞ്ഞു. എന്‍ജിഒ സംഘ് ജില്ലാ സമ്മേളനം ഉദ്ഘാടനം ചെയ്യുകയായിരുന്നു അദ്ദേഹം. ഭരണത്തില് വന്നാല് പങ്കാളിത്ത പെന്‍ഷന് പദ്ധതി പുനപരിശോധിക്കുമെന്ന ഉറപ്പ് ഇടത് സര്‍ക്കാര് മറന്ന് പോയിരിക്കുന്നു. രാഷ്ട്രീയ പ്രേരിത സ്ഥലമാറ്റം ഉണ്ടാവില്ലെന്ന മുഖ്യമന്ത്രിയുടെ വാക്ക് പാഴായി. ജീവനക്കാരെ തലങ്ങും വിലങ്ങും സ്ഥലം മാറ്റി ജീവനക്കാരന്റെ ബുദ്ധിമുട്ടില് സര്‍ക്കാര് സന്തോഷം കണ്ടെത്തുന്നു. വകുപ്പുകളുടെ കാര്യക്ഷമതയും ജന്മനന്മയും കണക്കിലെടുക്കാതെ നടത്തുന്ന നടപടികള് എത്രയും വേഗം അവസാനിപ്പിക്കണം. കേരള സിവില് സര്‍വ്വീസില് താലിബാനിസം നടപ്പാക്കാനാണ് എന്‍ജിഒ യുണിയന്റെ ശ്രമമമെന്നും അദ്ദേഹം പറഞ്ഞു. ജീവനക്കാര്‍ക്ക് സര്‍ക്കാര് പ്രഖ്യാപിച്ച ബോണസും ഫെസ്റ്റിവല് അലവന്‍സും വര്‍ദ്ധിപ്പിക്കണമെന്നും സമ്മേളനം ആവശ്യപ്പെട്ടു. എന്‍ജിഒ സംഘ് ജില്ലാ പ്രസിഡന്റ് എ. ഉദയകുമാര് അദ്ധ്യക്ഷനായി. ബിഎംഎസ് കൊല്ലം ജില്ലാ സെക്രട്ടറി റ്റി. രാജേന്ദ്രന്‍പിള്ള മുഖ്യപ്രഭാഷണം നടത്തി. ബിജെപി ദക്ഷണിമേഖല ജനറല് സെക്രട്ടറി എം.എസ്. ശ്യാംകുമാര്, ദേശീയ അദ്ധ്യാപക പരിഷത് ദക്ഷണിമേഖല സെക്രട്ടറി ശ്രീരംഗം ശംഭു, ഫെറ്റോ ജില്ലാ സെക്രട്ടറി എസ്.കെ. ദിലീപ്കുമാര്, പെന്‍ഷനേഴ്‌സ് സംഘ് ജില്ലാ പ്രസിഡന്റ് ഡോ. വി.ശശിധരന്‍നായര്, മുന്‍സിപ്പല് എംപ്ലോയീസ് സംഘ് സംസ്ഥാന സമിതിയംഗം ബാലചന്ദ്രന്, എന്‍ജിഒ സംഘ് ജില്ലാ സെക്രട്ടറി കെ. രാധാകൃഷ്ണപിള്ള, എ.എന്. അനില്‍കുമാര് എന്നിവര് പ്രസംഗിച്ചു. തുടര്‍ന്ന് നടന്ന സാംസ്‌ക്കാരിക സമ്മേളനം ആര്‍എസ്എസ് വിഭാഗ് സഹകാര്യവാഹ് വി. മുരളീധരന് ഉദ്ഘാടനം ചെയ്തു. സതീഷ് ചന്ദ്രന് മുട്ടത്തറ മുഖ്യപ്രഭാഷണം നടത്തി. എന്‍ജിഒ സംഘ് സംസ്ഥാന സമിതിയംഗം എസ്.സുരേഷ്‌കുമാര് അദ്ധ്യക്ഷനായി. എ.പി. ഗോപകുമാര്, എന്.ജി. അമര്‍നാഥ് എന്നിവര് പ്രസംഗിച്ചു.\nപണിമുടക്ക് രാഷ്ട്രീയപ്രേരിതം: കേരള എന്‍ജിഒ സംഘ്


Tiago, Tigor CNG വേരിയന്റുകളെ നോർമൽ വേരിയന്റുകളിൽ നിന്ന് വ്യത്യസ്തരാക്കുന്നതെന്ത്? - Malayalam DriveSpark\nPublished: Friday, January 21, 2022, 18:25 [IST]\nടിയാഗോ, ടിഗോർ എന്നീ മോഡലുകളിൽ ഫാക്ടറി ഫിറ്റഡ് CNG കിറ്റുകൾ വാഗ്ദാനം ചെയ്യുന്നതിനുള്ള യാത്ര ടാറ്റ ആരംഭിച്ചു. രണ്ട് കാറുകൾക്കും ക്ലീനർ ഫ്യുവൽ ഓപ്ഷൻ മാത്രമല്ല, 2022 -ലെ മോഡൽ ഇയർ അപ്‌ഡേറ്റും ലഭിച്ചു.\nപുതിയ CNG പതിപ്പുകൾ അവയുടെ സ്റ്റാൻഡേർഡ് പതിപ്പുകളിൽ നിന്ന് എത്രത്തോളം വ്യത്യസ്തമാണെന്ന് നോക്കാം:\n1. ഫാക്ടറി ഫിറ്റഡ് CNG കിറ്റ്\nഇതുവരെ, ടാറ്റയുടെ എൻട്രി ലെവൽ ഹാച്ച്ബാക്കും സെഡാൻ ഓഫറുകളും ഒരൊറ്റ 86 bhp കരുത്തും 113 Nm torque ഉം സൃഷ്ടിക്കുന്ന 1.2 ലിറ്റർ പെട്രോൾ എഞ്ചിനിൽ മാത്രമേ ലഭ്യമായിരുന്നുള്ളൂ. രണ്ട് മോഡലുകളിലും CNG പവർട്രെയിൻ അവതരിപ്പിച്ചതിനാൽ ഒരു ചോയിസ് കൂടെ ഉപഭോക്താക്കൾക്ക് ലഭിക്കുന്നു.\nCNG ഓപ്ഷൻ 73 bhp കരുത്തും 95 Nm torque ഉം പുറപ്പെടുവിക്കുന്നു. രണ്ട് ടാറ്റ മോഡലുകളുടെയും പെട്രോൾ പതിപ്പുകൾ ഒരു സ്റ്റാൻഡേർഡ് അഞ്ച് സ്പീഡ് മാനുവൽ, ഒരു ഓപ്ഷണൽ അഞ്ച് സ്പീഡ് AMT എന്നിവയിൽ ലഭിക്കുമെങ്കിലും, CNG ട്രിമ്മുകൾക്ക് മാനുവൽ ഗിയർബോക്‌സ് മാത്രമേ ലഭിക്കൂ.\n2022 ടിയാഗോയുടെയും ടിഗോറിന്റെയും CNG ട്രിമ്മുകൾ ഒരു CNG മോഡോടെയാണ് വരുന്നത്, ഇത് CNG പവറിൽ നേരിട്ട് കാർ സ്റ്റാർട്ട് ചെയ്യാൻ ഉടമകളെ അനുവദിക്കുന്നു, ഇത് ഒരു സെഗ്‌മെന്റ് ഫസ്റ്റ് ഫീച്ചറാണെന്ന് ടാറ്റ പറയുന്നു.\n2. ഡിസൈൻ മെച്ചപ്പെടുത്തലുകൾ\nഫെയ്‌സ്‌ലിഫ്റ്റ് ചെയ്ത ടിയാഗോയും ടിഗോറും വിൽപ്പനയ്‌ക്കെത്തിയിട്ട് രണ്ട് വർഷമേ ആയിട്ടുള്ളൂവെങ്കിലും, ടാറ്റ ഇരു മോഡലുകൾക്കും ചെറിയ സൗന്ദര്യവർദ്ധക നവീകരണം നൽകി. 2022 മോഡൽ ഇയർ അപ്‌ഡേറ്റിനൊപ്പം, നിലവിലുള്ള കളർ ഓപ്ഷനുകൾക്ക് പുറമേ ടിയാഗോയ്ക്ക് ഇപ്പോൾ ഒരു പുതിയ മിഡ്‌നൈറ്റ് പ്ലം ഷേഡ് ലഭിക്കുന്നു.\nഗ്രില്ല്, ഡോർ ഹാൻഡിലുകൾ, ബൂട്ട് ലിഡ് എന്നിവയ്ക്കുള്ള ക്രോം ഫിനിഷും ഹാച്ചിന്റെ സവിശേഷതയാണ്. സ്റ്റാൻഡേർഡ് ടിയാഗോ -ക്ക് 170 mm ഗ്രൗണ്ട് ക്ലിയറൻസ് ഉള്ളപ്പോൾ CNG -ക്ക് 168 mm ഗ്രൗണ്ട് ക്ലിയറൻസാണ് ലഭിക്കുന്നത്.\nടിഗോറിനെ സംബന്ധിച്ചിടത്തോളം, ടാറ്റ അതിന്റെ ഡീപ്പ് റെഡ് ഷേഡിന് പകരം പുതിയ മാഗ്നറ്റിക് റെഡ് (ഓപ്ഷണൽ ബ്ലാക്ക് റൂഫ് കൂടി) ഓപ്ഷൻ നൽകുന്നു. മുമ്പ് ഡ്യുവൽ ടോൺ ആയിരുന്ന സബ് ഫോർ മീറ്റർ സെഡാന്റെ അലോയി വീലുകൾക്ക് ഇപ്പോൾ സിൽവർ ഫിനിഷ് മാത്രമേ ലഭിക്കൂ. സ്റ്റാൻഡേർഡ് മോഡലിന്റെ 170 mm ആയി താരതമ്യപ്പെടുത്തുമ്പോൾ ടിഗോർ CNG -യുടെ ഗ്രൗണ്ട് ക്ലിയറൻസ് 165 mm ആണ്.\nരണ്ട് കാറുകളുടെയും CNG വേരിയന്റുകൾക്ക് അവയുടെ ബൂട്ട് ലിഡിൽ 'i-CNG' ബാഡ്ജ് ലഭിക്കും.\n3. ഒരു പുതുക്കിയ ക്യാബിൻ ലേയൗട്ടും എക്യുപ്മെന്റ് ലിസ്റ്റും\n2022 ടിയാഗോയും ടിഗോറും അവരുടെ ടോപ്പ്-സ്പെക്ക് XZ+, XZA+ ട്രിമ്മുകൾക്കായി ബ്ലാക്ക്, ബീജ് ഡാഷ്‌ബോർഡ് ലേയൗട്ടിലാണ് വരുന്നത്. പുതിയ സീറ്റ് അപ്‌ഹോൾസ്റ്ററിയും ടാറ്റ ഇവയ്ക്ക് നൽകിയിട്ടുണ്ട്.\nടാറ്റ രണ്ട് മോഡലുകൾക്കും ചില പുതിയ ഫീച്ചറുകളും നൽകി. ഹാച്ച്ബാക്കിനായി പ്രൊജക്ടർ ഹെഡ്‌ലൈറ്റുകളും എൽഇഡി ഡിആർഎല്ലുകളും നൽകിയപ്പോൾ ടിഗോറിന് ഓട്ടോ-ഹെഡ്‌ലൈറ്റുകളും റെയിൻ സെൻസിംഗ് വൈപ്പറുകളും ലഭിക്കുന്നു.\n4. പരിഷ്കരിച്ച വേരിയന്റ് ലൈനപ്പ്\nകാറുകളുടെ ലോവർ മുതൽ മിഡ്-സ്‌പെക്ക് ട്രിമ്മുകളിൽ CNG കിറ്റ് വാഗ്ദാനം ചെയ്യുന്നതായിരുന്ന മാർക്കറ്റ് പ്രവണത എങ്കിലും, ടാറ്റ ഇതിനെ മൊത്തത്തിൽ മാറ്റി. XE, XM, XT, XZ+ എന്നീ എല്ലാ ട്രിമ്മുകളും തെരഞ്ഞെടുത്ത് ഹാച്ച്ബാക്കിന്റെ ശ്രേണിയിലുടനീളം ബ്രാൻഡ് ക്ലീനർ ഫ്യുവൽ ഓപ്ഷൻ നൽകിയിട്ടുണ്ട്. ഈ അപ്‌ഡേറ്റിനൊപ്പം, XM ട്രിമ്മും (പ്രീ-ഫേസ്‌ലിഫ്റ്റ് മോഡലിൽ ലഭ്യമായിരുന്ന) തിരികെ കൊണ്ടുവന്നു.\nമറുവശത്ത്, ടിഗോർ CNG XZ, XZ+ എന്നീ രണ്ട് വകഭേദങ്ങളിൽ മാത്രമേ ലഭ്യമാവൂ. വരാൻ പോകുന്ന CNG വാങ്ങുന്നവർക്ക് തങ്ങളുടെ ടിയാഗോ, ടിഗോർ എന്നിവയ്ക്കായി ഒരു ഡ്യുവൽ-ടോൺ ഫിനിഷും തെരഞ്ഞെടുക്കാം.\n5. കൂടുതൽ വിലയ്ക്ക് അനുസൃതമായ അപ്‌ഗ്രേഡുകൾ\nCNG കിറ്റോടുകൂടിയ 2022 ടിയാഗോ, ടിഗോർ എന്നിവയ്ക്ക് അതത് പെട്രോൾ സഹോദരങ്ങളേക്കാൾ 90,000 രൂപ അധികമാണ്. ഈ വിലയ്ക്ക് ന്യായമായ അപ്പ്ഗ്രേഡ് മോഡലുകൾക്ക് ലഭിക്കുന്നു.\nMajor changes between tata tiago tigor cng and normal variants


മഴ Archives | Metro Journal Online\nവടക്കൻ കേരളത്തിൽ ഇന്നും ശക്തമായ മഴ; അഞ്ച് ജില്ലകളിൽ ഓറഞ്ച് അലർട്ട്\n4th August 2020 4th August 2020 MJ News Desk ഓറഞ്ച് അലർട്ട്, മഴ\nസംസ്ഥാനത്ത് വടക്കൻ ജില്ലകളിൽ ഇന്നും ശക്തമായ മഴയ്ക്ക് സാധ്യതയെന്ന് കാലാവസ്ഥാ നിരീക്ഷണ കേന്ദ്രം. അഞ്ച് ജില്ലകളിൽ ഇന്ന് ഓറഞ്ച് അലർട്ട് പ്രഖ്യാപിച്ചു. മലപ്പുറം, കോഴിക്കോട്, വയനാട്, കണ്ണൂർ,\nമഴ ശക്തമാകുമെന്ന് സൂചന, ഏതു സാഹചര്യവും നേരിടാൻ സർക്കാർ സജ്ജം: മുഖ്യമന്ത്രി\n4th August 2020 MJ Desk മഴ, മുഖ്യമന്ത്രി, സജ്ജം, സൂചന, സർക്കാർ\nതിരുവനന്തപുരം: വരും ദിവസങ്ങളിൽ മഴ ശക്തമാകുമെന്നാണു സൂചനയെന്നും ഏതു സാഹചര്യവും നേരിടാൻ സർക്കാർ സജ്ജമാണെന്നും മുഖ്യമന്ത്രി പിണറായി വിജയൻ. മണ്ണിടിച്ചിൽ, ഉരുൾപൊട്ടൽ സാധ്യതയുള്ള സ്ഥലങ്ങളിൽ നിന്ന് ആളുകളെ\nശക്തമായ മഴയ്ക്ക് സാധ്യത; ഇന്ന് പത്ത് ജില്ലകളിൽ യെല്ലോ അലർട്ട്\n1st August 2020 MJ News Desk മഴ\nസംസ്ഥാനത്ത് ഇന്ന് പത്ത് ജില്ലകളിൽ യെല്ലോ അലർട്ട് പ്രഖ്യാപിച്ചു. ഓഗസ്റ്റ്6വരെ കേരളത്തിൽ ശക്തമോ അതിശക്തമോ ആയി മഴയ്ക്ക് സാധ്യതയുണ്ടെന്നാണ് കേന്ദ്രകാലാവസ്ഥാ വകുപ്പിന്റെ മുന്നറിയിപ്പ്. ഓഗസ്റ്റ്\nമഴയുടെ ശക്തി കുറഞ്ഞു, വിവിധ ജില്ലകളിൽ പ്രഖ്യാപിച്ചിരുന്ന ഓറഞ്ച് അലർട്ട് പിൻവലിച്ചു; യെല്ലോ അലർട്ട് തുടരും\n31st July 2020 MJ News Desk മഴ\nവിവിധ ജില്ലകളിൽ ഇന്ന് പ്രഖ്യാപിച്ചിരുന്ന ഓറഞ്ച് അലർട്ട് പിൻവലിച്ചു. മഴയുടെ ശക്തി കുറഞ്ഞതോടെയാണ് നടപടി. അതേസമയം അടുത്ത ദിവസങ്ങളിൽ ശക്തമായ മഴയുണ്ടാകുമെന്ന് കാലാവസ്ഥാ നിരീക്ഷണ കേന്ദ്രം അറിയിച്ചു.\nസംസ്ഥാനത്ത് ഇന്നും ശക്തമായ മഴയ്ക്ക് സാധ്യത; നാല് ജില്ലകളിൽ ഓറഞ്ച് അലർട്ട്\n31st July 2020 MJ News Desk ഓറഞ്ച് അലർട്ട്, മഴ\nസംസ്ഥാനത്ത് ഇന്നും ശക്തമായ മഴയ്ക്ക് സാധ്യത. നാല് ജില്ലകളിൽ ഓറഞ്ച് അലർട്ട് പ്രഖ്യാപിച്ചിട്ടുണ്ട്. ഇടുക്കി, മലപ്പുറം, കണ്ണൂർ, കാസർകോട് ജില്ലകളിലാണ് ഓറഞ്ച് അലർട്ട്. തിരുവനന്തപുരം, വയനാട് ഒഴികെയുള്ള\nഅതിശക്തമായ മഴയ്ക്ക് സാധ്യതയുള്ളതിനാൽ സംസ്ഥാനത്ത് ആറ് ജില്ലകളിൽ ഇന്ന് ഓറഞ്ച് അലർട്ട് പ്രഖ്യാപിച്ചു. നേരത്തെ നാല് ജില്ലകളിലായിരുന്നു ഓറഞ്ച് അലർട്ട് നൽകിയിരുന്നത്. എന്നാൽ മഴ മുന്നറിയിപ്പ് സംസ്ഥാന\nതിരുവനന്തപുരം മുതൽ തൃശ്ശൂർ വരെ ശക്തമായ മഴയ്ക്കും കാറ്റിനും സാധ്യതയെന്ന് കാലാവസ്ഥാ വകുപ്പ്\n29th July 2020 MJ News Desk മഴ\nസംസ്ഥാനത്ത് ഇന്ന് തിരുവനന്തപുരം മുതൽ തൃശ്ശൂർ വരെയുള്ള ജില്ലകളിൽ ശക്തമായ മഴയ്ക്ക് സാധ്യതയെന്ന് കാലാവസ്ഥാ നിരീക്ഷണ കേന്ദ്രം. ചിലയിടങ്ങളിൽ 200 മില്ലി മീറ്റർ വരെ മഴ ലഭിക്കാൻ\nകാലവർഷം കരുത്താർജിക്കുന്നു; നാളെ നാല് ജില്ലകളിൽ ഓറഞ്ച് അലർട്ട് പ്രഖ്യാപിച്ചു\n28th July 2020 MJ News Desk ഓറഞ്ച് അലര്‍ട്ട്, മഴ, യെല്ലോ അലര്‍ട്ട്\nസംസ്ഥാനത്ത് കാലവർഷം ശക്തിപ്രാപിക്കുന്നു. ബുധനാഴ്ചയും വ്യാഴാഴ്ചയും ശക്തമായ മഴ ലഭിക്കുമെന്നാണ് പ്രവചനം. ഇതുപ്രകാരം നാളെ നാല് ജില്ലകളിൽ ഓറഞ്ച് അലർട്ട് പ്രഖ്യാപിച്ചിട്ടുണ്ട്. തിരുവനന്തപുരം, കൊല്ലം, പത്തനംതിട്ട, ഇടുക്കി\nവരും ദിവസങ്ങളിൽ ശക്തമായ മഴയ്ക്ക് സാധ്യത; വിവിധ ജില്ലകളിൽ യെല്ലോ അലർട്ട്\n27th July 2020 MJ News Desk മഴ, യെല്ലോ അലർട്ട്\nസംസ്ഥാനത്ത് വരും ദിവസങ്ങളിൽ ശക്തമായ മഴയ്ക്ക് സാധ്യതയെന്ന് കാലാവസ്ഥാ നിരീക്ഷണ കേന്ദ്രം. വിവിധ ജില്ലകളിൽ യെല്ലോ അലർട്ട് പ്രഖ്യാപിച്ചിട്ടുണ്ട്. തെക്കൻ ജില്ലകളിലാണ് മഴ ശക്തമായുണ്ടാകുക. 28ന് ആലപ്പുഴ,\nന്യൂനമർദം ശക്തി പ്രാപിക്കുന്നു; കേരളത്തിൽ വ്യാപക മഴക്ക് സാധ്യത, നാല് ജില്ലകളിൽ യെല്ലോ അലർട്ട്\n2nd December 2019 2nd December 2019 MJ News Desk ന്യൂനമർദം, മഴ\nകേരളത്തിൽ ഇന്നും വ്യാപക മഴക്ക് സാധ്യത. തെക്കുപടിഞ്ഞാറൻ അറബിക്കടലിൽ രൂപം പ്രാപിച്ച ന്യൂനമർദം 24 മണിക്കൂറിനുള്ളിൽ ശക്തി പ്രാപിക്കുമെന്നാണ് റിപ്പോർട്ട്. ഇടുക്കി എറണാകുളം, മലപ്പുറം, കോഴിക്കോട് ജില്ലകളിൽ\nകേരളാ തീരത്ത് ശക്തമായ കാറ്റിന് സാധ്യത; മത്സ്യത്തൊഴിലാളികൾ കടലിൽ പോകരുത്\n21st October 2019 MJ News Desk0Comments മഴ, റെഡ് അലർട്ട്, ശക്തമായ കാറ്റ്\nകേരളാ തീരത്ത് ശക്തമായ കാറ്റ് വീശാൻ സാധ്യതയെന്ന് മുന്നറിയിപ്പ്. അറബിക്കടലിൽ രൂപപ്പെട്ട ന്യൂനമർദത്തിന്റെ തീവ്രത മൂലമാണ് കാറ്റിനുള്ള സാധ്യത. മത്സ്യത്തൊഴിലാളികൾ ഒരുകാരണവശാലം കടലിൽ പോകരുതെന്നാണ് മുന്നറിയിപ്പ് ഒക്ടോബർ\nഅഞ്ച് ദിവസം കൂടി ഇടിമിന്നലോടു കൂടി ശക്തമായ മഴ; വിവിധ ജില്ലകളിൽ ഓറഞ്ച് അലർട്ട്\n20th October 2019 MJ News Desk0Comments ഓറഞ്ച് അലർട്ട്, മഴ, യെല്ലോ അലർട്ട്\nസംസ്ഥാനത്ത് അടുത്ത അഞ്ച് ദിവസം കൂടി ഇടിമിന്നലോടു കൂടിയ ശക്തമായ മഴയ്ക്ക് സാധ്യത. വിവിധ ജില്ലകളിൽ ദുരന്ത നിവാരണ അതോറിറ്റി ഓറഞ്ച് അലർട്ടുകൾ പ്രഖ്യാപിച്ചു. ഒക്ടോബർ 20ന്